text:
(搶先爆)陳茵媺一拖三返港 陳豪接機肉緊錫錫
陳豪陳茵媺啜手指接機錫錫
陳茵媺喺上個月一拖三個寶貝返咗加拿大放暑假,爹哋陳豪就喺香港拍劇,陳豪出席活動嗰陣都話好掛住佢哋!
不過歡樂嘅時光過得特別快,陳茵媺噚晚帶住三個寶貝,坐飛機返嚟香港,爹哋陳豪日頭拍完劇之後,第一時間趕入機場接佢哋返屋企!
大約喺夜晚8點零左右,陳豪現身機場,本來佢一個人坐喺啲長凳等,當佢知道班機抵港之後,就行咗去近住欄杆嘅柱位度等,其間見佢不停撳電話,睇嚟係同陳茵媺約定喺邊度等!
Aimee差唔多9點半左右出嚟,自己抱住一個,推住兩個仔,陳豪見到老婆即刻衝上前,先錫老婆一下,再錫個女同仔.問Aimee一個人湊3個小朋友搭飛機攰唔攰?佢話:「都OK攰,兩個仔都攰,佢哋都眼瞓.」
問Aimee返香港係咪復出?佢話:「已經接咗部電影,聽日開工.」喺加拿大好開心?「好開心,唔捨得走,空氣又好,對小朋友都好啲,多啲活動空間.」
之前陳茵媺喺微博都留言話要熟讀劇本,為復出做準備,聽講佢今次係接拍咗一部電影.嚟緊Aimee要開戲,相對地少咗時間湊小朋友.問到Aimee一年有冇目標拍到幾多戲先收貨?Aimee話:「唔會好多,因為小朋友,要照顧家庭.」
之後陳豪笑到四萬咁口推住BB車,兩個仔就喺車上恰晒眼瞓,而Aimee就將囡囡孭喺胸前,囡囡就束咗條辮仔,兩隻肥美腳瓜就揈揈下,挨喺媽咪心口啜手指,一家人行咗去停車場上車離開.


c: text/html

collection: archivebot

text:
喺美國影壇相當權威嘅美國電影學院,前日喺洛杉磯舉行第四屆頒獎禮,唔少影壇紅人包括妮歌潔曼(NicoleKidman),查理絲泰朗(CharlizeTheron)同奇連伊士活(ClintEastwood)都有份出席,其中妮歌重好少有咁帶埋阿媽Janelle一齊現身㖭,唔知係咪因為最近妮歌啱啱同男友LennyKravitz分手,要搵阿媽傾訴吓呢?
日前已公布結果
美國電影學院頒獎禮嘅十大最佳電影之前已經公布咗結果,當中包括《魔戒三部曲:王者再臨》,《懸河殺機》同《TheHumanStain》等,所以奇連伊士活同妮歌都代表自己部戲領獎,但憑住《最後武士》入選嘅湯告魯斯(TomCruise)就唔見影,唔知係咪怕見前妻呢?講開靚佬湯同妮歌,彭妮露古絲(PenelopeCruz)最近就表示靚佬湯同妮歌離婚,絕對同佢冇關喎.
查理絲攞硬影后
代表《Monster》領獎嘅查理絲喺近期嘅頒獎禮入面可謂盡領風騷,而各地嘅博彩公司都將佢列為金球獎頂頭大熱,睇怕呢個影后寶座都十拿九穩.
此外,前日頒獎禮上亦見到U2主音Bono同TheCorrs嘅Andrea現身,佢兩個為電影《InAmerica》合作嘅歌曲,早排入圍金球獎最佳原創電影歌曲獎,Bono日前接受訪問時話,今年會出席金球獎頒獎禮,但一定唔會好似上年攞獎嘅時候咁講粗口喎.
美聯社圖片

robotstxt: allowed

filter: keep


text:
何志平求唔求籤早前成為全城熱話,民主黨嘅馬丁李柱銘噚日去酒樓同街坊拜年又傾埋一份.身為天主教徒嘅馬丁雖然對求籤一竅不通,不過就覺得啲求神問卜嘅嘢好有趣.
原來身為大狀嘅馬丁有啲客好「迷信」,馬丁話,試過有個客俾廉署通緝走嚟搵佢,馬丁梗係即刻叫對方自首,重約埋一齊去,點知馬丁因為大塞車而遲到,個客竟然好心急咁自己入咗警署,原來只係因為怕錯過吉時,最後唔知係咁靈定係咁蹺,個客真係大步檻過. 求籤揀大狀
另外一次,有個客揸唔定主意請邊個大狀,於是攞咗三位大狀嘅名去黃大仙求籤,得出結果係:「第一個唔識,第二個唔掂,第三個就喺談笑間幫到你」.點知第二日,「唔掂」嗰位大狀真係俾人告,個客即刻搵「第三位」大狀(即係馬丁)幫手.馬丁喺庭上遇着「釘官」,心知不妙,點知個官聽陳詞時竟然好好笑容,後來重放咗佢個客,令馬丁嘖嘖稱奇.
重有個客因為危險藥物被拉,但就好淡定,原來又係求咗支籤,話佢實冇事,馬丁唔信,點知開庭嗰陣主控竟然主動提出畀佢保釋,原因係控方認錯人,個客最後重平安無事㖭!八方相信馬丁咁講唔係導人迷信,只係有時啲嘢又真係好神奇嘅!
(圖〉馬丁噚日去酒樓同街坊拜年,好受歡迎,重有人要求合照㖭.
傳真︰2623-9278
電郵︰[email protected]


text:
吳國敬讚尹佬
球場內外皆名師
尹志強昨日終不敵病魔逝世,他生前人緣甚廣,眾人對其離世消息哀傷不已,同時也希望尹佬女友米雪和外甥梁漢文要堅強生活下去.
我細細個就睇尹佬踢波,後嚟有機會入明星足球隊,仲可以一齊踢波,球場上嘅佢頭槌好勁,佢以前精神狀態好,每星期都同大家一齊練波,以前一齊出埠踢波,佢除咗做教練指導大家,仲會提攜後輩,成日同我哋傾偈,分享做人道理.
我今早接到尹佬走咗消息,好唔開心,近排雖然冇去探過尹佬,但我一直同米雪保持聯絡.印象中尹佬係明星足球隊歡樂組組長,有佢就有歡樂,佢份人好好,不但對朋友,女朋友,甚至家人都好關心,尤其孝順父母,成日帶佢哋入馬場玩.
同尹佬都係喺明星足球隊時認識,記得06年一齊去德國睇世界盃時,米雪都有同佢一齊去,當時佢健康情況都過得去,佢同米雪食完飯多數返酒店休息.尹佬都係習慣早睡早起,生活好健康,佢又好鍾意小朋友,喺德國佢見到我個仔,成日會請我個仔食雪糕.
尹佬都病咗好耐,但佢鬥志好堅強,早排仲聽講佢可以出院,以為佢好番好多.今日接到佢嘅死訊好突然,我呢排都少聯絡到米雪,不過一陣都會發個短訊慰問吓佢,始終呢個時候佢好需要冷靜一下,我唔想打去騷擾佢.
採訪:林妃


text:
夠Car事:老虎有火忌紅車
今年係虎年,梗係將佢放喺頭位.屬虎嘅人屬木,適合駕駛黃色又或者黑色嘅車,不過老虎仔脾氣一向較為衝動及暴躁,今年犯本命太歲,容易發生意外同有血光之災,如果揸跑車,好容易沉唔住氣同人鬥車,又或者會開快車,所以千祈唔好揀紅色,咁會加強老虎仔嘅火氣,容易發生意外.由於馬性格溫馴,如果搵同馬有關嘅牌子或車款,可以減少老虎仔嘅火氣,咁講法,寶馬自然係首選.
兔屬木,揀白色或灰色車會較有利.兔仔性格乖巧溫馴,要佢開快車唔使旨意,一般車仔足夠有餘,不過揀架跑車就可以令你火氣猛啲,正所謂唔打得都嚇得嘛.保時捷911Turbo夠靈活,最啱兔仔兔女.
龍屬土,藍色或黑色車都適合,龍仔運程一般變化較大,而且頗有大佬格,好逞強,最啱揸名車.不過龍仔始終鍾意挑戰及冒險,加上今年虎年,龍虎相爭,揸車都係忍讓啲好.龍仔夠氣勢,揀Bentley,襯得起.
蛇屬火,配上木嘅顏色會帶旺蛇仔蛇女,可考慮綠,黃等色.不過所謂大懶蛇,蛇仔揸車比較滋油淡定,內櫳設計舒適最緊要,性能反屬其次.屬蛇嘅人今年刑太歲,雖然影響唔係咁大,但穩陣啲好.Lexus豪華舒適,啱晒大懶蛇.
所謂老馬有火,馬亦屬火,屬馬嘅人性格急躁,揀車時最好選擇柔和色系,粉色就能改善不安情緒.大馬力跑車最好避之則吉.
羊屬土,所謂馴如羔羊,羊仔揸車唔亂嚟,十分禮讓.不過就易俾人蝦,所以最好搵架嚇得吓人嘅車,好似Jaguar,車頭嘅豹都可以旺吓羊仔.至於顏色,最好係香檳金或者白色,紅色係大忌.
屬猴嘅人今年冲太歲,萬事小心.百厭猴仔揸車時鍾意唧嚟唧去,易生意外.搵流線型車款又或者七人車較適合,猴子鍾意聯群結隊活動,Stream都揀得過.顏色方面,綠或紅都OK.
愛出風頭嘅雞仔雞女揸車時都係我行我素,想開快車時真係理得你邊個喺架車度.揀盒仔車又或者起角嘅車會好啲,因為襯晒個雞啄,揸起車嚟都順手啲o架!至於車身顏色,綠色係唔錯嘅選擇,呢部青Bb,至襯.
狗本身屬土,揀黃,白或者金色都OK.屬狗嘅人揸車時都算守規矩,如果想增強氣勢,不妨揀啲大架啲嘅車,黃色Fairlady夠晒撐.
屬豬嘅人今年破太歲,最好搵金色銀色旺吓!不過屬豬嘅車主一向屬技術型,鍾意向高難度挑戰,攀山越嶺嘅四驅車又或者棍波車就最啱佢,推介豐田Prado.
老鼠細膽,屬鼠嘅人揸車都零舍驚青,揀架黑色車有助你定吓驚.最好揀啲流線型嘅,起晒角嘅車就唔好諗,免得唔覺意親自己.流線型十足嘅保時捷Panamera,都可以幫老鼠仔壯吓膽.
屬牛嘅人火氣較猛,揀車就避免大馬力跑車喇,房車型最啱,都係斯文啲好.顏色方面無乜所謂,不過就唔好揀紅色,你都見過鬥牛時塊布係乜嘢顏色啦,喺馬路亂衝亂撞就唔係幾好喇!
「五行欠打」當然係講笑,不過師傅話,每個人五行都有啲欠缺,而車都可以根據其品牌名稱及標誌有其所屬五行,咁大家不妨夾一夾,揀番同自己生肖屬性相符嘅牌子,咁就運勢更強啦!


text:
求驗客手記:時速180公里衝6盞紅燈
德倫特快過龍 - 求驗客
荷蘭翼衞德倫特跑得快就係人都知,估唔到揸車都一樣咁快,日前喺西班牙亞坎利堤因超速被捕.本來球星開快車唔係乜嘢大新聞,但弊在佢開到成時速180公里,兼且仲連衝6盞紅燈,當正條馬路係賽車場,好彩冇搞出事,如果唔係就後悔莫及.
話說今季俾皇馬借去升班馬靴高斯嘅德倫特,喺上周五清晨4點4,因超速而被西班牙警方拘捕.據了解,當時佢揸住部AudiQ7旅行車,開到時速180公里.咁都未算誇張,佢仲連衝6盞紅燈,當啲交通燈透明.而佢喺被捕之後,同差人解釋自己開快車兼衝燈,全因為趕住救命,要送車上中咗酒精毒嘅朋友去醫院.
不過,醫生幫德倫特位朋友檢查之後,發現佢根本冇中酒精毒,只係飲醉酒,換言之德倫特係講大話.聽講佢喺醫院度仲郁手打兩個差佬.家陣佢超速同衝燈經已好大鑊,如果俾警方告埋襲警,佢肯定有排煩.今次唔係佢首次開快車而搞出事,早喺07年,佢喺馬德里一條高速公路同一架警車碰撞,佢自己就冇事,不過就搞到一個差佬受咗輕傷.聽講靴高斯對呢單嘢非常重視,除咗會紀律處分之外,仲要佢出嚟同公眾道歉.
我求大俠喺度諗,德倫特今次又超速又衝燈,會唔會同佢喺西甲發展唔如意有關.佢喺荷甲同埋U21歐國盃響朵後,07年夏天以1,400萬歐元(約1.4億港元)由飛燕諾轉投皇馬.但佢喺皇馬3季坐多過踢,今季被借到靴高斯後,發展亦麻麻.眼見飛燕諾幾位師兄尹佩斯,沙洛文卡勞喺英超都發展得好好,德倫特可能諗埋一邊,揀揸快車嚟發洩.
不過點都好,學特區政府話齋,超速駕駛,影響人生.德倫特得23歲,前途一片光明,如果因為開快車而搞出事,人生就咁玩完.希望佢經一事長一智,第日唔好再開快車,專心搞番起自己嘅足球事業啦!
飛燕諾係荷甲傳統3強球會(其餘兩隊係燕豪芬及阿積士),出過唔少頂尖球員,好似出身於FC哈林但成名於飛燕諾嘅荷蘭名宿古列治,近年亦出產過前鋒尹佩斯,沙洛文卡勞及施摩拿歷克.不過,該隊喺07年夏天輸出嘅翼衞德倫特,卻雷聲大雨點小,令到歐洲頂級球隊唔敢再打飛燕諾嘅年輕球員主意.飛燕諾近年嘅荷甲成績越踢越沉,今季仲成為下游分子.正因為咁,今夏轉會到馬略卡嘅中場約拿芬迪根斯文,可能成為飛燕諾青訓省靚招牌之作.


text:
夠Car事:8招真功夫 方為大師傅
成龍成日叫人駛出真功夫做大師傅,但要做真正大師傅邊有咁易呢!事隔6年再發教車師傅牌,單係GP1組別,都有3萬人爭347個牌,百分之一嘅機會,仲要一肥即Out無得留低,唔搵大大大師傅過定兩招點得呀!
記者:許維雅
攝影:梁細權
Model:[email protected]
駕駛教師考試其實同普通駕駛執照考試一樣,大致分為兩部份,先考筆試,再考路試,不過師傅牌就要喺30分鐘之內回答110條選擇題,以書面形式作答,要答對105條或以上先為之及格.即係答錯6條即Out,無補考機會.相對普通執照筆試只係答20條,難度的確大好多,香港駕駛學院車隊培訓及發展經理謝錦華就教定大家以下8招.
謝Sir:「大部份考生肥佬都係因為唔夠時間作答,平均16秒就要答一條,真係諗多陣都死.因為書面作答容易返轉頭,所以真係唔識就跳咗佢先,有時間再返轉頭諗,以免自己答到尾聲時唔夠時間影響心情,越心急仲越容易答錯.」
■今次有份考牌嘅May因為鍾意揸車就貪得意走去考牌,家剛考完筆試等消息,唔知有無機會考路試.
謝Sir:「作為一個教車師傅,要知道嘅路面知識應該要更全面,由最基本嘅路牌指示,駕駛導師牌照費用,到較複雜嘅道路交通條例(香港法例第374章)都要知得一清二楚,最常問嘅包括學車時間,咩地方學牌唔入得等等,由於內容太多,唔單止要死背,仲要多理解,方便考試時作答得更快.」
謝Sir:「筆試內容仲包括汽車結構同機械知識,可能啲人覺得又唔係考整車,點解要問呢啲,但汽車機械上嘅結構問題好多時直接影響揸車,好似離合器同波箱嘅關係,聽到波箱發出怪聲你會唔會知咩事,因為教車師傅應該懂得處理一啲簡單基本嘅壞車問題.」
筆試及格,運輸署就會發信通知考生路試嘅時間,每人可申請延期一次.考試時間大概45分鐘左右,除咗考L形同S形泊位,窄路掉頭等基本功,最難莫過於要有15分鐘駕駛評述,一邊揸車一邊講解路面情況同你將會點做,香港駕駛學院就搵咗林Sir親自示範.
林Sir強調一定要好熟路面環境先容易做得到駕駛評述.考場位於何文田培正道,由於須要兼顧駕駛評述,所以最好十分熟悉嗰區環境,方便應對突發事件做出反應.
林Sir示範時,熟練程度快到好似講馬咁,有多句重複出現嘅口訣,好似「右中左嘅道路情況無問題,我準備入波.」,「再望兩邊側鏡,我家準備畀油開車.」邊講邊做嘅技巧十分難,林Sir:「開頭佢哋唔識講就叫佢跟我講,記熟口訣之後就鼓勵考生平日搭車都要坐車頭自己多練習.」
謝Sir:「衣着打扮成熟穩重當然重要,以示一種尊重.」但問到路面評述時要唔要講得風趣幽默啲,謝Sir認為一定有着數:「若然你講到好似曾志偉咁生鬼,考牌官自然開心啲,亦會覺得你日後做教車師傅時同學生溝通有一定嘅能力,不過當然唔好講到離晒題啦.」
有人話考牌官唔鍾意考生太Showoff自己嘅揸車技巧,謝Sir就覺得考師傅牌應該啱啱相反:「大部份考牌官都覺得做得教車師傅就應該揸車要有一定技術,所以唔怕Showoff,最好表現出反應快夠爽快,遇到行人亂過馬路等突發情況時最緊要定.」
揸車時望遠啲當然係第一誡,最好有咁遠望咁遠,林Sir更提醒大家轉波時要表現暢順,入彎要十分準確:「好多考生路試肥佬都係因為『轉彎位置不正確』同『無觀察交通情況』,作為師傅應該做出更熟練嘅技巧,入彎盡量唔需要回軚變得左搖右擺,觀察路面情況嘅時間要好準確,Cut線前一刻先好望.」
香港駕駛學院查詢:26046123


text:
地產多聲道:張炳強討好田國強
世界盃賽事完結,市場又回復正常,恒基噚日就為促銷大角嘴港灣豪庭而召開記者會.啱啱去完日本睇世界盃決賽嘅恒基張炳強透露,佢睇咗巴西對土耳其,同巴西對德國兩場賽事,重特登買咗件巴西9號球衣(哨牙仔朗拿度嘅戰袍)畀鴻運田國強,唔知同鴻運攞到港灣豪庭貨尾獨家代理有冇關係.佢話因為巴西一路贏,啲波衫價格水漲船高,炒到成千蚊件.
張炳強今次去睇世界盃之餘,原來重有秘密任務,就係去參觀電盈響日本新落成嘅商業大廈,佢話呢幢寫字好多特色,大廈環保同防震設計好好,啲玻璃重可以隨日光強弱而調節,令到室內能保持良好日光.用水經過濾後可以再用多次嚟洗手,先至用嚟做其他用途.最低幾層就係出名嘅四季酒店.
佢讚完人哋後,順便標榜吓自己嘅中區國際金融中心,大廈分開5區嘅設計,可以分散風力同減低震動.抬舉同行之餘又自提身價,張生唔怪得響恒基咁掂啦.
講番港灣豪庭,噚日發展商又搞搞新意思,記者會上忽然出現一對身穿禮服同婚紗嘅新人,原來係發展商今個禮拜會響樓盤現場舉行婚紗展,由儷都婚紗公司負責.
當然,亦都係配合噚日嘅優惠主題,就係畀新婚或計劃兩年內結婚人士買樓優惠.
展銷會鬥豪
內地樓盤來港推售,發展商同代理都會搵個地方做長期展銷廳,主要集中響九龍區嘅酒店同寫字樓,𠵱家就擴散到港島區.上海金豐投資屬下金豐易居房屋銷售公司,就租咗中環美國銀行中心做展銷場,面積4800方呎,呎租23.5元,計落每年租金過百萬,唔係小數目.
佢哋話揀中區做展銷場,因為所代理嘅樓盤係貴價貨,對象係白領同專業人士.究竟內地樓盤展銷場係單打獨鬥好,定係成行成市會佔優呢?
由中原(中國)代理嘅北京住宅盤御景園第二期新御景,今個月底響香港展銷,樓盤由4幢33層高大廈組成,單位面積1494至2491方呎,2房至4房設計.蘭西收到個盤嘅樓書,最感興趣係個廚房,發展商諗到用玻璃做間隔,視覺上較開揚,又唔似開放式,煮食時油煙四散.另外,樓書話個盤抽取地下溫泉,經過脫硫脫鎂淨化處理,為住戶提供多一種溫泉水供選擇,令到沐浴都變成享受同樂趣,聽落又好似好pro喎.樓盤發展商係發展上海世茂濱江花園嘅世茂集團.
御景園第一期已經賣哂,現時二手每方呎850蚊,月租每方呎約8蚊.
另外,有「小香港」之稱嘅深圳皇崗皇御苑,一期1590伙已經賣清好耐,二期就快會賣,面積650至1261方呎,2房同3房設計,預計首批呎價500蚊起,最平30幾萬.
珀麗灣業主免費遊船河
坐私人遊艇揚帆出海,對富豪嚟講係平常事,但𠲖家有一批人唔使錢都可以享受到呢種待遇,就係馬灣珀麗灣嘅業主.新地雷霆噚日透露,集團用咗500萬,響東南亞買咗一艘55呎長嘅遊艇,業主可以book嚟開party或者出海,最多可坐35人,唔算細.費用全免,當然,油錢同食物要業主自己搞掂.但珀麗灣有5000伙,若果個個都book,每戶要等成13年半先至可以用到一日,等到頸都長.不過,因為10月就用得,第一期嘅買家就最着數,買樓之後第一時間可以book嚟用.
聽講艘遊艇叫藍鯨號,取其有度假悠閒feel,大家點睇?遊艇分上下兩層,上層係宴會室,下層為兩間臥室,其中一間有卡拉OK音響設備同影音器材.
蘭西記得,上月底上海家化置業話佢哋嘅上海家化濱江苑,都買咗艘遊艇,等啲住客可以租嚟暢遊黃埔江同長江.大家嘅構思都係差唔多,真係英雄所見.
另外,聽講新地響葵芳新都會廣場7樓搭建嘅示範單位,今個月22號開放,而6樓就設咗個影院,可以坐超過100人,但唔係播電影,係播介紹珀麗灣短片,片長5分鐘.
屯門樓平過深圳
回歸之後,大方向變成中港大融合,雖然香港好多人都話呢個過程可能好緩慢,但原來新界樓價已經差唔多達到目標.中原地產周玉霞話,最近屯門單幢樓萬寶大廈高層E單位,380方呎,以35萬元成交,每方呎只係921蚊,低市價13%,同深圳樓看齊,甚至平過羅湖中心區樓盤.
萬寶大廈發展商係恒基地產,樓齡20年,單位346至388方呎,實用率有8成,都幾好用,所以吸引唔少上車客,今次買家都係上車客.聽講業主係因為移民先至肯平賣.新界樓價呢幾年係咁跌,好快就會同深圳差唔多,到時香港人會買番香港樓抑或繼續買深圳住宅?
地產經紀服侍周到
地產代理係靠做成生意先有佣收,所以勤力係好重要,中原地產沙田第一城分行嘅周惠萍,為咗促成沙田第一城48座高層B室成交,不惜親身送訂上廣州,結果單位以103萬元成交,呎價2608元.
周小姐響呢個單位中可以收到嘅佣金應該唔係太多,但因佢服務態度好,所以業主肯幫佢畀車費.細價樓都服侍周到,可見生意難做.
長實包的士費
代理幫發展商賣樓,好多時都要自己畀車馬費,但長實何雨盈就話,幫佢哋sell上環普頓臺嘅代理,帶客坐的士睇樓,會即時畀番的士錢佢哋.
點解咁筍?因為幾千蚊租部專車接載客人,好多時都無人坐,計落唔化算,反而畀錢代理搭的士重慳番好多.
蘭西
電郵地址:[email protected]


text:
𠵱家全世界最出色嘅足球員係邊個?朗拿度?非也;李華度?錯喇;簡尼?唔係;碧咸?都唔係.咁到底係邊個咁猛料可以掃低晒呢班全球最知名嘅超級巨星?此人就係今屆世界盃美國隊英雄當奴雲喇!
今年啱啱二十出頭嘅當奴雲,喺噚日由美國體育巨擘ESPN主辦嘅ESPY頒獎禮上,竟然壓倒晒「哨牙度」同「萬人迷」等一班超級球星,當選為今年最佳男性足球員.我求大俠雖然知道花旗國嘅球迷同傳媒對英式足球嘅知識匱乏,但係一個喺今屆世界盃上大放異彩,帶領巴西五度稱霸世界球壇嘅朗拿度,竟然唔及得一個「初試啼聲」嘅當奴雲,真係好難令球迷信服.
我求大俠相信如果將呢個以美國傳媒投票為主嘅小圈子選舉,擴大至全球各大體育傳媒都可以參與的話,得獎者肯定另有其人.
紅魔網頁「外星」人擔正
曼聯官方網頁manutd.com,喺今個夏天有個好特別嘅舉動,就係將卡洛斯,李奧費迪南,杜林等球星放喺首頁做「知客」,當正佢哋自己人咁款,唔怪得咁多關於佢哋加盟曼聯嘅吹水新聞啦.不過喺官方網嘅首頁,想搵個曼聯球員嘅樣睇吓都冇,好似有啲喧賓奪主喎,唔知曼聯又有冇向卡洛斯佢哋畀番肖像版權費呢?
查柏東尼信得過?
意大利教練查柏東尼口口聲聲話,國家隊大門仍然會為剛轉會去咗英超聯米杜士堡嘅前鋒馬卡朗尼打開,間接否認出國搵食嘅意大利球員無機會入選國家隊嘅講法.但係睇番之前嘅例子,除咗韋利
盧比斯轟巴迪高要道歉
盧比斯日前接受電視訪問時,出言炮轟阿根廷同袍巴迪斯圖達.話晒巴迪斯圖達都係前輩,為國家隊亦貢獻良多,盧比斯咁樣惡意抨擊對方就唔係好啱嘞,好在佢後來都有公開向「巴迪高」道歉,我求大俠都希望佢補到飛.
列基美唔好咁快開心住
巴塞隆拿終於簽咗阿根廷球星列基美,不過列基美睇嚟都未必可以咁快開心住,因為巴塞隆拿會長加斯柏講到明下季將佢借出(𠵱家好似同烏甸尼斯斟緊).咪列基美重以為可以完成踢巴塞隆拿嘅美夢,到頭來都係唔成事,我求大俠都戥佢可憐.
簡拿華路獅子開大口
AC米蘭對「大簡」簡拿華路有興趣,「大簡」就話都有可能加盟,不過就一定要有比起佢𠵱家喺帕爾馬嘅人工高,咁至有偈傾.人望高處,「大簡」咁諗都好正路嘅,不過𠵱家市道唔好,佢咁樣獅子開大口法,轉唔轉到會就真係要睇佢造化囉.


text:
馮仁昭四圍超:
陳煒再搶陳法蓉飯碗賣時裝
陳煒日前為一個內地服裝品牌BJC,拍攝新一輯秋冬便服廣告相,而呢個內地品牌嘅服裝設計,係由香港設計師PacinoWan操刀.
早前拍洗頭水廣告
據知BJC上年用陳法蓉做代言人,而今年BJC老闆林先生,就改咗用陳煒,陳煒日前話:「我都係聽人講之前係陳法蓉做代言人,其他我都唔清楚.不過我都覺得自己同陳法蓉幾有緣,之前我拍個洗頭水廣告,嗰個老闆都有用過陳法蓉,可能賞識我哋嘅人都係一樣.」
陳煒繼續話:「今次嘅酬勞幾好,可以話係老闆畀得開心我收得滿意,遲啲我會幫佢哋去內地做宣傳,同埋行catwalk,不過呢啲又再另計.」
黎思嘉被馬伕攬冇feel
黎思嘉噚日喺菲律賓拍外景,但因為當地天氣不穩,黎思嘉騎馬時得到菲籍馬伕上馬幫助,馬伕更攬住佢嘅腰一齊騎馬.黎思嘉話:「我第一次騎馬,真係好好玩,但我對馬伕冇特別感覺.」而亞視新人陸依薩則收到菲律賓人送上嘅情書,佢話有人追好開心喎.
邵美琪唔怕同伊健合作
邵美琪噚日喺無綫電視城為劇集《皆大歡喜》試造型,佢喺劇裏面扮一個民女,但後嚟就入咗皇宮做妃子.鄭伊健前晚喺電視城錄影時,話過好想加入拍攝《皆》劇,重唔介意同邵美琪合作.但邵美琪介唔介意同鄭伊健做對手戲呢?佢噚日話:「我同佢(鄭伊健)合作都唔尷尬,但我真係唔想答呢啲問題.」
奀妹陳容森和平解約
傅天穎(奀妹)噚日喺跑馬地出現,問到佢同陳容森嘅官司,佢話:「我同陳容森已經解咗約啦!前日去律師樓辦嘅.」問到賠償問題,奀妹話:「唔使,係和解,雙方都覺得咁樣最好.」問兩人𠵱家重係唔係朋友,奀妹就話:「見到面會打招呼囉!」
余文樂冇聯絡唐思盈
余文樂噚日去商台,幫手為「中銀愛心活力Team」活動其中打籃球嘅項目面試,余文樂示範點樣打籃球,重做埋入樽動作.最近佢前女友唐思盈(Natalie)傳出係羅嘉良婚變嘅第三者,余文樂對此話:「我唔知喎.我都好耐冇同佢聯絡,兩年都冇啦,我唔清楚嘅嘢,唔想講咁多.」
鄭秀文拍MV喊不停
鄭秀文(Sammi)最新嘅廣東大碟會喺呢個月底推出,今次隻碟入面有一首歌叫《上一次流淚》,Sammi錄呢首歌同拍MV時都不停咁喊.問Sammi點解喊唔停,係咪因為首歌反映咗佢嘅心聲?Sammi話唔係,只不過係歌詞感動佢啫.


text:
對上成個月,直到近幾日,相信大家都有種感覺,點解個個禮拜都有新嘢,睇到個心好煩好累.
點解後生仔咁勇?理由好簡單,因為絕望,睇唔到將來.既然冇未來,不如把握現在,反枱,同你班掌權嘅大人死過.
相反,呢幾日我覺得最amazing,係見到有上一代人都開始覺醒,有老人家,師奶,阿叔亦有街坊,會企出嚟保護啲後生仔女,喝退想入侵佢哋家園又無搜查令嘅警察.
咁點解連佢哋都覺醒?我認為原理,同部份公司創辦人,搵錯投資者入局,畀咗股份同board seat出去之後,由初期感覺良好,去到意識自己失去公司控制權,概念上好相似.創辦人白手興家,搞咗間成功嘅公司,有好多重大嘅決定,例如銀行戶口啲錢點洗,可唔可以直接派息分享獲利,還富於自己,利潤可唔可以唔好射曬落海,搞大白象擴張工程?答案係唔可以,因為引入咗投資者,而佢係有權唔畀.
當警察進軍大型購物商場,入侵私人屋苑,嚇親啲細路,騷擾到街坊,其實係要明白,咁樣等於直接衝擊上一代人最核心最珍重嗰樣嘢.上一代會諗,我窮一生人嘅努力,發奮上流,至可以買到層樓,喺度安身立命,你嚟搞我啲街坊,打我哋後生仔,仲嚇親啲小朋友,唔係啩?
獅子山下嗰一代,要嘅嘢好簡單:不過係想過舒適嘅生活,有自己家園之餘,私有產權同人身安全有保障,一家人唔使擔驚受怕.警察今次嘅行為,直接衝擊到香港的資本主義同生活方式嘅根基,真係唔講得笑,結果直接令街坊,上一代覺醒晒.偏偏呢個時候,局長仲出嚟火上加油,話唔會放棄明日大嶼.獅子山下嗰一代,唔理藍黃,總之上咗岸嘅,有資產喺身嘅,當堂覺醒晒,然後忍唔住問:我哋都曾經好努力,建設社會,貢獻社會,點解個社會,咁樣對番我?
尹思哲
linkedin.com/in/wanszezit


text:
夏日求驗客:370萬周薪天價續約紅魔
迪基亞變豪門
曼聯高層今夏最關注嘅未必係買到咩球員,而係點樣保住陣中兩大主力保羅普巴同迪基亞;周二就有好消息傳出,話迪基亞終於同曼聯傾掂數,同意簽署周薪高達37.5萬鎊(約370萬港元)嘅5年長約,等成個遠東之旅完晒就會落實.假如消息係真,呢位家陣已經有傳係全世界最高薪嘅門將,就會刷新自己嘅紀錄,而且會拉開同其他世界級門將嘅薪金差距.
迪基亞年年都傳話會走,而啱啱呢季適逢佢只係剩番一年約,更加大條道理跳草裙舞,原因可能係覺得自己應該要同全隊最高薪球星阿歷斯山齊士睇齊,話晒後者坐多過踢都有成50萬鎊周薪,而自己幫紅魔救咁多靚波,竟然都只得嗰20萬鎊.講堅,迪基亞要走嘅可能性其實唔高,皆因好多大球會今個夏天都唔使買門將,好似四年前同佢曾經無限接近嘅皇家馬德里,上年夏天簽咗泰拔高圖爾斯後,都冇咩大意欲要執門將呢個位,所以只要紅魔滿足到人工要求,基本上一定可以留到呢位西班牙門將.
外界傳出迪基亞簽完新約後嘅周薪會係37.5萬鎊,雖然都係過唔到山神,但都足以放甩其他「同行」門將.呢位西班牙國腳之前袋緊20萬鎊周薪,已經係門將入面最高人工嗰個,但如果今次升到37.5萬鎊,其他門將真係冇得同佢比,事關排第2,效力車路士嘅阿列沙巴拿加(Kepa)都只係得15萬鎊,而紐亞,保方甚至高圖爾斯,更加唔夠佢玩.
曼聯領隊蘇斯克查周二喺澳洲出席季前熱身賽記招,亦被問到迪基亞傾掂數等續約件事,佢幾樂觀咁講:「希望我哋可以同大衛(迪基亞)簽到新約,但呢啲事都係等球會同大衛自己公佈好啲.」
另外,英超官方周一宣佈新季改制,會引入對賽戰績嚟定奪球隊最終排名,但條件都係兩隊同分下會先計得失球差,如果兩隊球差連埋總入球都一樣,先會計對賽成績.英超以前係唔會考慮對賽,如果同分嘅兩隊無論得失球差同入波數字都一樣,定唔到排名,但呢個排名會涉及到聯賽冠軍,歐洲賽資格或者降班席位嘅話,就會喺中立場踢場附加賽決高下,但家陣就會先睇對賽,而且作客入球較多嗰隊仲有優惠,計埋後都一樣先踢附加賽.


text:
Game事撻:4條女上網鋤《UNO》唔賭錢一樣刺激
就快輪到PS3同Wii登場,來勢洶洶,早出一年嘅XB360都要搞搞新意思搶客仔!微軟憑藉最有優勢嘅Live網上架構,再配搭快將推出嘅視像鏡頭LiveVision,玩盡機迷個樣,以後每個參與者嘜頭都會同時喺電視度出現,邊個輸咗黑口黑面,「無品樣」即時現形,熱鬧度跟同枱互鬥一樣咁激!記者:許福合 攝影:陳偉強
《UNO》一向都係經典卡片遊戲,一班人圍埋一齊,唔係鋤大D,就梗係玩《UNO》,喺XB360現時就可以喺Live上下載《UNO》試玩.XB360版《UNO》可以四人圍埋抽,基本玩法都差唔多,不過當抽到「Wild」卡,可以轉色之餘,仲可以揀埋跳卡或反方向出牌,規例同傳統玩法有啲唔同,不過《UNO》規例一向好有彈性,要適應都唔難.配合LiveVision,仲可以睇到另外三名對戰玩家個樣,真係同面對面玩無咩分別,任何生鬼表情都可以一眼睇晒!
■4位靚女見到LiveVision呢款新玩具,立即一人拎一個去試玩.
講番LiveVision個硬件規格,都算不俗,能支援640×480解像度(每秒30格),只要用一般寬頻網絡,上Live玩已經好流暢,同時亦可拍攝相片,好似Live內所使用GamerCard,玩家就可以使用LiveVision拍下自己個靚樣做卡片,而且仲可加16種特別效果.安裝方法好簡單,就好似電腦一樣,插入XB360前面嘅USB介面就完成,好簡單.
見到XB360新出嘅LiveVision,第一眼只當佢係個普通Webcam,但當Winnie,Nisuki,Annie同Ivy等靚女了解真相後,立即對LiveVision好有興趣,仲好似賭神上身咁埋位試玩.
Winnie自認玩《UNO》由細玩到大,估唔到上Live玩技術仍在,唔使一陣就俾佢贏咗幾鋪,唔怪得佢咁興奮,打到手舞足蹈,佢就話雖然規例同玩慣嘅有啲唔同,不過好容易適應,而且當大家都用LiveVision,可以見到大家表情,見到有人拎住十幾張卡個慘樣就好笑.
雖然玩《UNO》時,唔會Show好大個樣,不過貪靚Annie打打吓,發覺鏡頭位置唔係咁好,拍得佢唔夠靚,於是喺其他3個人等緊佢出牌嘅時候,都一於少理,先校正個鏡頭,拍個靚樣先.
真係估唔到,外表精叻嘅Nisuki講到玩《UNO》,竟然無咩心得,經常被人炒,愈輸愈多真係打到無心機,喊晒咁口,最後連隔籬Ivy都睇唔過眼,專登過嚟教佢玩,不過可能天份所限,仍然無咩起色.
另一位Ivy同樣令人意外,估唔到佢外表斯文,牌章咁高,睇佢坐定定,就連贏幾局,可以話同Winnie棋逢敵手.不過打打吓,突然發現佢個畫面唔見人,先知原來佢去Nisuki嗰邊幫拖!
有位記者叫Michael,見到粥粉麵飯四位靚女玩得咁開心,亦都心思思欲一顯身手,不過睇佢企法硬直,似乎有啲緊張,喺唔專心狀態底下,結果慘敗收場!
除咗《UNO》之外,同場亦都Demo咗《TotemBall》,玩法就仲特別,透過LiveVision鏡頭,可以偵察玩家動作,玩法簡單,只要舉起雙手,鏡頭會偵察到雙手動作,當雙手向上推,遊戲角色就會前進,相反就會倒後,一上一下就轉彎,目標係收集足夠道具過關,玩遊戲就好似做運動一樣.
■畫面兩邊會顯示推桿,可用雙手「隔空」移動,好有虛擬世界Feel.
記者會上亦透露咗啲新遊戲消息,比較特別係應用咗攝臉技術,可將人臉套用到遊戲角色上,雖然連Demo都未有,不過聽落都幾吸引.
■上《RainBowSix》對戰,可以對住朋友個樣來掃射,諗起都過癮!


text:
愈嚟愈覺香港有啲路牌「陰」人「陰」到七彩,例如你要由A點去B點,明明有條快好多,唔使喺工廠區塞車嘅路佢唔同你講,反而叫你去行條隨時塞到動彈不得嘅工廠區道路,又或者係個路牌舊到甩晒色甚至被樹遮晒,想睇都睇唔到……如果要逐一數出嚟,真係數3年都數唔完.
不過,唔少駕駛者都覺得最大整蠱嘅肯定係巴士專線,好似喺《香港討論區》中,網友3143所開嘅「佢都算好彩囉……咁都無事」嘅Topic中,見到有部ToyotaEchoVerso走咗入銅鑼灣鵝頸橋底嘅巴士專線,想走都走唔甩.不少網友都話呢位司機好彩,好似ONE2FEE嘅回覆話:「……上次喺灣仔入咗巴士線都唔知,好彩後面個巴士司機閃我.」另網友calvinchiu則話:「嘩,唔講真係冇為意……」
查實,呢啲巴士專線其實係有時間限制,例如朝7朝9,又或者只係上下午繁忙時間,雖然地下清楚寫明係巴士專線,但路牌往往要去到專線嘅入口先睇到,而且仲要係成堆字密密麻麻,你叫揸緊車嘅人點睇呢?點解有關當局唔選擇使用一啲設計較簡單嘅路牌,列明巴士專線生效時間,兼且喺巴士專線入口前200或300米豎立更多路牌,清楚講明前方係巴士專線,請盡快轉線,免得因誤闖而被抄牌兼罰款呢?
記者:鄭達基


text:
轆Book:
豪花十萬唔起眼 為改而改
外形突出嘅MINICooper好似天生就有被改嘅基因,莫講古董MINI改完夠過癮,即使入得廚房出得廳堂嘅Cooper一樣俾人改到天花龍鳳,唔搶眼就唔安落.世事無絕對,方塊動畫CEO兼動畫製作總監Gordon就剛剛相反,雖然最鍾意改車,但就偏偏唔改馬力同至怕五顏六色.唔通改完唔覺先叫型?
記者:許維雅
攝影:陳陶鈞
做動畫設計嘅Gordon其實已經有架Benz,巧立名目買架車畀老婆同個女代步,買邊架,點改法都係自己話事,因為佢最大嗜好就係改車,無得改寧願唔買.「開頭諗住女人車,最好車仔細細方便泊車,加上屋企車位只夠放多部細車,所以MINICooper就最啱.起初老婆話想買Fiat,但我買親車都第一時間諗定有咩要改,Fiat實在無配件畀我改,MINI配件選擇多好多!好彩我老婆家都俾我說服到好鍾意,仲話搵唔到第二架車咁好.」改車係極之燒銀紙嘅嗜好,用23萬買架二手MIINICooperS返嚟,但就用咗10萬去改裝,唔肉赤咩?「獨特嘛!出街都唔想同人撞衫啦,加上自己做設計,將自己鍾意嘅構思放喺架車入面.
■Gordon覺得MINI好改,軚感又好一踩就去,好Feel咁話.
改裝可以好個人化,外表,操控性同馬力幾方面,我淨係唔鍾意改Performance,一來難放,二來我唔鍾意鍊車.」咁點解老婆架車唔係老婆話事點改嘅?「哈哈,我霸王硬上弓唔俾佢參與意見!如果純粹淨係買畀老婆就唔會買STurbo版啦,哈哈.所以我都好識做放少少粉紅色嘢喺架車入面滿足佢,不過放啲咩都係我話事!」
■上網用23萬買咗呢部行得千零公里嘅二手MINICooperS,上手車主39萬買入再割價出讓,佢話買嗰時開心到忍唔住笑咗出嚟.
對架車些微加減都如此執着,果然係創作人性格,不過奇就奇在改裝唔係越誇張越多人望越好咩?為何偏向黑白銀為主色如此低調?「MINI已經係Classic款,我又唔想改到佢鬼五馬六,想保留番原汁原味但又有少少自己特色.感覺就同自己鍾意嘅Fashion牌子一樣,好似agnèsb.,Undercover咁,望落去唔會好誇張,但你會覺得好型,所以自己改車時都係諗點喺basic上面加啲details.」香港水貨舖價錢貴,選擇少,要為愛驅畫龍點睛都需要有心水嘅配件,Gordon就有好推介,「我比較鍾意上網搜索配件,感覺會過癮啲,又可以一次過搵晒想要嘅嘢.有次上日本網頁mini-delta睇,見到有好多香港搵唔到嘅配件,開頭都擔心日本網唔送去國外,諗住博一博試吓sendemail去問,點知佢真係肯回覆仲幫我寄過嚟香港.連埋運費都平過香港水貨舖,平大概20-30%左右.」最後問到改裝配件方面有咩心水推介,邊部份最實用?佢反笑自己係無聊人.「好難推介,改車好個人選擇.好似我自己架車改嘅地方好多就係無實際用途,鍾意改車嗰啲人都係無聊人,唔求實際㗎,好似我架車改完無快到㗎,不過個心係會舒服咗,開心啲.改車會好似毒癮咁,改完呢Part之後,成日又會心思思再諗改邊度好.」
■注重車內音響享受嘅Gordon下一步想改嘅就係音響.
d.原裝黑色頂尾翼$8,000
短身碳纖天線$300
賽車時作拖車用嘅拖環係Gordon最欣賞嘅改裝部份.
將胎軨噴成
371e
啞黑色及迫力卡鉗噴成紅色.
$2,800
1.買車前先留意市場上多唔多配件選擇,歐洲車嚟計,Benz,Audi同MINI呢三大牌子都係首選.
2.改Performance之前要諗清楚,要量力而為,你會唔會用得着揸咁快,因為內在改裝好容易影響車身性能.
3.除非你無諗住放番架車出去,否則要衡量改裝後嘅二手價,改Performance同外表太誇張都會影響你放盤嘅速度.


text:
學跳舞雞手鴨腳還算OK
馮仁昭四圍超:張燊悅勝在骨夠軟
張燊悅(Nicola)早排專程去咗尖沙嘴嘅一間跳舞學校,跟老師學跳舞,嗰日Nicola先上第二堂,所以都有啲雞手鴨腳.
猛呻吃力
其實今次Nicola所學嘅只係一啲舞蹈嘅基本功,老師重教佢好多拉筋嘅動作,等佢嘅筋骨可以柔軟啲.結果Nicola練咗成個鐘,跳到大汗叠細汗,不過老師就讚佢嘅筋骨算軟,啲舞姿都算OK喎.
Nicola練完舞之後話:「我喺細個嗰陣時都有學過吓跳舞,但我學嘅同今次老師教嘅好唔同.老師教嘅舞似啲黑人跳嘅hiphop,我自己係從來冇接觸過,所以頭先都覺得幾吃力,咪一路望住塊鏡,留意老師點跳,自己喺隔籬又跟住跳囉.」不過,Nicola話跳完舞之後都覺得好攰,睇怕第二朝佢起身都有排痛.
王賢誌賣二手衫籌31萬
王賢誌早排舉行過「名人二手衫慈善熱賣Take2」,日前佢將籌得嘅三十一萬幾善款嘅支票,正式交畀東華三院.王賢誌話明星二手衫最好賣嘅當數Twins同陳慧珊嘅衫,不過王賢誌覺得有啲對吳君如唔住,事關君如有個ChristianDior手袋喺外面二手店賣二千幾蚊,但係王賢誌就定價幾百蚊,佢話擔心君如唔鍾意佢將價錢定得咁低喎.
魏駿傑傷腰變肥仔
魏駿傑近排肥咗好多,馮仁昭好奇問吓佢點解忽然間大咗成個碼.點知傑仔苦口苦面咁話佢早排整傷腰骨,唔可以做運動,先至愈嚟愈肥.𠵱家佢腰骨好番啲,已經開始減肥,由一百八十磅減到一百六十幾磅,成績都算唔錯呀.
Twins產品炒價高
英皇人氣雙妹嘜Twins早排咪有袋,筆同埋運動衫嘅相關產品推出嘅,呢兩位妹妹仔嘅吸引力真係有番咁上下,聽聞佢哋嘅產品已經差唔多賣斷市,因為Twins嘅fans好豪氣,買親嘢都幾乎係將所有產品掃清.因為佢哋諗住儲埋成套,留番第日攞嚟炒,其實𠵱家有啲fans都已經開始炒啲賣斷市嘅產品,炒價重係原價嘅一倍㖭.
老爹三個男人一個墟
台灣歌手迪克牛仔嘅老爹今晚喺灣仔伊館舉行一連兩場個唱,佢重請咗鄭中基同鄧建明做表演嘉賓.佢哋三個日前綵排,由於佢哋都鍾意夾band彈結他,所以好投契.不過由於佢哋夾band嘅聲浪太大,又雞啄唔斷咁討論創作心得,俾工作人員笑佢哋重嘈過「三個女人一個墟」.
發哥波癮大冷落嬌妻
前晚馮仁昭收到喺加拿大嘅發嫂電話,佢話前日發哥唔使開工,掛住睇世界盃英格蘭對丹麥嗰場波,唔得閒陪佢,所以佢諗住打畀馮仁昭傾吓偈.發嫂話呢排發哥日日追住睇世界盃,有時搞到開工都冇精神.發嫂勸過老公第日要開工就唔好睇啦,點知發哥靜靜雞自己早啲起身睇波.
華仔《頭文字D》計劃擱置
林建岳呢輪同劉德華行得好埋,好似有好多合作大計,不過林建岳早排話會幫寰亞搵華仔拍《頭文字D》,但寰亞計過條數,覺得部戲最少都要投資三千萬元以上,以目前咁嘅市道,始終覺得太冒險,所以建議老闆暫時先擱置呢部戲.不過市道低迷,華仔重企硬收七百多萬片酬,唔係咁多公司畀得起!
郭富城幫蔡永昌創業
自從蔡永昌離開嘉禾之後,佢就一直冇再搞電影製作.但最近蔡永昌蠢蠢欲動,想喺影壇再大展拳腳,因佢搵到新資金返嚟,所以呢排四出同以前合作過嘅導演或製作人聯絡,聽聞創業作想開一部古裝片,想搵郭富城做男主角.


text:
喺英格蘭贏丹麥場波,國際足協判咗李奧費迪南入首球,但英國幾間博彩公司好似威廉希爾同立博,就話嗰球係烏龍波,所以買中李奧費迪南都冇錢收.佢哋咁樣做對投注者好唔公平.
威廉希爾話奧雲首入球雖然得四倍半,但就有過萬人買;而賠率有成四十一倍嘅李奧費迪南,卻只得好少人問津;所以佢哋咁做,其實係勁蝕.威廉希爾嘅發言人沙柏咁話:「李奧費迪南頂嗰球波未過白界,只係對手擺烏龍,所以根據PressAssociation(英國報紙聯合社)嘅判決,入第二球嘅奧雲先至係首個入球者.」
不過,我求大俠就覺得佢哋咁做有啲唔合理,事關國際足協都判咗嗰球波係李奧費迪南射入,所以佢哋應該根據官方嘅公布派彩,唔應該以其他來源作依據.
英軍唔驚巴西……就奇
極有可能同巴西喺八強相遇嘅英格蘭,賽前鬼咁高調,猛咁話唔驚巴西,重話好有信心入四強;不過佢哋暗地裏其實好努力咁幫比利時打氣,希望比利時打低巴西.老實講,英格蘭對住巴西真係冇乜贏波本錢(打雨戰另計),但對比利時就唔同,起碼半隻腳入咗四強,所以佢哋係支持邊隊,大家心照啦!
落雨天對英德有利
國際足協話日本同南韓嘅六月天都會係咁落雨,甚至決賽時都唔例外,所以已經呼籲入場睇波嘅球迷記得帶遮同雨褸,費事搞到淋濕身病咗.話時話,我求驗客相信呢啲天氣真係對英格蘭同德國有利,至於技術型嘅巴西,就唔多着數.不過,上屆由法國攞冠軍,今屆計攤路都應該輪到南美球隊啦啩.


text:
大佬田北俊即將貴為行政會議成員,二少田北辰做咗九鐵主席之後人氣急升,兩兄弟邊個醒啲?真係難分軒輊,之不過喺父親田元灝眼中,似乎就偏愛個細仔多啲.喺噚日嘅港台錄播節目《舊日的足跡》裏面,田二少講述咗一段田氏昆仲嘅真情對話. 入哈佛冧死老父
話說好多年前,阿俊同阿辰喺美國開完一個會議之後,兩個大男人走去沙灘漫步,展開一段咁多年嚟最heart-to-heart嘅對話.閒談間,大佬問細佬肯唔肯返香港幫手打理家族生意,細佬答話驚住兩個咁好勝嘅人合作唔嚟;大佬於是就呻咗一句:「係呀,咁多年嚟你讀書又叻過我,爹哋媽咪好多時都提起你,唔多提起我,做大佬嘅,呢啲嘢都唔係咁易接受,我都要發憤努力,畀番啲成績爹哋媽咪睇.」
原來大佬細個讀書成績普通.細佬就唔同,入到哈佛商學院,令到爸爸不知幾高興,因為當時香港一年得一,兩個人入到哈佛.田二少話:「我覺得爹哋好開心,直情係引以為榮,但係我覺得唔係幾好,好多認可都喺我身上,我阿哥會點諗呢?」
田媽媽講價教仔
田老先生夫婦都係好慳嘅人,雖然家境一直唔錯,但係媽咪買嘢仍會同人講價,三蚊講到兩個半,田二少認為畀多少少算啦,你估阿媽點講?「呢個係心態問題,今日三蚊變兩個半,第日就係幾千萬,幾百萬嘅分別.」係咪抵佢哋發呢!
傳真︰2623-9278
電郵︰[email protected]


text:
購物焦點:
破壞王史迪仔精品率先曝光
一直以嚟迪士尼嘅角色,由米奇老鼠,PeterPan到白雪公主都係規規矩矩嘅聽話一族.之不過一隻嚟自外太空嘅超級破壞王史迪仔,將會打破呢個形象,佢唔單止喺電影海報上嚇到小矮人同阿拉丁企埋一邊,而且更連F4嘅「紅字條」都唔怕,更要4位靚仔攬住佢,兼為佢唱埋主題曲.想早一步收服呢隻百厭星,就要快人一步昅住呢批新到精品.
記者:張穎倫 部份攝影:林栢鈞
《扮嘢小魔星》故事簡介
科學家強霸博士在一次實驗中創造了史迪仔,但由於載入的超強破壞程式不受控制,令實驗失敗,要將史迪仔收監!押送期間,擁有高超智慧的史迪仔發難逃走,穿越時空直撞到地球的夏威夷!為掩飾身份,史迪仔扮成一隻奇怪狗仔,避開博士追捕,並得到小女孩妮露收養.妮露嘗試教導以「破壞為本」的史迪仔,但反而俾佢玩轉整個夏威夷!正當妮露心灰意冷之時,星際聯盟委派人捉去妮露……究竟史迪仔會否拯救她?想知就要留意7月11日上映嘅電影啦!
12吋毛公仔至大隻
言承旭和朱孝天咁高大,當然要搵最大隻嘅史迪仔先可以襯起佢,話晒呢隻高達12吋嘅毛公仔,都係今次最大件嘅精品.再加上佢極之軟熟,攬住佢瞓覺就最過癮.另外呢隻史迪仔,亦跟足電影造型,有埋心口毛毛,其他細公仔就冇咁仔細啦!
女主角妮露 服裝任替換
嫌毛公仔得個睇字唔夠好玩,小記就推介呢隻妮露嘅10吋大Figure,皆因佢配件夠晒多,包保唔會悶.佢唔單止手腳關節可以郁動,更有泳衣,T恤同短褲仔任你替換,又可以將呢批衣服同毛公仔,一次過放入小旅行袋內,方便收納.
3吋Figure 角色雲集
其實今次除咗史迪仔同妮露之外,亦有其他角色登場,好似妮露嘅家姐蘭莉,黑超「社」工光頭先生,儍頭儍腦嘅強霸博士同獨眼霹靂,全部都極之搞笑.想一次過集齊佢哋,呢套3吋Figure套裝就一定啱你,而且佢更一次過有齊破壞王同可愛史迪仔兩個造型,夠晒抵玩.
妮露顏色筆 色彩齊全
小朋友就快放暑假,呢套靚靚顏色筆最啱小朋友上暑期興趣班學畫畫.呢套水筆套裝,唔單止有個印有女主角妮露嘅精緻筆袋,而且更將粗幼水筆分類裝好,夠晒整齊.最厲害係全套共有45種顏色,小朋友想顏色點配搭都無問題.
史迪仔書包 拖住返學
香港學生功課多,書包重就係人都知,所以呢個史迪仔書包就採用手提篋設計.書包底有轆,而且又有手柄可以拉出,方便小朋友將書包拉動,唔使孭到背脊攰一攰.再加上書包印有大大個史迪仔,小朋友帶返學都特別醒神.
暗花勁型T恤
橙色短袖T恤,本身已經勁襯今個夏天嘅格調,加上呢件衫嘅底色採用暗花史迪仔圖案,另外再加3幅打直排列嘅細彩色劇照.設計夠晒特別,小朋友一定覺得型仔.
正斗夏威夷Look
女孩子去海灘玩,呢件T恤就一定最啱,事關呢件衫以妮露嘅夏威夷Look作為圖案,再襯埋花邊設計,小朋友着起極有陽光氣息.
網上精品推介
呢個網頁除咗有《扮嘢小魔星》嘅Wallpaper畀你下載外,亦有香港未有得賣嘅精品發售,好似涼鞋,水槍等,價錢唔算貴.運費方面由電腦自動計算,不過由於頭3-5件貨品都會收約$270嘅運費,所以一次過買幾件就可慳番唔少運費啦!
網址:disney.go.com/park/homepage/today/flash/index.html
妮露涼鞋 小女孩至愛
夏天興着涼鞋,無論行街定去沙灘都可以着對周圍去.呢對涼鞋以妮露做圖案,最靚係鞋頭上加有立體小花,小女孩着上特別可愛.
專用激光槍 變身小水槍
史迪仔嘅專用激光槍,火力強大又有型,想有一支的話,就可以選擇呢支外形一樣嘅強力水槍.只要用2粒AA電推動,就可以達到36呎射程,而且又識着紅燈,有姿勢有實際,夠晒好玩.
售賣地點
TheDisneyStore(25061073)
銅鑼灣時代廣場501號舖
Bossini
查詢電話:23711633


text:
睇過晒巴西三場分組賽,發覺呢隊波非常對辦,完全無晒響外圍賽嗰種失準表現;或者有人話同組對手實力平平,對巴西起唔到咩嘢考驗,但係換另一個角度睇,咁樣可能更加有利,就係借呢三場波更加打起晒巴西兵嘅信心.
話到尾我呢場就起碼秤高巴西一線,呢個亦係好多人嘅心目中指標,望吓啲賭盤,瓣瓣都熱到飛起就知啦.雖然啲盤係熱啲,但係穩執嘅話都無理由唔落手.歐洲盤巴西贏波得嗰一點三倍,依然可以出擊;如果真係嫌熱得來唔吸引,可以向半/全場盤落手,巴西最近兩場都可以響上半場入到波,好快就嚟料,呢個半/全場當然要敲A/A啦,有成一點六倍㗎!
美墨入球敲下盤
今仗嘅入球上/下盤亦可吼,事實上呢排每個比賽日嘅入球上/下盤盤路,都分布得好平均,如果嗰日打四場嘅,就上,下盤各開兩場,打兩場嘅話,就上,下盤各開一場,今日可以照跟呢條路;睇返頭場墨西哥對美國,過往兩隊交手嘅入球數字,多數都係開下盤.咁即係話,呢場佢哋又好大可能繼續夾埋入唔到三球,巴西呢場就入球上盤可期嘞.
巴西失1球串波膽
最後敲埋波膽,講真巴西後防重未算銅牆鐵壁,呢支森巴雄獅傳統上亦非以防守出色見稱,今仗可以博巴西失一球,敲佢哋贏二比一,三比一,四比一.最重要嘅係,巴西失一球嘅波膽係比較好分,值博率高.
文:華度


text:
呢期亞洲球員真係威番次!今屆喺波琴踢得好好嘅伊朗前鋒夏舒文,來屆會過檔拜仁慕尼黑,重可能一腳踢走秘魯國家隊隊長比沙路.
拜仁總經理漢尼斯喺禮拜一大讚同佢哋簽約三年嘅夏舒文,身材好頭槌勁(喺今屆德甲入十四球有六球係靠頭槌),同馬卡爾應可組成一剛一柔嘅前鋒組合;照漢尼斯咁講,原本同馬卡爾拍開嘅比沙路,豈不是變咗多餘?咁又唔係喎,聽講拜仁重想同明夏約滿嘅比沙路續約,不過就要對方願減薪三成左右.
但我求大俠認為,拜仁擺明係要迫比沙路走.話晒比沙路喺德甲都算星級球員,但係嚟緊正選冇咗兼人工又少咗大截,唔走就笨.𠵱家比沙路俾個冇乜名氣嘅亞洲球員迫走,怪就怪佢自己唔爭氣(踢三十七場僅入十球).
曼城水浸眼眉球員主動要求加操
曼城上場主場輸畀修咸頓後,𠵱家喺英超聯排尾四;隊波唔掂,通常係領隊主動叫啲球員練多啲同喺比賽時認真啲;但佢哋就反傳統,竟然係班球員要求領隊基瑾加操,希望操弗狀態.雖則係臨急抱佛腳,但起碼曼城班球員好有誠意,我求大俠亦希望佢哋可以護級成功啦.
佩魯賈又有新搞作出靚女月曆賺一筆
佩魯賈諗頭多就係係人都知,繼簽日本球員同埋小卡達菲,以及要脅罷踢意甲搞亂檔,佢哋最近又有新搞作,就係搵啲女仔嚟拍掛牆月曆;雖係喺呢個時間推出新月曆係遲咗啲,但聽聞反應幾好,重令佢哋袋一筆㖭.可惜嘅係,佢哋幾乎肯定要喺季尾降班,令新一屆意甲聯失色咗啲.
電視台直播煞科戰待拿臣留美好回憶
些路迪喺禮拜日贏基爾馬諾克後,正式宣布攞咗今屆蘇超聯錦標,咁即係話,嚟緊六場聯賽對佢哋經已冇晒意義.但係,英國廣播電台重會直播些路迪最後一場主場聯賽;而佢哋咁做,係因為係拿臣最後一次喺些路迪公園球場比賽,所以想令廣大球迷同拿臣自己留番個美好回憶.
唔畀入場瞓覺幽默法官判米堡敗訴
一個叫卡爾嘅二十九歲米杜士堡球迷,因喺季初米堡主場負阿仙奴○比四場波,俾在場人員捉到佢瞓覺,於是禁止佢再入河畔球場.但卡爾唔服,將事件帶到法庭兼且得直.個法官咁講:「每個英國球迷都有權入場瞓覺,尤其係睇阿仙奴嘅比賽.」咦?法官咁即係寸卡爾唔識波.


text:
卡斯拿斯應唔應打正選,呢個問題交番畀安察洛堤處理,但小弟認為,卡斯拿斯唔應該有種自以為係必然正選嘅心態.既然皇馬已經簽咗迪亞高洛迪古斯,佢就要服從球會,尊重輪換制度.
要講番少少歷史先,前皇馬教練摩連奴係個強勢主帥,唔容許球員嘅權威超越教練,而有報道指,卡斯拿斯結黨營私,挑戰摩帥,仲通過佢個主播女友,將皇馬更衣室內嘅消息爆出去,等摩連奴內外交困.淨係憑呢啲行為,教練已經可以賣走佢,所以摩帥只係打佢入冷宮,搵迪亞高洛迪古斯打正選,都已經落手輕.
今季摩帥離隊,卡斯拿斯如願以償,但新上任嘅安察洛堤亦冇就範.喺肥安眼中,穩定係最重要,如果佢將迪亞高洛迪古斯貶做後備,捧番卡斯拿斯上去,呢個做法好有風險,因為迪亞高洛迪古斯暫時冇大犯錯.因此,肥安𠵱家玩門將輪換,一個踢聯賽,一個踢歐聯,其實好公平,同埋兼顧到各方利益,做法面面俱圓,非常之有肥安特色.
講出身,迪亞高洛迪古斯都喺皇馬出道,由C隊到B隊咁慢慢打上去,之後喺一隊撈唔掂先離隊,最後由摩帥簽番返嚟,所以都算根正苗紅.筆者認為卡斯拿斯要學懂收斂,行低調路線,默默耕耘,就堂堂正正同迪亞高洛迪古斯比高低.一個好教練,絕對唔會因為球員扭計想踢某個位置就畀佢踢,更唔會容許某啲明星級球員將自己嘅地位放喺球隊上.肥安唔係莫耶斯.文:咖喱


text:
呢期香港最熱門話題,梗係免費電視台發牌問題,最有心搞嘅維基台竟然落選,背後原因眾說紛紜,到底係一籃子定一男子嘅決定,仲未有人確定;睇過維基台部份劇集同資訊節目嘅預告,確係有心機搞好質素,咁期待係一個叫挑戰嘅節目,由藝人連同攝製人員挑戰世界不同險峻自然環境,好似越南韓松洞咁;但𠵱家冇牌,唔知幾時先有得睇.不過香港人係犯賤嘅,星期日咪一樣坐定定睇個「哈哈哈」女人教人用雞汁煮餸.
維基台冇牌唔係節目質素問題,卡斯拿斯冇正選,亦都唔係把關技術問題.如果你問100個球迷,相信有99個球迷會答,卡斯拿斯把關技術比迪亞高洛迪古斯好,唔好計佢幫西班牙贏過兩屆歐國盃同一屆世界盃,仲有幫皇馬贏過西甲,歐聯,西盃等等冠軍,淨係9歲開始效力銀河艦隊,呢份忠誠已經值得尊重啦.但好衰唔衰聖卡斯效力嘅係皇馬,管理層最怕功高蓋主之餘,過去隊長都冇咩好結果,好似當年皇馬寧願出大部份波糧,都要趕魯爾去史浩克04一樣.雖然有傳卡斯拿斯係金手指,透過主播女友嘅關係,將一啲球隊機密同衰嘢發放出去,但一來冇人證實,二來罪名又唔係十惡不赦?
蘇局長講維基台冇牌唔係政治因素,皇馬教練安察洛堤都講,聯賽唔用卡斯拿斯只係戰術因素,同政治無關;國父孫中山有言:「政治乃眾人之事.」其實呢啲又點會唔係政治因素,不過以今時今日呢個局面,撐卡斯拿斯拎番正選,同撐維基台有牌一樣,只有童話故事先會出現.文:牽牛


text:
(動畫●爆相爆片)搭車爭凳仔好躁 肥哥哥大戰阿叔
爭位九巴肥哥哥巴士阿叔
搭巴士雖然唔講得上係同坐一條船,但既然同車,點解唔可以忍讓吓呢?好似周三晚9點幾咁,兩個男乘客懷疑因為爭位坐問題,喺大欖轉車站轉車時,就喺部269C線九巴上大打出手.結果驚動警員到場,仲將兩人都拉晒添,其中一個57歲嘅巴士阿叔面部紅腫受傷要送院,有乜謂呢!
市民莊先生當時就係現場目擊經過,據佢所知涉事嘅巴士阿叔,同另一名着灰色衫,身形肥胖嘅男乘客,喺轉車之前搭另一部69X九巴時,已經發生爭執.當兩人落車轉搭269C巴士時,巴士阿叔就從後追上嚟,喝住對方叫對方唔准走,唔畀阿肥哥仔上部269C巴士.
當時肥哥仔身邊仲有一個女友人,佢都勸肥哥仔算啦唔好嘈,兩人於是上車,點知巴士阿叔就跟住上車,雙方你一言我一語又爆衝突,仲打起上嚟添.莊先生話當時見到有人起腳踢向肥哥仔,之後有人就㩒住巴士阿叔喺車上係咁砌.
現場有女乘客見巴士阿叔似乎無還手之力,一度上前勸對方唔好再打,話:「佢死咗你大件事呀!」但有人就好激動咁大聲話:「佢打我呀,佢搵支筆插我呀,大家見到啦!」事後車長停車並報警,莊先生話雙方打咗十幾秒,樓上有個着黑色衫嘅休班警由上層落嚟,將兩人分開之後帶晒落車.
其間巴士阿叔一度向休班警展示臉部傷勢,話:「我被佢打到咁,佢喺69X已經打我!」惟肥哥仔反駁話:「咁你頭先夠用支筆插我啦!」其身旁女友人亦幫口話巴士阿叔:「你以為七老八十大晒呀!」之後警員接報趕至處理.
警方話事件中,兩個男乘客本身喺巴士一齊坐,但懷疑因爭位坐問題,有人指對方太大份發生衝突.警員拉咗涉嫌打交嘅57歲姓吳同38歲姓陳男乘客,吳報稱面部受傷送博愛醫院治理,而陳亦話胸口痛,但就唔駛送院.
事後阿叔執起糾纏間跌落地嘅電話同眼鏡.(讀者莊先生提供)
着黑色衫嘅休班警員再將兩人帶落車報警處理.(讀者莊先生提供)


text:
(黑鏡線索)PLUM係咪投資騙局?
PlumStartup
本地送餐startup PLUM宣佈因財困裁員百幾人,報道話有小投資者損手後,投訴公司三個月燒幾千萬,話俾人搵笨.
PLUM同Deliveroo,UberEats不同,後兩間送到上門,PLUM就只送到人流熱點,等返工族自己行去樓下攞,構思大概係慳返唔送last mile,減低成本.
我有前同事喺入面做過,不過呢篇文所講嘅,全部都係根據公開報道嘅資料.
問:三個月燒幾千萬奇怪嗎?
喺行內唔係好奇怪.有人覺得怪,可能係因為個額唔細,但其實多錢嘅燒多啲,少錢嘅少燒啲,都係燒,燒完無以為繼都係死,本質一樣,成日發生,只不過規模細嘅冇人講.
我哋公司都試過燒到就死得,咁你問點解會容許燒成咁,其實都不外乎有啲執着,有啲堅持,有啲洗濕個頭,例如相信就嚟收割,頂多一陣,或者加碼谷埋佢等等,都係成王敗寇嗰啲.
問:話事人本身係startup投資者,應該有多少銀両,都仲集資係咪明顯有問題?
唔代表就係一定有可疑.Reid Hoffman喺Paypal賣咗之後應該好多好多錢,其後創辦Linkedin都有集資.本地嘅,之前上Apple Keynote台嘅Homecourt,之前一間公司賣畀Apple,佢哋做Homecourt都有集資.
點解?好多時,集資唔單係為攞錢,人脈等等都可以好重要,多啲人上船可以係好處.而且你投我我投你,都係行內一種聯繫結網嘅風氣,係生態圈秩序嘅一環.
問:幾十萬都可以投,係咪奇怪?
唔係,好多時天使輪,或者更早嘅friends and family輪,呢啲金額係好正常.你話再後啲有VC參與嘅輪,侵埋小額投資者一份玩就真係好少見.但報道中損手嘅人,參與嘅係好早期嘅一輪,無唔尋常.
問:咁係咪純粹投資人輸打贏要?
又唔完全係,事關報道指,話事人同時係PLUM用嘅甲級寫字樓嘅包租公,又擁有一間獵頭公司.租呢,報道冇講租約細節.如果一間startup明明可以租平好多嘅地方,但就偏偏要捱貴租畀話事人,咁確實係有點那個.獵頭呢,報道話佢哋幾個月請咗百幾人,咁獵頭佣金可以幾和味,呢筆錢係邊個賺呢?投資者想知道,呢點又唔難理解.
無論係點,攞着數同設局呃人係兩回事,我唔同意有評論話係磁能線咖啡機系列翻版,咁樣講對磁能線咖啡機太唔公平,佢哋喺史冊嘅地位唔係咁容易被取代.
問:話事人本身係收租企業CEO,又唔見嗰間搞成咁?
咁呢個世界係有唔同嘅business model.PLUM屬於aggregator模式,同Uber類似,係鬥快變大嘅遊戲,越多顧客就越多食店加盟,吸引更多顧客,一路滾上去,燒錢玩係好正常嘅選擇,妄想賺住玩先出奇.好多startup明明唔係aggregator都係咁燒,但越又真係aggregator模式喎.
其實燒幾千萬唔係致命,如果燒得出高增長就有大把投資者爭住畀錢,好似Uber燒到儍大家咪又係照跟投.但係而家咁早期生意不進反退,所以冇更多資金倒落去,係好合理嘅結果.我唔知咁嘅成績係題目問題定執行問題定時機問題,不過startup不嬲係九死一生,做得天使就有輸晒嘅覺悟,呢點當然同意.


text:
(黑鏡線索)PLUM係咪投資騙局?
startupPlum
(黑鏡線索)
本地送餐startup PLUM宣佈因財困裁員百幾人,報道話有小投資者損手後,投訴公司三個月燒幾千萬,話俾人搵笨.
PLUM同Deliveroo,UberEats不同,後兩間送到上門,PLUM就只送到人流熱點,等返工族自己行去樓下攞,構思大概係慳返唔送last mile,減低成本.
我有前同事喺入面做過,不過呢篇文所講嘅,全部都係根據公開報道嘅資料.
喺行內唔係好奇怪.有人覺得怪,可能係因為個額唔細,但其實多錢嘅燒多啲,少錢嘅少燒啲,都係燒,燒完無以為繼都係死,本質一樣,成日發生,只不過規模細嘅冇人講.
我哋公司都試過燒到就死得,咁你問點解會容許燒成咁,其實都不外乎有啲執着,有啲堅持,有啲洗濕個頭,例如相信就嚟收割,頂多一陣,或者加碼谷埋佢等等,都係成王敗寇嗰啲.
問: 話事人本身係startup投資者,應該有多少銀両,都仲集資係咪明顯有問題?
唔代表就係一定有可疑.Reid Hoffman喺Paypal賣咗之後應該好多好多錢,其後創辦Linkedin都有集資.本地嘅,之前上Apple Keynote台嘅Homecourt,之前一間公司賣畀Apple,佢哋做Homecourt都有集資.
點解?好多時,集資唔單係為攞錢,人脈等等都可以好重要,多啲人上船可以係好處.而且你投我我投你,都係行內一種聯繫結網嘅風氣,係生態圈秩序嘅一環.
唔係,好多時天使輪,或者更早嘅friends and family輪,呢啲金額係好正常.你話再後啲有VC參與嘅輪,侵埋小額投資者一份玩就真係好少見.但報道中損手嘅人,參與嘅係好早期嘅一輪,無唔尋常.
又唔完全係,事關報道指,話事人同時係PLUM用嘅甲級寫字樓嘅包租公,又擁有一間獵頭公司.租呢,報道冇講租約細節.如果一間startup明明可以租平好多嘅地方,但就偏偏要捱貴租畀話事人,咁確實係有點那個.獵頭呢,報道話佢哋幾個月請咗百幾人,咁獵頭佣金可以幾和味,呢筆錢係邊個賺呢?投資者想知道,呢點又唔難理解.
無論係點,攞着數同設局呃人係兩回事,我唔同意有評論話係磁能線咖啡機系列翻版,咁樣講對磁能線咖啡機太唔公平,佢哋喺史冊嘅地位唔係咁容易被取代.
問: 話事人本身係收租企業CEO,又唔見嗰間搞成咁?
咁呢個世界係有唔同嘅business model.PLUM屬於aggregator模式,同Uber類似,係鬥快變大嘅遊戲,越多顧客就越多食店加盟,吸引更多顧客,一路滾上去,燒錢玩係好正常嘅選擇,妄想賺住玩先出奇.好多startup明明唔係aggregator都係咁燒,但越又真係aggregator模式喎.
其實燒幾千萬唔係致命,如果燒得出高增長就有大把投資者爭住畀錢,好似Uber燒到儍大家咪又係照跟投.但係而家咁早期生意不進反退,所以冇更多資金倒落去,係好合理嘅結果.我唔知咁嘅成績係題目問題定執行問題定時機問題,不過startup不嬲係九死一生,做得天使就有輸晒嘅覺悟,呢點當然同意.
PLUM聯合創辦人張漢樑對於裁員嘅回應係:「Day 1入得嚟startup,都預咗有呢個風險.」
集資係咪可疑呢?Reid Hoffman賣咗Paypal之後創辦Linkedin,都有集資囉.


text:
娜姐周秀娜喺《宮心計2深宮計》正式登場,由陳煒同馬浚偉嘅鬥爭,轉為去到胡定欣同娜姐身上,胡定欣知道自己唔可以幫馬浚偉生仔,擔心娜姐會搶咗佢嘅地位,頻頻出招打擊娜姐,好似自編自導自演,扮唔小心整斷開榴百子之後,打傷自己嫁禍俾娜姐,結果馬浚偉一怒之下用近乎粗暴嘅方式,扯爛娜姐嘅衫而草草行房了事.
因為劉心悠知道胡定欣嘅傷勢同娜姐無關,再加上佢為娜姐洗脫行刺呂珊嘅嫌疑,結果定欣覺得不滿,於是同韓馬利講,話不如收心悠做契女,之後代表大唐出嫁和親.喺下個禮拜一嗰集,心悠喺娜姐口中知道冊封公主嘅原因,於是佢走去向定欣求情,點知定欣堅持唔肯,結果心悠去搵蕭正楠哭訴.
蕭正楠知道之後,即刻同馬浚偉求情,點知講講吓馬國明亦都加入求情行列,最初馬浚偉以為係李龍基嘅提議,但係從各方人口中,知道呢件事原來係定欣搞出嚟,而且大家仲讚娜姐重情重義,所以佢走去質問定欣,最後知道定欣為咗一己私慾而出賣自己嘅朋友,搞到馬浚偉覺得好失望.
本來馬浚偉去藏書閣獨處冷靜,點知途中見到娜姐求天庇佑,心悠可以留在宮中同蕭正楠一齊,最終馬浚偉對娜姐改觀,仲齊齊返咗宮殿休息,定欣知道之後,即刻怒火中燒!今次個鏡頭再見唔到粗暴嘅畫面,反而見到馬浚偉從後溫柔咁攬實娜姐,再大特寫捉實佢隻手,同樣亦有唔少遐想.
娜姐前日接受《蘋果》訪問,對於自己演出,佢話:「其實,好驚,呢啲宮廷劇對我嚟講係一個好大嘅挑戰,先要克服對白,最初真係有唔習慣,好彩之後嘅劇情都好順序,慢慢當咗自己係純熙,我覺得自己表現越嚟越好,我都希望觀眾可以鍾意.」
講到同馬浚偉嗰場「粗暴」行房戲,佢話:「只係意識上嘅嘢,不過拍嗰陣都有啲擔心,之後同馬仔,導演商量完之後,決定用畫面表達,喺合作過程一啲都冇尷尬,keep住溝通,成個過程好舒服.」至於故事嘅發展,娜姐話:「我同馬仔嘅感情越嚟越好睇,由唔信任同唔鍾意,變成唔係想像中嘅女仔,亦唔係太平公主嘅線眼,仲因為呢個原因,同姑姑嘅關係有變化,其他嘢等觀眾自己去發現!」


text:
求驗客手記:扮紐亞出迎累巴塞輸波
達史特根派膠「育」酸
巴塞隆拿上周六喺西甲,因門將達史特根嘅「紐亞式」出迎「派大膠」,作客以0:1輸畀馬德里體育會,中堅碧基仲因為扭傷右膝,隨時要長唞半年,認真濕滯.今次亦係施蒙尼2011年接手馬體會以嚟,第一次喺西甲擊敗巴塞.
喺德國國家隊長期屈居紐亞之下嘅達史特根,不時都會學吓對方出迎攔截,佢今場又再東施效顰,點知就出晒事.上半場踢到補時階段,壓咗上前場嘅碧基控失波後,俾馬體會嘅安祖哥利亞截咗個波,仲即刻大腳吊上前場,正當棄關出迎嘅達史特根諗住好有型咁解圍嗰陣,竟俾主隊嘅恩歷克卡拉斯高「通坑渠」過咗,眼白白睇住對方推到禁區外射入空門.單係呢吓災難級失誤,就知達史特根咁多年都動搖唔到紐亞德國首席鋼門嘅地位,唔係冇原因嘅.
其實巴塞失波後,都唔係冇嘗試反撲,但攻唔入馬體會大門之餘,碧基仲喺59分鐘俾安祖哥利亞撞傷右膝,被迫退下火線.雖然佢總算勉強可以自己行出場,但睇佢個痛苦表情都覺得唔多對路,西班牙《每日體育報》就話,呢位33歲老將可能要長唞4至6個月,如果係真巴塞就大鑊,因為烏姆迪迪同朗奴阿拿奧祖本身都有傷,佢哋𠵱家只係得基文迪朗格勒一個健康中堅,嚟緊可能又要靠法蘭基迪莊做替工.禍不單行,右後衞沙治羅拔圖今戰亦因拉傷大腿,將會休戰大約兩個月.
巴塞對上一次喺西甲輸畀馬體會,已係10年前嘅事,而巴塞今季8戰只得11分,亦係佢哋自91/92年球季以嚟最差嘅開季成績.不過各位巴塞迷唔使太灰心,事關當年佢哋最終都成功壓倒宿敵皇家馬德里,捧走聯賽冠軍.
■美斯(右)睇到隊波咁嘅樣,真係唔怪得佢想走人.美聯社
其實皇馬今季都唔係好得巴塞好多,佢哋上周六喺西甲作客維拉利爾,就俾對手逼和1:1,又唔見兩分.雖然皇馬開波僅僅105秒,就憑馬里安奴戴亞斯嘅頭槌打開紀錄,但染完武漢肺炎復出嘅夏薩特今場完全冇料到,到65分鐘退下火線前,無論射門,威脅傳送同傳球數字,全部都係0.門將泰拔高圖爾斯喺76分鐘仲要喺禁區內撲跌卓禾斯輸12碼,結果謝拉特摩蘭奴一射中鵠,為「黃色潛艇」追和1:1,喺各項賽事不敗嘅強勢延至10場.


text:
隔牆有耳:
大灣區大旅行 建制派內訌
去深交所定高球場?「睇長隆啦」 - 李八方
隔牆有耳張華峰林健鋒內訌姚思榮大灣區考察長隆野生動物園
立法會內務委員會噚日商討下個月去大灣區考察嘅事.照計喺大灣區呢個課題上,建制派應該舉腳贊成,點知因為行程問題,搞到經民聯內訌,仲要民主派幫手做和事老,真係估都估唔到.
噚日內會傾到大灣區考察嘅時候,民主派都冇乜意見想表達.反而金融服務界嘅張華峰就率先舉手,反問點解唔趁機去埋深圳交易所睇睇,事關金融業係大灣區嘅龍頭產業,仲講明話「我同Jeffrey哥(經民聯林健鋒)講咗兩次喇!」
就係咁,身為考察團團長嘅林健鋒就硬食咗張華峰一嘢,當然佢不甘示弱,解釋佢收到張華峰嘅意見,之不過考察團3日行程都好緊密,有人話想睇深圳灣口岸一地兩檢,有人又話想睇高球場,所以未能盡如人意箒.
林健鋒一駁嘴,立即令張華峰更躁,再舉手話,拎高球場同深交所做比較,「貶低咗我哋(業界)嘅重要性呀!」鬧到咁僵,旅遊界姚思榮唔知想打圓場定係火上加油,佢話不如睇埋長隆野生動物園啦,可以比較吓香港同內地嘅旅遊景點吖嘛.
好彩,呢個時候身為財經事務委員會主席嘅專業議政梁繼昌開聲,表示會積極考慮張華峰嘅意見,跟手畀埋下台階,叫張華峰喺事務委員會提出,佢就會積極跟進.就係咁,一場一觸即發嘅黨友矛盾先得以化解咋.
李八方


text:
呔真係拜得神多自有神庇佑,除咗成千上萬自由行大軍湧落嚟支持特區零售酒店旅遊業,今日內地個社保基金條大水喉亦可以開始嚟香港買股票買債券,成為第一個QDII.有佢扯頭纜,相信其他QDII會陸續到,咁仲唔炒到飛起,套句煲呔嘅講話:「今次真係想窮都難囉!」
乜嘢係QDII?中文叫做合資格境內投資機構;簡單啲講,就係得到阿爺批准,准落嚟香港或者其他境外地區投資嘅內地機構.仲唔明?唔明唔緊要,不過千祈唔好俾人知你唔明.大家都有眼睇啦,上個禮拜銀行公會個午餐會,煲呔窒啲賓卡復活節掛住去打哥夫做Spa,唔去敲周小川劉明康道門趁QDII爭取生意.八方聽聞班賓卡未即時行動,皆因QDII未有細節,但煲呔已經拍晒枱,如果你話畀佢知唔知QDII點解,佢爆粗都似.
煲呔點解咁㷫,據說係因為金管局任總裁.話說當日任總裁同煲呔一齊坐主家席,傾傾吓偈,任總話人民銀行宣布咗QDII,但香港呢邊啲人好似冇乜反應;煲呔一聽火都嚟埋,所以上台演講時就好似上咗身咁,教訓班賓卡,質問人"Wherewereyouguys?!"
講起QDII呢樣嘢,其實任總又係有啲功勞嘅,因為呢個概念係佢最早提出嚟,佢同轉咗搞智經嘅陳德霖,都為爭取呢條大水喉出咗唔少力,只不過當初用錯名,叫人「北水南調」,北方啲人一聽到就火滾:大佬,已經畀咗咁多嘢你啦,仲咁貪心?所以就壓住咗,後來改一改個概念,唔係吸你啲水,係Q你哋I啫,即係幫你洩洪,咁卒之.


text:
股市偷聽隊:宏調避風塘Esprit
謝太:喂?
Karen:謝太?Karen呀.上個禮拜好刺激,你有冇睇住個市呀?股市個波幅好大!大陸就話宏觀調控,美國就話息口見頂,簡直就係一步一驚心,中央政府叫人民銀行配合宏調加息,咁就嚇死好多人.正當大家三魂唔見七魄嘅時候,美國聯儲局嘅伯南克,又話加息開始見效,可以停一停,睇定啲先.最後中央政府仲嫌個市唔夠刺激,將QDII嘅實施時間,校到呢幾日開始.
謝太:咁美國息口見頂,對我哋肯定係好,而大陸做宏觀調控,做咗咁多次,都應該吸取以前嘅教訓,唔會亂咁嚟.今次大陸學晒啲先進國家,識得用加息來做宏調,比以前一刀切唔畀放債好好多.我覺得係goodsign!
Karen:係呀謝太,仲有今次大陸喺冇通脹壓力之下做宏調,都應該會好細心咁諗定先出招.其實,今次呢個QDII就係諗定先出招,中央政府見到好多大陸金融機構太多錢,水浸,就算大陸啲bankers做晒功課,睇清楚每個借錢人嘅投資項目,個別來講都有合理回報,不過因為個個都係做同樣嘅投資,搶爛市,搞到還唔到錢.咁QDII就係畀大陸嘅錢走出去,唔使谷晒喺國內,金融機構可以分散風險.我覺得QDII係大陸貨幣政策,行宏觀調控其中一個板斧,亦因QDII可以做到「北水南調」炒起香港嘅市,我諗今次都算係第一次有宏觀調控嘅政策幫到香港股市.
謝太:咁宏觀調控嘅QDII幫助分散風險,等金融機構啲投資安全性同回報,唔使同大陸經濟表現掛鈎,大陸經濟好嘅時候就好風光,經濟差嘅時候就大大鑊,又可以同時炒起個市,都係件好事.不過,始終聽到宏觀調控呢四隻字都有啲驚.其實Karen呀,𠵱家我哋背靠祖國,仲有冇好股係完全同香港或大陸嘅經濟表現冇關係㗎?等我可以買番啲,幫自己都做分散風險.
Karen:謝太,我上個禮拜,已經覺得喺唔知道政策會幾飄忽嘅宏觀調控之下,都應該分散風險,呢幾日假我都做咗功課,香港真係有隻好股,大陸經濟有幾差都唔關佢事.呢隻就係330思捷環球!
謝太:Esprit?佢唔係喺大陸賣衫嘅咩?我仲估佢喺香港靠黃金周自由行?
Karen:唉吔,謝太!你估我講緊Baleno咩?Esprit有90%嘅收入來自歐洲,淨係德國都已經差唔多佔一半,賺嘅都係歐元唔係人民幣,佢哋仲要唔鍾意對沖歐元嘅郁動,搞到思捷環球變成隻賭歐元升嘅股票.
咁,Esprit嘅股價就真係差唔多成年冇郁過,不過都係因為佢哋舊年嘅產品組合唔賣得.我覺得係因為佢哋呢幾年,增長得非常之快,快到管理層揀貨睇漏眼,仲聽講話負責揀貨嘅管理人員當中發生好多事故,有人不幸去世,又有人患重病,仲有人有喜放分娩假,不過如果今年Esprit產品組合都係唔賣得,我就真係唔知道佢可以賴乜啦!
謝太:雖然股價成年冇郁過,不過真係抵買?
Karen:抵!雖然Esprit股價冇郁過,不過每股盈利都有雙位數字增長.𠵱家Esprit賺嘅每$1,你只要用$20就買到,幾年難見,04年嗰陣時要用$30先至買得到.只要Esprit產品組合唔再出錯,同歐元對美金升,思捷環球就抵買有排升.
謝太:原先我都知係想搵個宏調避風塘啫,不過聽落淨係博思捷環球執番好產品組合,都抵買.好!Karen幫我買.咁幾時放?
Karen:Thankyou謝太.至於幾時放,我哋都係逆市咁博Esprit產品組合唔會再錯,所以如果唔係咁,就即刻放,不過如果我睇啱咗,就畀佢升吓先.
謝太:Ok,Esprit產品組合如果有新消息,你打畀我啦.


text:
警方接到多個巿民報警,消防派出兩隊煙帽隊開兩條喉救火,大約半個鐘將火救熄,好彩火警冇人受傷.而同火場只有約10米距離嘅一級歷史建築「永和號」唐樓幸保不失.火警燒毀咗6個賣蔬果嘅牌檔,消防初步調查認為起火原因冇可疑.起火嘅嘉咸街牌檔並非巿建局重建發展項目範圍,牌檔旁邊嘅住宅大樓地盤先至係,地盤冇受火警影響.
噚日朝早火場仍然未解封,喺封鎖線外冇受火警波及嘅牌檔可以繼續營業,但喺封鎖線內有部份雖然冇燒到嘅牌檔,亦因為工人要清理現場要休息一天.一頭銀髮嘅檔主區婆婆話,佢喺度開檔擺賣30幾年都未試過火燭,好彩今次冇燒到佢個檔,但因喺封鎖線內,所以都開唔到檔.至於被焚毀嘅牌檔,暫時未知損失幾多.
中西區關注組召集人羅雅寧收到街坊通知後,即刻去現場視察,佢話嘉咸街街巿係全港最古老嘅露天巿集,有百幾年歷史,成個中環以至半山都有好多人會落去買餸,佢都係常客.時至今日,嘉咸街街巿除咗係街坊常到之處,亦係遊客專程去打卡嘅景點之一.火警後,羅小姐收到部份受影響檔主求助,希望巿建局協助重建牌檔.羅小姐指火警的確影響咗街巿嘅運作,希望大家做好防禦措施,唔好再發生同類事件.
資料顯示,嘉咸街街巿喺1840年依山而建,居民喺呢度買日常用品,店舖攤檔都成為老字號,地道風貌吸引咗導演王家衛,佢1994年執導嘅《重慶森林》喺度取景.


text:
(《藍海》集集追)甜到漏! 全智賢 李敏鎬瞓雪地情深對望
全智賢李敏鎬集集追第六集藍海傳說
韓國女神全智賢同「長腿Oppa」李敏鎬主演嘅SBS新劇《藍海傳說》今晚播出第六集,承接上一集講到全智賢飾演嘅美人魚沈清原定約咗李敏鎬飾演嘅天才騙子許俊在喺南山塔見面,但全智賢因為遇到車禍,令李敏鎬白白喺南山塔空等全智賢.
今集一開始繼續回到古代,世華(全智賢古代身份)被人追捕,金聃齡(李敏鎬古代身份)派人保護全智賢,但最後李敏鎬發現唔見全智賢影蹤,十分擔憂.鏡頭一轉回到現代,同樣等候全智賢嘅李敏鎬得知全智賢出生車禍,即刻周圍搵全智賢.
李敏鎬終於搵到全智賢,發現全智賢體溫只得29度,心跳更一度停頓,令李敏鎬甚為傷心,即時捉住全智賢嘅手,而此時全智賢就醒來,同李敏鎬講:「我剛做夢,你抓住我嘅手,救了我.」
全智賢醒過來個樣勁冧,勁開心李敏鎬擔心自己.而李敏鎬亦喺醫院見到自己冇血緣嘅哥哥李知勳,李敏鎬問係唔係哥哥撞全智賢,跟住就回到佢哋兩兄弟年少時,原來佢哋曾因誤會結下恩怨,兩兄弟更大打出手.
全智賢要留院,點知因為要禁食,或有機會做手術,搞到全智賢冇嘢食,全智賢即打電話向李敏鎬哭訴,李敏鎬即打電話到醫院投訴,令全智賢終於有嘢食.李敏鎬仲來醫院偷睇全智賢,見到全智賢有麵食仲暗暗開心,李敏鎬都奇怪點解自己會咁.
申惠善問李熙俊到底全智賢係邊個,亦對佢身份好奇怪,覺得佢可以遇車禍可以咁快復元.而全智賢喺醫院見到院長欺負向醫院追討賠償嘅女人,而對方更係失去女兒嘅人,全智賢即時忍唔住怒氣起飛腳踢咗對方一腳.
全智賢仲同該名女人傾計,問佢想唔想刪除女兒嘅記憶,如果想全智賢就可以幫佢,不過嗰名女人即使好痛苦但唔想忘記女兒,因為女兒係自己家人,寧願帶住痛苦也要記住佢.李敏鎬得知全智賢鬧事,再次化身做騙子對付嗰名院長,最終成功令全智賢冇事,同時亦都幫埋嗰名失去女兒嘅母親.
李敏鎬接全智賢回家,全智賢問初雪幾時來,李敏鎬話初雪只能來一次,要到下年先來.全智賢問係唔係要記住難過嘅事情,李敏鎬又再湧起一個女人同佢講「我愛你」嘅聲音,同時亦話會帶全智賢去其他地方睇初雪.兩人去到滑雪場,全智賢穿上滑雪裝即時女神上身,唔少男仔都撩佢,李敏鎬即時帶走佢,點知全智賢一口氣就衝落雪地,全智賢只識滑唔識停,最終同李敏鎬來個熊抱抱,兩人跌咗落雪地,仲情深對望,好鬼sweet.


text:
前幾日小弟同牽牛兄傾開曼聯嘅近況,佢話領隊摩連奴江郎才盡,發晒老脾都贏唔到韋斯咸,但我覺得摩佬仲有招可以用,係睇佢幾時可以放低面子,用番舒韋恩史迪加(小豬,圖)啦.
雖然曼聯今季成績浮浮沉沉,中場踢得好亂,但只要有一個人喺度,隊波就會變得井井有條,嗰位仁兄就係卡域克.未計噚晚場英聯盃,今季卡域克有份上陣嘅比賽,曼聯都未輸過.不過卡域克已經35歲,場場踢就一定唔掂,所以有時摩佬都會搵安達靴里拉頂佢個位,但靴里拉踢慣八號位,今季初踢六號位,只可以話佢勤力有餘,但冇卡域克嗰種老成精嘅通透,始終卡域克係有嗰隻用一腳長傳就可以令戰局豁然開朗嘅能力.
其實,小豬就係最適合輪換卡域克嘅人,首先喺年齡方面,小豬32歲,喺防中呢個位嚟講仲正值盛年,加上小豬初出道踢翼鋒,其後轉踢八號位再轉六號位都掂,喺兩年前,佢就踢六號位幫德國拎世盃冠軍.喺態度方面,小豬更加無可挑剔,雖然佢俾摩連奴嫌棄,但從冇鬧過怨過,訓練積極,每逢曼聯比賽都會喺網上留言支持,淨係呢種心態,小豬就值得做領袖啦.同埋,保羅普巴呢個球壇第一高價球員需要被管束吓,佢嘅身體質素,護波畀波都係頂級,但有時會急躁咗啲,自己帶死個波或者畀埋啲醫院波.如果有小豬或者卡域克呢種沙場老將睇住,相信都有助普巴成長.
文:咖喱


text:
住港島南區嘅朋友,對香港仔(時光)隧道唔會陌生,呢一條香港仔隧道神奇之處,絕大部份嘅時間都係處於擠塞嘅狀態,由黃竹坑到跑馬地嘅時間,最誇張可以由香港飛轉台灣,不過嚟緊呢個問題就會解決.
「等,寂寞到夜深」,住係鴨脷洲,黃竹坑嘅居民,等咗十幾廿年,終於等到啦.港鐵早前聲稱南港島綫可以喺年底通車,可以紓緩香港仔隧道嘅塞車狀況.之不過問題又嚟啦.首先,港鐵能唔能夠如期通車呢?其次,南港島綫只有三卡列車,係咪能夠滿足全世界人口密度數一數二嘅島嶼,鴨脷洲居民嘅需要呢?
再者,呢條南港島綫列車嘅車廂由全自動列車控制系統操作,而呢批列車都係中國製,港鐵本身都成日壞車,訊號出現問題,再配上中國製列車,大家都可以想像得到……真係隨時塞香港仔隧道,都快過搭港鐵都唔出奇.
南港島綫除咗金鐘站同海洋公園站之外,其他站係唔會有票務處,有問題時,只可以詢問站內職員流動協助,即係隨時有問題都無人幫到你.再講下車資,使用成人八達通,總括而言價錢尚算合理,只係來往港島綫嘅車資略高.但係港鐵嘅野,就當然會年年壞車,年年加價.而且通車之後,巴士,小巴嘅路線將會重整,其實變相少咗選擇,到時港鐵加價,南港島綫嘅居民咪一樣要硬食.
有咗南港島綫,雖然有部份人會覺得方便咗,但其實呢條綫又係咪真係咁好呢?就要留番開通後再睇睇.
記者:何紫恩


text:
(名家優先場)咖喱牛腩:摩連奴技窮?
曼聯摩連奴名家優先場牽牛咖喱牛腩
小弟同唔少新聞行家一樣,作息時間同一般白領好唔同,八,九點係普遍香港人睇電視黃金時間,相反小弟睇得最多電視嘅時間,係凌晨12點幾打後,睇完創世紀再睇埋皆大歡喜先肯瞓,朝早瞓到十點幾先起身.近期扭開電視,睇到大台重播台灣發水女神做果套神鵰俠侶,睇完難怪當地傳媒取笑女神呢套戲係小龍包,唔係小龍女.講開金庸,每套小說男主角往往經過一大輪奇遇後成為武林高手,楊過就識玉女心經,蛤蟆功,彈指神通等等絕頂武功,不過學得多自然雜,好似楊過最後期都係集中用黯然銷魂掌.
摩連奴馳騁歐洲球壇多年,當然都有好多招旁身,唔係邊得嚟咁多冠軍,以往車路士就靠泊大巴搞死唔少強隊.對付球員摩連奴就攻心為上,唔少猛將都收服得貼貼服服,好似摩連奴教皇馬,卡維奴講過游過英倫海峽都要加盟,伊巴謙莫域更加視佢做老竇.不過摩連奴大大話話都教咗曼聯幾個月,但點解好似冇咩傳出紅魔鬼邊位球員被摩連奴感動,反而係寸王如何如何棄用朗尼,舒韋恩史迪加,米希達利恩等等.
叫得寸王,摩連奴另一絕招就係打嘴炮.以前就有球評家講過,摩連奴刻意搵對手領隊打嘴炮,係想幫本身球員減壓,不過今時今日,好似係摩連奴向曼聯球員施壓多啲.
連踢水樽都出埋,摩連奴都好似冇咩招數,除咗門將迪基亞,曼聯10個位都俾佢換過晒,但變極都係咁上下,唔通一月又要拎多一,兩億鎊買人先有新招?


text:
小弟同唔少新聞行家一樣,作息時間同一般白領好唔同,八,九點係普遍香港人睇電視黃金時間,相反小弟睇得最多電視嘅時間,係凌晨12點幾打後,睇完《創世紀》再睇埋《皆大歡喜》先肯瞓,朝早瞓到十點幾先起身.近期扭開電視,睇到大台重播台灣發水女神做嗰套《神鵰俠侶》,睇完難怪當地傳媒取笑女神呢套戲係小龍包,唔係小龍女.講開金庸,每套小說男主角往往經過一大輪奇遇後成為武林高手,楊過就識玉女心經,蛤蟆功,彈指神通等等絕頂武功,不過學得多自然雜,好似楊過最後期都係集中用黯然銷魂掌.
摩連奴馳騁歐洲球壇多年,當然都有好多招傍身,唔係邊得嚟咁多冠軍,以往車路士就靠泊大巴搞死唔少強隊.對付球員摩連奴就攻心為上,唔少猛將都收服得貼貼服服,好似摩連奴教皇馬,卡維奴講過游過英倫海峽都要加盟,伊巴謙莫域更加視佢做老竇.不過摩連奴大大話話都教咗曼聯幾個月,但點解好似冇咩傳出紅魔鬼邊位球員被摩連奴感動,反而係寸王如何如何棄用朗尼,舒韋恩史迪加,米希達利恩等等.
叫得寸王,摩連奴另一絕招就係打嘴炮.以前就有球評家講過,摩連奴刻意搵對手領隊打嘴炮,係想幫本身球員減壓,不過今時今日,好似係摩連奴向曼聯球員施壓多啲.
連踢水樽都出埋(圖),摩連奴都好似冇咩招數,除咗門將迪基亞,曼聯10個位都俾佢換過晒,但變極都係咁上下,唔通一月又要拎多一,兩億鎊買人先有新招?
文:牽牛


text:
兩姊妹同人唔同命
馮仁昭四圍超:大S被撬牆腳 小S趕結婚
徐熙娣(小S)下個月會同金融界太子爺許雅鈞(Mike)訂婚,一對準新人下個禮拜五重會影結婚相㖭,但佢家姐徐熙媛(大S)就啱啱同男友藍正龍分手.
大S今次甩拖有指係因為新加坡藝人麗鳳介入,藍正龍因同麗鳳合作拍劇《活的像個人樣》而傳緋聞,而藍正龍又成日喺公司租嘅屋過夜,所以就俾人傳佢同麗鳳同居,不過麗鳳經理人鄭東樹就已經幫佢否認咗.
至於小S同男友認識唔夠一年就趕住訂婚,聽講話係因為佢有咗BB.而小S噚日喺台灣出席「克蘭詩心路寶寶成長計劃公益活動」時,佢話呢排忙緊搞結婚嘅嘢.雖然小S曾經講過話唔介意做未婚媽媽,但對於未婚懷孕嘅傳聞,小S就好嚴肅咁否認.不過馮仁昭就留意到平時着到好惹火嘅小S,噚日着住鬆身衫周圍去,又咁突然宣布訂婚,真係唔怪得人懷疑佢嘅.
王晶噚日喺佐敦接受訪問,佢執導嘅電影《雀聖》因為牽涉賭博,所以內地唔批准上映,王晶話佢從來都冇刻意要求喺內地上映,因為佢一早已經知道內地係好抑制賭博嘅題材.
另外,喺新一批內地導演中,王晶就話比較欣賞陸川同王小帥.
兩間電視台噚日公布上個禮拜收視,亞視力谷嘅韓劇《女人天下》首周播出嘅平均收視雖然得五點(約三十三萬觀眾人次),最高亦只係得七點(約四十六萬觀眾人次),但喺亞視嚟講都算唔錯!至於亞視台慶嘅平均收視就有八點(約五十二萬觀眾人次),無綫對撼嘅《繼續無敵獎門人》都係跌咗一點,但仍然有三十三點(約二百一十六萬觀眾人次)平均收視.
溫碧霞最近幫華娛電視節目《夜來女人香》做嘉賓主持,佢話呢個節目主要係探討女人感情同心態,重會請一啲女藝人做嘉賓,好似嚟緊會請李麗珍同余安安.溫碧霞話主持完呢輯節目後,應該唔會再做,因為佢覺得自己比較鍾意演戲,而聽日佢就會同老公去布拉格同米蘭度假.
就快同男友Mike訂婚嘅小S(左),噚日着住鬆身衫出席活動,惹來大肚疑雲.


text:
GAMETREND:NBA似《街霸》單挑
卡達怒撞安東尼茅到出汁
有時返工受咗好多氣同壓力,冇途徑宣洩,最後諗住打機實食冇黐牙,點知又錯晒!點解?皆因大家玩緊嗰隻Game叫《NBAStreetHomecourt》,睇見係籃球,以為一般運動遊戲咁簡單,查實超華麗畫面背後,玩家經常要俾電腦「糟質」,例如對手嘅明顯推撞,雙手叉頸,好陰功,打唔贏之餘仲輸埋啖氣,未玩過街場嘅話仲以為暴力份屬必然,比賽變玩《街霸》,如果想以暴易暴,你話遲吓出番隻《街霸籃球》,意下如何?
記者:陳國輝
同電腦對賽,就算茅躉王招數出盡,頂多勤練兩個星期,球技必然提升;但對手如果係你女友嘅話,你可以點先?咪話我一竹篙打一船人,曾經與不同女玩家交手,佢哋心情緊張,動作誇張就梗㗎喇,若然輸埋會幾大鑊,第一句實賴你:「做乜唔睇住我呀?」,唔好老脾嘅話,費事出聲已經抦咗你一嘢,可想像跟女朋友一齊玩,情況更嚴重.《NBAStreetHomecourt》今次仲特別追加WNBA與NBA混合玩法,同隊裏面可有男有女,玩法新鮮,擺明吸納女玩家,當然遊戲亦參照現實,無論進攻抑或防守能力,女性都比男性為弱,入波較困難;咁佢哋點樣可以贏波?唯一方法係靜靜雞讓佢,但肯定比贏波更高難度.
𠵱家SportsGames越來越多元化,唔再係齋靠練波咁單調.好似世嘉隻《VirtualTennis》,靠贏比賽買靚球拍嘅又有,像今次《NBAStreetHomecourt》玩Combo爆樽嘅都有.點可以贏得更多Combo?查實類似打《街霸》出連續技,竅門係你必須成功扭過對手後衞,然後再跳起用唔同花式入樽,你扭過越多對手,即Combo越高,Point就會越多,但係已經講過,玩街頭籃球班友仔好茅,跑跑吓,網隊卡達會突然撞跌你,甚至乎叉你條頸,點犯規都冇人理,但有樣嘢值得一提,花式入樽有好幾種,最誇張莫過於彈弓人跳起之後仲高過塊籃板,跟住仲要打幾個觔斗先入波,超脫離現實,安東尼完全變成一個「神」,鍾唔鍾意咁玩因人而異.
講到今集同以往《NBALive》最大分別,當然係加入街場元素,唔會一味着住件波衫,或者喺室內運動場比賽,背景有時喺學校,有時喺公園,甚至出現喺貧民區都唔定,感覺相當新鮮,唯一可惜係冇晒班Fans同觀眾歡呼,場面冷清少少有啲唔慣.今集力谷巨星打街場為賣點,好似奧尼爾,高比仔,安東尼等SuperStar通通呈現眼前,最抵死係玩家仲可自行更改球員嘅數值及外貌,包括各項能力值以及眼耳口鼻五官,如果幫安東尼加對桃花眼冧女,都咪話唔搞笑!
嘩!使唔使連皮膚上嘅汗珠都咁清楚.睇見佢一身肌肉,令小記聯想起幾年前一輯李小龍3D廣告.當時3D喺香港仲未流行,第一次睇,像真程度令小記嘩然.甚至諗:「李小龍死前拍定嘛?」今次喺《NBAStreetHomecourt》見番,感覺又返番嚟,不論肌肉細節,皮膚紋理,全部跟足真人,畫功之認真,實在令我佩服.
機種:PS3/XB360
廠商:EASports
類型:運動
人數:1-2人
(對應Online)


text:
泰國演員冬,陰,功,隆婆(CoCo)同吳君如及杜汶澤等,噚日喺銅鑼灣一間泰國菜館宣傳下周四上映嘅新片《人妖打排球2》,幾位泰國演員重即場表演歌舞助興,大搞氣氛.
君如大談近日廉署調查樂壇涉嫌買獎事件,佢話:「我睇完報道都呆咗,使唔使咁大件事?我十年前做歌星就冇人咁offer過,我都攞過商台新人獎,但當時都未識俞琤.我做咗咁耐DJ,冇人巴結過我.至於樂壇係咪咁黑暗?呢段時間好難作出評論.」
未計劃結婚
人妖CoCo着透視裝到場,大騷一雙長腿,佢呢次再嚟香港,身形苗條咗,吳君如對CoCo嘅身形讚不絕口話:「CoCo好正,佢對腳好幼,佢本身男人骨架,但女仔身材.」
問到CoCo有冇整過身形,CoCo透過繙譯話:「冇加冇減,我注重健康,我𠵱家都有男友,但重未計劃結婚.」
安雅同舊愛齊掘金
安雅同舊愛劉恆噚日一齊喺台北,幫一眼鏡品牌做模特兒,佢兩個都話分咗手仍然係朋友.安雅噚日着比堅尼,好鬼性感.問劉恆同咁多女仔拍過拖,最鍾意邊個?劉恆唔揀安雅,佢話係一個歐洲嘅金髮女郎,安雅聽到之後亦唔執輸,話自己最愛嘅男朋友係西班牙人.
周華健為新碟失百萬
周華健為籌備新唱片《LoveHotel》,專登喺台灣嘅酒店閉關十四日作歌,佢噚日同台灣傳媒話,為咗做呢隻新碟,推咗一個信用卡廣告,呢個廣告嘅酬勞有成五百萬新台幣(約一百一十萬港元).周華健本來冇諗住同傳媒講,但係因為一時口快,所以忍唔住講咗出嚟!
楊怡帶齊架生北上
楊怡噚日接受電台訪問,佢話好開心可以去內地拍劇,佢話:「我會去半年,所以我帶咗好多護膚品去.」楊怡又話會帶嘢去玩,佢話:「我會帶gameboy同埋DVD去,重有最重要嘅係帶羽毛球去打,我可以同林峯同伍姑娘(伍詠薇)一齊玩.」
仙杜拉越洋報平安
早前證實患上乳癌嘅仙杜拉已經切除左邊乳房,成功戰勝癌魔.噚日佢接受薛家燕嘅越洋電話訪問,佢話:「好番啦!發現時都係初期.」
其實仙杜拉都好勇敢,醫生同佢講,話可以揀切乳房,或者只做化療,佢話:「我唔想手尾長,不如一勞永逸,切晒佢,因為我要surewin.」


text:
轉會猶如談戀愛,每個人都有個價,而冇一個科學家可以列出方程式話你知點計出個價值,總之有人爭就係天價,冇人爭就係賤價.
轉會猶如談戀愛,情人呢味嘢沒有最好,只有更好,要有更美好嘅將來,心急人嘅方法只有一個,就係換過個情人.轉會格言係有病醫病,冇病強身,唔買都睇吓吖,睇睇吓就買㗎啦,好似行年宵咁.
轉會猶如談戀愛,主動提出分手嘅一定係衰人,俾人飛嗰位一定要傷心.唔想俾人鬧足一世負心人,最好扮晒唔係你開口先,摩連奴話去曼聯係馬達嘅決定,吓?聽落佢先係受害者,聞者流淚.
轉會猶如談戀愛,有錢絕對唔係大晒,不過打橫行嘅通常都係大把錢,大把選擇,只可惜銀碼數字同幸福指數又冇直接關係.
轉會猶如談戀愛,要水到渠成拉埋天窗,外母政策通常都係非常捷徑,好似上年巴塞可以極速搞掂尼馬加盟,原來就係喺背後向尼馬老竇「灌水」,等佢哋一眾安安樂樂畀阿仔出國,只不過原來畀轉會費唔同畀禮金咁簡單,係要交稅嘅,巴塞今次逃稅事件,搞到主席都要做走佬新郎.
轉會猶如談戀愛,要求高得嚟寧缺莫濫嘅人畢竟係少數,大部份嘅饑渴男女都係唔理好醜,最緊要人有我有;結果當然就係,這個世界沒童話,好咗唔使好耐又有下一個轉會窗,到時再血拼過.
轉會猶如談戀愛,最最最冇品,當然就係𡁻完唱,人走咗就數臭前度,點樣燃燒咗佢嘅青春,浪費咗佢嘅光陰,我希望馬達唔係咁嘅人.
轉會猶如談戀愛,最最最低能嘅情人,就係未真正拖到對方隻手,就已經心急到即刻改咗自己facebook個status,慌死人誤會你仲係單身,兼且仲要tag埋未來拖友,諗住逼佢米已成炊㖭,結果隨時嚇走對方,又或者俾人中途截劫,韋斯咸淨係呢個1月,就已經食咗超過10個檸檬,醜死鬼.
轉會猶如談戀愛,你以為係兩個人嘅事,其實阿貓阿狗都好關心你,睇你幾時散!
KEYMAN
now TV主持


text:
(老當益壯)胡楓四代同堂齊做義工 陪800長者海洋公園一日遊
謝雪心胡楓
86歲嘅胡楓真係老當益壯,咁大年紀仲成日去做義工帶歡樂俾老人家,真係難得.日前佢同謝雪心,Joe Junior等應榮華慈善基金邀請,帶同家人親身去到海洋公園支持及響應今年首辦嘅「記得唔記得」家庭同樂日,超過800個家庭,逾2,500人扶老攜幼,陪伴家中長輩(主要有認知障礙症患者)去到海洋公園輕鬆玩一日.
平日工作忙到不得了嘅修哥,真係好難得可以四代同堂去到海洋公園玩一日,當日見佢同個幾歲大嘅孫息喺攤位掟波,真係玩得好高興,而現場800幾位長者見到修哥就好似少女見到劉德華咁,不知幾熱情上前要求同修哥合照同攞簽名.修哥啲仔女同孫真係冇諗過係咁嘅場面,原來86歲嘅修哥仲咁受歡迎.
佢同謝雪心喺攤檔教長者玩遊戲,好多公公婆婆輸咗撤嬌,修哥同心姐都好好人放晒水,照俾禮物老人家,氹到啲老人家好開心.」
呢兩年修哥擔任榮華慈善基金愛心大使,好積極幫助有認知障礙症患者,大力推廣追蹤器智愛寶,智愛寶係呢個慈善基金設計出嚟,專門針對有認知障礙症患者一個人走咗出街又唔識返屋企時,只要帶咗智愛寶出街就一定可以搵得返,之前基金會已送咗幾萬個俾有需要嘅長者.嚟緊基金會又會送出幾萬個血壓計俾老人家,方便佢哋喺屋企就可以量血壓.
修哥之後接受傳媒訪問話:「嗰日嘅主題叫陪伴,希望啲仔女多啲陪吓自己嘅爸爸媽媽,又或者自己嘅親人,我,Joe Junior同謝雪心都有分享吓伴家人嘅心得,所以嗰日咪四代同堂一齊去玩,大家都玩得好開心.」
精選娛聞,喺晒《娛果》
http://fb.com/appledailyent
修哥四代同堂齊撐好友楊榮華(左四)嘅慈善基金搞嘅同樂日.
向展威(右一)同哥哥展邦(右三)日前撐修哥去海洋公園幫忙做義工.
修哥同曾孫喺海洋公園掟波仔,佢話好難得可以陪人同樂.
榮華慈善基金日前招待800名長者及家人喺喺海洋公園玩咗一日.


text:
求驗客手記:
等足10年終剃「蘇」
巴塞破魔咒爽晒
巴塞隆拿喺西甲最怕邊隊?未必係皇家馬德里,答案可能係皇家蘇斯達.周四西班牙盃八強首回合賽事,巴塞作客出戰皇蘇,賽前已經接近10年冇喺呢個阿諾埃塔球場贏波,結果靠尼馬入12碼,加上美斯有球證照住唔使被逐離場,破魔咒贏1:0先拔頭籌.
巴塞上次作客贏皇蘇係07年五月嘅事,當時美斯只係19歲,仲未着巴塞10號球衣.自此之後巴塞一直未再喺阿諾埃塔贏過,八場波三和五輸,今季西甲首循環都幾乎輸波收場,係靠美斯扳平逼和對手;到周四西盃返嚟阿諾埃塔,教練安歷基都唔敢怠慢,中前場排出最強陣容出戰,「MSN」加埋中場恩尼斯達,布斯基斯同拿傑錫迪.巴塞喺上半場21分鐘先開紀錄,尼馬引球殺入禁區俾阿列斯艾路斯當度侵犯,12碼由佢親自操刀,射入全場唯一入球.
教練安歷基賽後話總算鬆口氣:「作為球員我曾經喺呢個球場贏過,𠵱家總算以教練身份贏番次.皇蘇喺主場一直踢得好出色,要喺呢度贏真係唔易.」美斯跨年連續七場比賽入波嘅走勢終於斷纜,佢喺今場波唔使領紅都算執番身彩.美斯喺上半場已經領咗面黃牌,易邊後五分鐘涉嫌阻住伊拿拉文迪快開罰球,但球證冇示意要再畀牌,搞到皇蘇球員好不滿.另外,恩尼斯達喺場波受傷退下火線,預計周日作客伊巴場西甲都唔踢得.
班現役巴塞球員爭氣贏波,嗰邊廂昔日球星李華度喺周三探完班,講笑話要加入MSN組成MRNS組合後,日前再玩大啲.
呢位前世界足球先生,喺巴塞訓練基地參加練習賽,比賽兩隊由巴塞助教,體育記者同埋社交網名人等組成,李華度先秘密進行特技化妝,戴埋假髮改頭換面,仲改埋名叫羅拔圖施華,所以佢由後備入替嗰陣都冇人知佢係乜水,但落到場球技就超晒班,對手完全攞唔到佢個波.李華度喺賽後先揭開真面目,大家知道原來同位超級球星同場玩過,全場拍爛手掌.


text:
香港經濟回歸咁耐衰足咁耐,竟然同行政長官董建華點都唔肯搬離嘉慧園有關!堪輿學家陸毅噚日出席九龍西區扶輪社午餐會,講到本港風水同經濟發展嘅關係時,特別提到董特首作為香港嘅阿頭,住喺民居實在冇威勢兼唔夠貴氣,影響到佢自己嘅運就唔在講,重影響埋香港同港人嘅運勢㖭.
陸師傅重話,阿董唔肯入住嘅禮賓府(即係前港督府),風水布局其實好到不得了,因為該府坐落喺本港主龍脈之上,龍脈由太平山開始延伸而下,禮賓府位置正好喺正落脈吉穴,啲貴氣「彭彭聲」咁湧埋去,有權有勢又有運.唔單止咁,即使阿董唔肯入住禮賓府,都好應該搵個好地方起番座官邸,而中環添馬艦就係一個唔錯嘅選擇.添馬艦除咗位處本港心臟地帶,以前有英軍鎮守過,𠵱家重有啲氣勢剩喺度,點都好過住嘉慧園咁話!
講開陸師傅,佢成為堪輿學家嘅過程都幾傳奇,話說佢當年喺左派香島中學讀書時,一啲都唔迷信,六七暴動嗰陣,曾經因為幫師弟師妹出頭同警察發生衝突,因而入獄一年,畢業後喺香島教咗十年書,直至七九年時突然胃出血,老婆又失業,愈諗愈唔明點解咁辛苦做嘢,得嚟咁嘅結果?於是轉而研究風水命理,慢慢幫人睇埋風水,早幾年重喺中大開班授徒.
E-mail:[email protected]


text:
邊個話靚仔先搵得多錢!好似南韓國家隊教練軒迪克咁,雖然佢俾某個英國網站選咗做至樣衰教練,但係咁又點喎,起碼佢搵錢搵得多,年薪重係中國國家隊教頭米路天奴域嘅三倍㖭.
南韓傳媒日前就報道,原來佢哋嘅荷蘭籍教頭軒迪克嘅人工,喺世界球壇排第三位,有成三百四十五萬美金一年;而排第一係英格蘭嘅艾歷臣,年薪有成四百三十五萬美金.至於我哋嘅國寶米路天奴域,原來每年只係逗得嗰百二萬美金,真係少得可憐.唔怪得米路要搏晒命搵銀,猛咁拍廣告(據講佢喺十強賽後兩個月撈咗成二千萬人民幣).
「大菲」玩嘢選朗拿度
朗拿度雖然成三個月冇比賽,但係巴西隊教練史高拉利「大菲」竟然重召佢入國家隊,踢本月二十七號對南斯拉夫場友賽,而我求大俠就覺得「大菲」擺明同國際米蘭玩嘢.雖則話朗拿度家陣已經冇傷,不過佢咁耐冇踢,邊有狀態踢月尾場波呢.咁即係話史高拉利分明迫國米盡快派佢落場踢,等佢慢慢「弗」番.
比利捧中國未必係真
前巴西球王比利日前話,中國可以喺今屆世界盃決賽周,打入最後十六強.係人都知佢老人家有個烏鴉口,貼邊隊就香邊隊,睇怕中國應該冇運行.但係,計我求大俠話,比利家陣喺中國做緊宣傳推廣活動,點都要畀番幾分薄面,係咁意讚中國兩句,所以佢話今次睇好中國入十六強,未必係出自真心.廣大嘅中國球迷,唔使咁擔心.


text:
新劇《繾綣仙凡間》噚日喺電視城試造型,一班主要演員江華,楊思琦,盧海鵬,黃卓玲,呂珊都有出席,試完造型之後,成班演員就先後向大家介紹自己嘅角色,最後輪到鵬哥,怕且佢嫌之前嘅人講得太多,佢一手執住支咪,衝口而出就話:「講×完未!」鵬哥講完之後,全場人都靜晒,場面不知幾尷尬,跟住鵬哥再細細聲講一次:「講夠未呀!」
魯振順樂極生悲
一班人尷尬完之後,就開始玩遊戲,魯振順行獨木橋,點知就樂極生悲,仆咗落地,重整損咗隻腳,成班記者就立即衝上前,點知佢話:「唔好影我啦!我冇事啦!」
鍾麗緹再婚一定公開
有周刊噚日話鍾麗緹會喺九月同Band友男友阿Jon去泰國行婚禮,不過鍾麗緹噚日就全部否認,佢話其實當時有記者問佢係咪結婚,佢就話:「唔係,不過我講嘅嘢你哋都唔會寫,你哋鍾意點寫就點寫啦.」鍾麗緹話佢𠵱家同男友感情穩定,但就未諗過結婚,如果再婚一定會公開喎.
任葆琳蒲吧不忘八卦
任葆琳最近成日同男友出雙入對,狀甚恩愛,真係羨煞旁人.任葆琳前晚就拖住男友去蒲蘭桂坊,佢同男友食完飯,之後約咗朋友喺蘭桂坊飲嘢傾偈,佢見到記者重好熱心咁問:「等Danielle呀?蒲咗三日,應該唔會出現啦!」睇嚟任葆琳對娛樂新聞都幾熟悉喎.
孫敬安冇同雷宇揚道歉
孫敬安早幾日喺卡拉OK飲醉咗,搞到好多事,噚日馮仁昭同佢通電話,佢話事發後應該要道歉嘅人,已經打晒電話,但佢就話未有同雷宇揚道過歉,因為佢話嗰晚同阿雷冇發生任何事,至於佢架車俾人淋天拿水,警方重查緊.而呢輪佢啱啱忙完張文慈做嘅鬼片,𠵱家又構思緊新戲.
無綫「大火」虛驚一場
無綫噚日警鐘突然間響起,但係所有人都好似冇乜反應,點知冇幾耐就好大陣仗,喺電視城大閘有兩架大型消防車同埋一架細消防車殺到,之後重有一隊無綫防火隊到場協助,點知虛驚一場.原來無綫警鐘間中都會響,原因就係無綫近山太大霧,所以影響到個警鐘誤鳴,先至搞到咁大陣仗.
劉青雲遊巴黎收穫豐富
劉青雲同太太郭藹明噚日出現機場,兩公婆啱啱喺法國巴黎度完假返港,二人嘅收穫都好豐富.青雲夫婦話記者好精神,重八卦問有冇其他藝人返嚟,青雲鬼馬咁同記者講:「如果我同第二個返嚟,你哋(指記者)重精神.」青雲身邊嘅太太郭藹明即笑笑口話:「你就想!」


text:
出埠工作難忘的事特別多,不過有時某啲秘密經歷當時唔方便講,過咗一排又唔記得講,所以不如趁出發去森巴之前,一次過講嘞.
1996年奧運會去咗阿特蘭大,當時工作係每日將幾百頁資料fax返公司,響IBC一路睇珊珊嘅風帆賽事,一路睇住有冇食紙,其實幾「得意」.本來有另一位同事輪流做,但佢成日去睇啲我入唔到場嘅賽事,後來先知佢叻到響個證上面加咗幾個數字,響當年人肉check證嘅日子暢通無阻.
2000年去咗荷蘭同比利時,自己一個坐喺球場講波,當年戲碼4強係法國對葡萄牙,荷蘭對意大利嘅經典,但我最透唔到氣係第1場4強嘅上半場,因為講咗5分鐘之後,香港同事響耳筒話我知:「由於技術問題,你把聲快過畫面3秒鐘,你可唔可以人肉delay番些少呀?」吓,呢個要求簡單得嚟又有啲唔容易,結果將隻眼同個嘴分開運作咗半場,好在下半場正常番,而我就成為咗45分鐘嘅「先知」.
2002日韓世界盃,連踩好多日嘅採訪之後,去到最後一晚嘅聚餐,唔知係俾人煽動定自己太high,連續飲咗10杯燒酒,然後發現自己英文越講越好之際就不省人事,深夜擘大眼就已經瞓咗響酒店床,條褲濕晒,身邊一個人都冇.呢個環境我好冷靜,先打電話同老婆「報警」:「頭先我俾人灌醉咗,之後有人話你知我做過啲乜,都唔關我事.」
2009年全運會,同國內電視台分享辦公室,有次見到黃金寶嬲爆爆唔肯接受國內電視台訪問,好奇之下同聲同氣咁安慰吓佢,「點解唔睬人哋訪問呀?」「喂,佢問我點睇香港𠵱家好興嘅𡃁模呀,點答呀!」
2010年南非世界盃,冇飛入場睇決賽,張張波飛幾萬蚊,諗住實冇得睇,點不知因為高Ling同當地一個香港老闆相熟,結果老闆將佢自己僅有嘅兩張飛送咗畀我哋入場,先有得響現場報道.不過大家唔好誤會,嗰位老闆係女士嚟嘅.
KEYMAN
now TV主持


text:
內地天后那英同高峰雖則連仔都生埋,但佢哋嘅戀情發展到𠵱家都好曲折懸疑.早排高峰同舊愛王納文發生嘅私生子事件,擾攘成年後,結果那英仍然原諒愛郎,殊不知佢兩公婆呢排又鬧意見,傳聞係因為那英難忍高峰花心,一怒之下帶埋囝囝高興返外家,決同高峰劃清界線.
載女遊車河
噚日有內地報道指那英嘅閨中密友爆料,話高峰死性不改,做咗兩任老竇重成日花天酒地,夠膽揸住那英部「波子」載女遊車河,那英知道後梗係激到生蝦咁跳啦.本來那英喺上個禮拜日嘅母親節要上央視節目《歡樂中國行》,唱出溫情歌《愛的陽光》,但佢竟然臨時甩底,皆因嗰日佢喺屋企同高峰嗌大交後大打出手,搞到兩敗俱傷,那英激鬼氣,同高峰攤牌,重即時帶囝囝離家出走,返咗外家暫住.
內地傳媒日前影到那英喺外家嘅相片,見佢精神都唔錯,憑外表就好難判斷佢同高峰係咪再亮起紅燈.雖然那英未就分手傳言表態,但佢家姐那辛就同人講明,那英一家人暫時都唔會亮相任何家庭式溫馨節目.講真呀,那英同高峰成日又分又合,馮仁昭都戥佢攰,希望佢早日諗清楚自己嘅人生路應該點行啦.
吳佩慈憂鬱症復發
吳佩慈噚日一身復古打扮同歌迷出席派對,早前佢俾台灣傳媒發現去睇精神科,原來佢憂鬱症復發,吳佩慈話𠵱家台灣四分一嘅人都有呢啲病,冇乜大不了.原來吳佩慈十九歲就有憂鬱症,嗰陣入行冇耐,成日有負面新聞出現,搞到情緒低落,試過兩個月冇出過街,後來喺屋企人鼓勵下開始睇精神科,佢亦呼籲大家要正面啲去睇呢種病.
鄭少秋利是一叮送錢
鄭少秋喺紅館開嘅三場演唱會噚晚結束,李香琴,趙雅芝老公黃錦燊都係座上客.演唱會有一環節係「利是一叮」,秋官請咗三位現場觀眾上台唱歌,一秒有一封利是,卒之一位仁兄唱《做人愛自由》唱咗七十四秒,有七十四封利是.
詹瑞文送愛女入劇團
詹瑞文剛完成《男人之虎》舞台劇後,又執導喺八月上演嘅經典兒童音樂劇《弊傢伙!巫婆靚靚唔見咗!》,呢套劇已經係五度重演.詹瑞文話小朋友應該培養對藝術嘅興趣,不過由於佢愛女只得十八個月大,要大啲至可以加入劇團.
李亞鵬酒吧開張孤伶伶
王菲愛郎李亞鵬喺上海投資嘅酒吧VIPROOM喺前晚終於正式開張,老闆娘王菲就未見蹤影,亦唔見有群星到賀嘅場面,只得李亞鵬獨撐大局,所以現場見佢都幾無聊,重有啲目光呆滯,唔係掛住煲電話粥,就係飲酒,都幾心不在焉.


text:
有冇發覺,今季缺「水」嘅球隊,好似德甲凱沙羅頓同埋意甲拉素都響盃賽好醒神?梗係啦,盃賽獎金和味嘛!今日響足總盃作客錫菲聯嘅英超褪色勁旅列斯一樣負債纍纍,唔知會唔會因為一份撲「水」動力而踢高半皮波呢?
據講凱沙羅頓連下季參加德國聯賽嘅註冊費都未必攞得出,證明佢哋財政真係好唔掂,不過佢哋已經打入德國盃決賽;拉素都唔差,已經入咗歐洲足協盃八強,意大利盃又入咗四強,證明呢份撲「水」勁唔講得笑.
不過本報負責貼列斯場波嘅華度就唔信邪喎,誓神劈願話錫菲聯下盤實掂,即管睇吓佢係咪獨具慧眼啦.
曼聯又想食丹麥曲奇
最近盛傳阿仙奴同埋曼聯力爭簽入新特蘭嘅丹麥門將蘇連遜,阿仙奴龍門兵源不嬲唔多夠,想斟蘇連遜就無可厚非,之但係曼聯明明有個水準幾穩嘅巴夫斯,連後備列卡度都無機會落場,又使咩要簽呢件丹麥佬?唔通係費爵爺當年簽入舒米高實在太成功,想食多次丹麥曲奇?
阿積士借走美度「儆猴」
阿積士將前鋒美度借咗去切爾達,令唔少人覺意外,話晒隊波得番尹達美迪同伊巴謙莫域兩件前鋒,點夠應付聯賽同歐冠?但知情人士就一定知美度成日鬧離隊,又試過唔出席記者會玩失蹤;阿積士班波好年輕,對軍紀同形象自然更着緊,今次殺雞儆猴好合理.
「細哨」無癮早走早着
巴黎聖日耳門教頭費南迪斯日前話巴西前鋒朗拿甸奴因為胃痛,好可能錯過禮拜日對馬賽場波.計我求大俠話朗拿甸奴未必因為胃痛唔落場,可能因為上個禮拜俾球迷襲擊後身心受創,無心機踢都唔定.聖日耳門麻煩多多,「細哨」都係早啲離隊去歐洲強隊掘金罷啦.
意甲早飛盤買唔過
意大利聯賽會認真騎呢,突然間到前日至判羅馬第二次上訴得直,畀佢哋位年輕前鋒卡斯辛奴踢噚日羅馬對拉素場聯賽打吡戰.截稿前未知賽果,之但係呢個小朋友落場唔多唔少影響大局.有啲咁嘅騎呢賽會,買意甲早飛盤有時真係福禍難料.
巫師班後生仔不濟
呢排巫師,魔術同公鹿三隊嘅季後賽之爭,已經鬥到入直路.我求大俠睇咗波神佐敦咁多年,自然希望佢好頭好尾,可以帶巫師入季後賽.點知巫師班後生仔真係正宗扶不起的阿斗,噚日對公鹿攞分重要靠已經五勞七傷嘅佐敦,最慘係其餘叫打得好啲嗰個竟然係三張幾嘅列拿.唔該史達侯斯同曉士呢啲後生仔爭氣喇,真係想打死波神咩!


text:
噚日無綫發生咗一宗情侶失蹤疑雲,話說林文龍同蔡少芬有份主演嘅新劇《陀槍師姐IV》噚日上晝拍外景,馮仁昭去探班時,等咗好耐都唔見林文龍,部劇嘅助導打咗成朝電話都搵唔到佢,以為林文龍無端端失場.
而林文龍女友郭可盈下晝四點本來要返將軍澳電視城拍攝新劇《生命天使》,但到五點都唔見人,搞到全世界都以為佢同林文龍私奔㖭!
直至大約五點鐘,林文龍喺將軍澳電視城出現,佢好勞氣咁話:「噚晚我開工開到凌晨四點,今朝八點又要拍淋雨戲,噚晚我已經感冒唔舒服,所以寫定紙仔畀服裝,叫佢交畀PA(助導)話我今朝開唔到工,當時Ada(蔡少芬)都喺度,佢可以做證.」
搵助導對質
林文龍重即時打電話畀助導對質,證明佢唔係失場.至於佢女友郭可盈就因為之前嘅外景遲咗,所以先至晏咗入廠.
而有份拍《陀》劇嘅蒙嘉慧噚日用紗布包住左腳,原來佢前日吊威吔嘅時候扭親,蒙嘉慧今年已經第二次受傷,認真黑仔.
應采兒溝香薰俾人窒
應采兒噚日去銅鑼灣,宣傳GreenHouse嘅「女人香」香薰,佢即時調配以佢個名命名嘅香薰油.應采兒喺溝香薰油嘅時候,多次俾治療師窒住晒,佢本來想揀cream做基礎油,治療師又唔准;佢揀薄荷味香油,治療師又提議用檀香味.不過應采兒話酬勞唔錯,佢話:「今次香薰贊助我,又畀cash(現金),重可以幫我做facial同spa,我覺得好滿意.」
余文樂家有女財爺
余文樂日前去咗台灣,噚日返港,佢話去幫一個台灣唱作男歌手錄啲嘢,但錄乜就唔肯講,同佢講開財爺梁錦松公布咗財政預算案,阿樂就話:「唉!唔好提嘞,單嘢對個個人都有影響,總之就慘啦,我啲財政一向畀阿媽處理.」阿樂又話返嚟之後要趕住錄音,預計五月出碟.
唐季禮搵心如要問成龍
唐季禮開拍嘅新戲《TitaniumRain》,已經定咗由成龍做男主角,有消息話唐季禮想搵緋聞女友林心如做女主角,馮仁昭打電話問佢,佢話林心如的確係自己考慮嘅人選,但係先決條件要過到成龍嗰關,因為成龍係套戲嘅靈魂人物,佢唔點頭,就算自己幾鍾意都冇用喎.
吳毅將奉子娶唐麗球?
吳毅將同女友唐麗球拍拖十年,最近佢哋終於決定拉埋天窗,噚日馮仁昭打電話恭喜吳毅將時,佢話會同女友喺五月二十五號註冊,當晚喺鷹君酒店擺二十幾圍酒.雖然吳毅將曾經結過婚,但嗰時佢同前妻喺大馬結婚,只係註咗冊就算,所以佢今次做足儀式迎娶唐麗球,不過佢就唔肯講女友係咪奉子成婚.


text:
(姐匙Talk)的骰妹為已婚大嚿飯生仔
的骰妹大嚿飯Jessie姐
近年「的骰妹」好似低調咗,接戲又少咗,前排拍咗套劇,到上年先出街,雖然收視唔錯,但話題又唔講佢,所以呢套劇對佢嚟講冇得益.不過的骰妹自從同三叔公個仔「大嚿飯」一齊之後,基本上有條大水喉射住,已經可以揀嘢做.
Jessie聽講的骰妹前年北上拍劇時,發現有咗大嚿飯骨肉,雖然對方有家室,但佢對的骰妹都幾好,畀佢留種,的骰妹拍完劇之後,就留低待產,免得返到香港俾人問邊個係經手人.的骰妹都算夠運一索得男,雖然大嚿飯同正室都有個仔,但多個仔都係好事,所以大嚿飯就送咗間豪宅做獎勵.
其實大嚿飯每個月都會畀生活費的骰妹,亦都提議過佢專心湊仔唔好再做嘢,而的骰妹本身都緊張小朋友,𠵱家都會選擇性開工,不過成日推嘢做,經理人公司就唔多高興,最後佢就同公司講再見.
的骰妹嘅好姊妹有同佢傾過,覺得佢本身條件唔錯,冇必要做人二奶,要揀高大有錢嘅靚仔唔係問題,而且大嚿飯講明唔會離婚,佢只能做阿二,但的骰妹真係鍾意大嚿飯,就算無名份都唔介意.的骰妹嘅閨密覺得好姊妹太儍,因為大嚿飯每逢過節都要返屋企交人,所以遇到節日,的骰妹就會特別傷感,同搵閨密訴苦,但係對住大嚿飯就唔敢怨半句.
撰文:Jessie
本欄逢周五刊登
我姐匙縱橫歌影視幕後,咁多年嚟冷眼旁觀,娛樂圈大小事都走唔過我雙眼,真係頂唔順要爆啦!歡迎大家嚟剝花生.


text:
李美鳳,毛舜筠,郭錦恩,DJ芝See菇Bi,康子妮同林曉峰等,噚日喺黃金海岸出席《瑪花纖體特約:女人心底話》活動,身為代言人嘅李美鳳當然係最性感嘅一個,不過二十五歲嘅芝See菇Bi都唔弱.原來今次李美鳳喺專登返香港出席呢個活動,佢話:「我同瑪花再續多半年約,酬勞方面我都冇乜嘢特別要求.」
問到李美鳳喺新一輯廣告,會唔會比上一輯更加性感,佢話:「我哋好有默契,啲衫我都好滿意,佢哋都唔會有乜性感要求,我本身形象都好高貴,大方.」
第二胎都係仔
而有咗四個月身孕嘅康子妮噚日由老公林曉峰陪同出席活動,佢哋話呢胎都依然係仔.講到曾志偉話希望九月可以做無綫《超級無敵掌門人》,重話林曉峰之前批評無綫制度,所以要雪一雪,如果唔係會發霉,林曉峰話:「佢做凍肉㗎嘛,識得保存新鮮.由頭到尾都冇話我會俾人雪藏.」
何B喜聞好收視
何守信(何B)同楊崢等一班《開心大發現》嘅主持噚日齊齊到港台做訪問宣傳節目,何B話個節目有九至十點收視,喺亞視嚟講係一個幾好嘅成績,因為呢個節目係圍繞住家庭生活,比較有親切感.而楊崢都話好開心可以做到呢個節目,楊崢話:「我學到唔少嘢,如果添食就好啦.」
傅珮嘉為新碟患骨膜炎
傅珮嘉噚日喺商台做訪問,傅珮嘉話下個月會出新大碟,到時重會有一個以舞台劇形式舉行嘅新碟發布會,所以最近非常緊張,差唔多日日都要排練舞台劇,搞到胸口痛要睇醫生.
傅珮嘉話:「醫生話我輕度胸骨膜發炎,本來叫我照X光,但係我冇時間,惟有頂硬上.」
黃金劇結局收視普通
無綫黃金時段兩線劇集《下一站彩虹》同《翡翠戀曲》上星期大結局,《下》劇雖然贏口碑,但平均收視只有二十九點,即一百九十萬人支持,而由陳慧珊同劉松仁擔演嘅《翡》劇,平均收視亦只有三十點,約一百九十七萬人收看,同《皆大歡喜》扳平,成績普通.


text:
英格蘭球員一向鍾意同報紙寫專欄,因既能搵外快,又可以令廣大球迷知道多啲佢哋嘅嘢.不過,喺今屆歐洲國家盃決賽周期間,所有英格蘭國腳都暫時唔會寫專欄住;因為佢哋話想專心踢好今屆國家盃,爭取自六六年世界盃以來,首項大型足球賽事嘅錦標.
呢個意見係由英格蘭國家隊隊長碧咸提議,獲領隊艾歷臣大力支持.不過,雖然全部英格蘭球員最後都同意咁做,但據悉當中有唔少國腳唔係咁滿意,好似前鋒奧雲同後衞泰利咁,佢哋已經同某報紙簽咗約,𠵱家突然唔寫得專欄,佢哋覺得好唔好意思.重有啲不願透露姓名嘅英格蘭國腳暗寸碧咸同艾歷臣,話唔知佢哋係咪因為之前嘅私生活被報章大肆報道,所以先諗出咁做.
嘩!今次英格蘭呢招唔同報紙寫專欄,係咪叫做未見其利,先見其害呢?
歐國家盃美女選舉搞得太多濫竽充數
講開歐洲國家盃,每逢呢啲大賽,英國網頁都興搵球星老婆或者女友嘅相放喺網頁上,叫球迷投票選乜乜物物小姐;不過,唔知係咪呢類選舉出現得太多,網頁開始有啲求其,好似football365搞嘅04歐洲國家盃小姐選舉中,俄羅斯同捷克代表都係同足球冇乜關係,好夾硬嚟.
切爾達降乙組累預備組冇得升班
本屆西甲聯周日結束,其中踢歐冠盃嘅切爾達最後無法避過降班厄運,下屆要喺乙組角逐.切爾達今次降班,連累埋預備組,因切爾達預備組目前打緊丙組升班附加賽,有望升上乙組,但由於西班牙聯賽會規定一間球會唔可以有兩支球隊同組別競逐,切爾達預備組惟有被犧牲啦!
兵工廠喜事不絕擸埋體育精神獎
本屆英超聯已經完咗成個禮拜,不過冠軍阿仙奴嘅獎項重陸續有嚟,「兵工廠」同埋佢哋嘅球迷,分別奪得本屆英超聯最有體育精神球隊及最有體育精神球迷獎,為球會合共帶嚟五萬鎊(約九十萬港元)嘅獎金.另外,阿仙奴前鋒亨利亦以三十個聯賽入球,奪得今屆「金靴獎」㖭!
美奧運隊無大將老兵米拿要出山
溜馬嘅米拿上場對活塞臨尾射入「致命三分」,顯示佢寶刀未老之餘;就連美國男籃都想召佢入隊打雅典奧運,而米拿話會考慮.我求大俠唔係質疑呢個老黃忠嘅實力,不過米拿上次打○二年世錦賽已試過受傷,家吓成三十八歲,假如唔係啲球星個個都話唔得,都唔使請佢出山.


text:
求驗客手記:英超炒領隊冇路捉
大傻爆冷執包袱 - 求驗客
史提芬周喺《食神》度有句金句:咁易俾你估到,我就唔係食神啦!其實,今屆英超都有一樣嘢好難估,就係邊個領隊會走人,因為幾乎次次都大熱倒灶,反而啲黑馬分子就跑出咗,好似布力般流浪嘅領隊艾拿迪斯喺前日就無端端被炒,認真估佢唔到.
猶記得喺今個球季未展開前,人人都睇死韋斯咸領隊格蘭會係喺新球季第1個離隊或者被炒嘅英超領隊,點知到咗家,韋斯咸的確喺聯賽包尾,但格蘭就仍然健在;反而阿士東維拉嘅奧尼爾就成為今屆首位離隊嘅領隊,而帶紐記回升英超兼深得民心嘅曉頓,仲喺月初(6日)成為咗今屆首名被炒領隊!點知,市場都未消化曉頓被炒單嘢,喺周一,布力般流浪又公佈炒咗領隊「大儍」艾拿迪斯,原因咪就係佢教得差,球隊目前只得21分排第13.
不過,早輪布力般賣盤成功,兩位新老闆印度嘅拉奧兄弟,仲話支持艾拿迪斯,又話會科水畀佢喺1月轉會窗重開後買人,所以當曉頓被炒後,外界仍睇好艾拿迪斯個位置好穩陣,佢當時嘅離隊賠率仲有成34倍咁好分;但言猶在耳,拉奧兄弟以同艾拿迪斯理念唔同為理由(實際係戰績差),艾拿迪斯結果喺周一晚同球會拜拜,而且據聞有部份人士早就收到風,所以艾拿迪斯被炒前一晚突然急劇起票,離隊賠率得番4倍.
好彩,天無絕人之路,因為據聞獲布力般最高賠償150萬鎊嘅艾拿迪斯,將會接替格蘭,為韋斯咸掌帥(即係格蘭俾人傳咗咁耐,終於炒得);另外,英格蘭國家隊領隊卡比路亦曾點名指「大儍」有能力接替自己,所以亦有傳佢可能會稍作休息,然後執教國家隊.
至於布力般新帥個位,目前大熱人選係早前同阿積士和平分手,兼曾經教過熱刺嘅祖爾,賠率只得3.5倍;其餘嘅熱門人選,仲有奧尼爾,古比士利同埋曉頓等,甚至連阿根廷名宿馬勒當拿,都話有可能執教呢支西北部球隊呢!不過,有傳布力般班想用番英國領隊喎.


text:
尖沙嘴真係豪客集中地,不時都聽到原本只係行街購物嘅人士,轉過頭就去咗買豪宅.香港置業啱啱就喺海港城商場,撈到一對美國遊客,介紹佢哋買咗尖沙嘴擎天半島一期,三座高層H室九百九十八方呎單位,成交價四百一十萬.
香港置業高級區域經理馮智賢講,公司同事喺商場見到呢對夫婦一身貴氣,於是上前游說佢哋參觀擎天嘅示範單位,跟住好快就決定買樓.原來呢對買家,喺美國開科技公司,好鍾意中國文化,每年都會嚟香港旅行幾次,所以索性買個住宅當度假屋.呢個客喺美國住六千呎大屋.
另外,美聯分行經理黃少明話,將軍澳維景灣畔一名日籍租客,因租期差唔多滿,有見供平過租,所以用二百四十萬,買咗屋苑十二座中層七百一十四方呎單位.佢細佬第二日到訪,順便睇示範單位,問完喺東京嘅家人後,就用二百二十萬,買咗十五座中層六百八十方呎單位,實行兩姊弟住埋同屋苑,互相照應.
金豐‧鴻運上海生意直迫十億
9月份上海嘅樓市同香港一樣咁暢旺,龍頭地產代理金豐‧鴻運嘅生意額重破晒紀錄㖭,聽行政總裁田國強講,截至二十號,金豐‧鴻運喺上海嘅生意額已直迫十億元,其中有六億來自淮海路非常熱賣嘅商場舖位,上個禮拜五吸引六百人通宵排隊搶購,單日賣出近四百四十個舖位,佔總數九成.
至於成立銷售點唔夠一年嘅香港,本月份嘅生意額只係上海嘅十分之一,即係一億左右.
經紀曉鄉下話多條財路
中國幅員廣闊,除普通話外重有唔少「鄉下話」,下個禮拜十.一黃金周,將會有好多來自唔同省分嘅內地人嚟香港,利嘉閣就派出五名能操不同中國方言嘅員工,駐守青衣藍澄灣售樓處.
呢幾名代理噚日重即場示範講普通話,褔建話,圍頭話,上海話同客家話,介紹樓盤位置,環境,設計,同提供嘅服務.買家去到異地,遇到識講自己話嘅人,打破語言隔膜,倍感親切,買樓時話唔定會更爽手!
新地記者會遠赴熨波洲
標榜擁有無敵遊艇會海景嘅鴨脷洲深灣軒,享有先天地利,發展商自然就地取材,送買家遊艇會會籍.唔單止咁,市務總監林寶彤重話,呢個盤同其他中細價盤唔同,有明確嘅市場定位,就係新派豪宅,明顯迎合新一代追求居住質素嘅客群.
為令傳媒親身感受擁有遊艇會會籍嘅樂趣,噚日新地專程帶傳媒由香港仔遊艇會出發,乘船到淺水灣對開嘅熨波洲,喺清涼海風下舉行記者會,新地重話,深灣軒嘅海景達國際級水準,媲美澳洲嘅達令港同三藩市嘅梭塞里多.係咪真係咁國際級就見仁見智,不過,難得遊艇會提供消閒設施畀住客用,都幾吸引.


text:
王書麒同許秋怡噚日喺洲際酒店筵開三十五席舉行婚宴,噚日朝早未夠八點一班姊妹團同戥穿石就集齊喺酒店接新娘.佢哋兩個喺圈中一向人緣唔錯,向海嵐,楊思琦,趙學而,吳家樂,蔡一傑同李永豪都係兄弟姊妹團嘅一分子,而安德尊就反串做大妗姐.
大喜日子竟爆粗
一班姊妹梗係唔放過玩新郎呢個大好機會,其中有個環節要新郎哥問人攞簽名同恭賀語句,吳家樂就叫大妗姐安德尊畀支筆佢,安德尊話冇準備到,吳家樂居然喺老友嘅大喜日子爆咗句:「×街啦你!」書麒最後以九千九百九十九蚊開門利是過關.
呢對新人雖然連仔都生埋,但係開門接新娘一刻,兩個都感動到眼濕濕,不過最搞笑都係佢哋兩個重未得閒去註冊,而且連個仔嘅名都未改,搞到過晒期要俾人罰錢.秋怡又因為產後肥到戒指都戴唔到,好彩有書麒送嗰條價值三十幾萬嘅家傳之寶鑽石鏈墜撐住.
至於喺嘉賓名單中最矚目嘅賓客都應該係萬梓良,佢重坐喺主家席㖭,而楊思琦同李永豪呢對就成日俾人玩話下次輪到佢哋.
吳美珩被祝賀新婚?
吳美珩同謝君豪噚日喺跑馬地街頭拍攝無綫新劇《彩虹橋》,自從有報道話吳美珩已經秘密結婚之後,所有記者想搵佢回應佢都唔覆,噚日佢見到記者探班都好愕然,總之就左閃右避兼答非所問,咁啱楊婉儀個老公返屋企經過見到佢,笑晒口落車同佢握手,唔知係咪恭喜佢新婚之喜,搞到吳美珩個樣鬼咁尷尬!
志偉巧妙談「恩仇」
噚日報道講話喺成龍拉攏下,曾志偉同楊受成終於一戲泯恩仇.聽講成龍曾經做中間人勸志偉放低之前啲唔開心嘢,重叫佢客串拍楊受成有份投資嘅《新警察故事》.志偉噚日終於承認成龍搵過佢拍戲,佢話:「成龍係提過,當時我話有期就拍,不過呢幾個月我都冇期.」問志偉究竟知唔知部戲楊受成有份,志偉就好巧妙咁話:「乜嘢呀?我都冇期.」
李玟騷胸益內地同胞
李玟向來形象冶豔,佢大前日去咗遼寧瀋陽巿,為一個演唱會做嘉賓.李玟喺內地一向都有啲fans,為咗報答佢哋嘅支持,李玟當日就着咗件低胸衫,騷吓佢超勁嘅身材畀fans睇吓.
見到李玟着到咁索,內地觀眾嘅反應梗係鬼死咁熱情啦,尤其係啲男觀眾,全部都俾性感嘅李玟俘虜晒!


text:
(名家優先場)咖喱牛腩:紅牛衝向英超
名家優先場牽牛咖喱牛腩
本地波曾經因為港隊喺世界盃外圍賽嘅好成績,包括兩度賽和中國,掀起過一陣子小陽春,不過熱潮過後有啲打回原形嘅感覺,聖誕節期間兩場銀牌準決賽,戲碼都唔係差,有傑志同東方兩支班霸分途出擊,不過入座人數都係兩,三千人.其實小弟之前都狂想過,香港雖然只係彈丸之地,不過不乏跨國企業,佢哋每年用於宣傳,廣告費用真係億億聲,拎十幾二十個巴仙出嚟,各自搞一支本地波,已經夠晒競爭力啦.
不過正所謂牛唔飲水點撳得牛頭低,商業機構都係利字行先,逼唔嚟;放眼世界,紅牛係最積極搞波嘅大企業,本身佢呢隻能量飲品都同體育掛鈎,所以咁多年都染指唔同運動,由極限運動到最燒錢嘅F1都有搞,不過可能佢哋覺得搞足球效用較大,隨時隊波有好成績有錢賺,仲可以回饋公司,家奧地利,美國,巴西,德國,都有紅牛所屬球隊,最近仲想進軍英超,送佢哋一對翼.
講真以英超頂級班霸,好似曼聯,曼城,車路士等等,班主都身家豐厚,要收購佢哋真係唔易,不過好在英超行呢個「大鑊飯」政策,巨額直播收益都分得幾平均,就算中下游球隊,計埋門票,贊助等收益,以億鎊計,管理得好,真係唔難賺錢.而且擁有多支球隊嘅紅牛,更加可以發揮協同效應,各隊多餘球員又可以借嚟借去,慳番唔少轉會費.紅牛依家就講緊收購韋斯咸或者水晶宮,而且睇佢哋部署,玩埋西甲,意甲都唔奇,紅牛集團如果真係成功,可能開創未來球會擁有權嘅新制度.


text:
求驗客手記:自爆獲女醫生提供性服務
拿斯尼賴晒twitter被黑
求驗客手記西維爾twitter拿斯尼前女友滴注
聖誕節啱啱過咗,相信大家都收到唔少禮物,由曼城外借至西維爾嘅法國中場拿斯尼,就收到前女友Anara Atanes送上嘅靜脈維他命滴注服務,不過拿斯尼就喺個人twitter大爆同負責滴注嘅女醫生搞埋全套性服務,但最後又澄清黑客入侵亂講嘢,最好笑係之後有網站話前女友先係「黑客」,真係唔知拿斯尼係咪無辜.
拿斯尼個人twitter自爆到醫院滴注變上床,事後澄清帳戶被黑,前女友Anara更係嫌疑者. 互聯網
靜脈維他命滴注有助恢復體力同保養身體,歐洲唔少球員都不時使用,西維爾中場拿斯尼趁住呢個聖誕假期嘆番吓都好合情合理,不過佢竟然大爆負責滴注嘅醫院仲有另類服務;周三朝早拿斯尼喺個人官方twitter留言,仲「@」埋滴注醫院個名大讚醫院:「你哋送上全套性服務,各位,你哋以後幫襯一定要確保都有呢啲服務呀;個妓女搞足我成晚,你哋要知道女醫生做完滴注後,仲會有其他服務.」
拿斯尼慌死人哋唔信咁,之後仲打多兩段留言,一段就話前女友幫佢安排呢次滴注,女醫生之後做完滴注後就問佢攞電話號碼,之後一齊去酒店房大戰.另一段仲話自己講緊嘅係100%事實,女醫生三點鐘到佢間房,不過賬單就冇顯示有呢啲特別服務.
29歲嘅拿斯尼同女醫生搞埋一齊,原本都係佢哋之間嘅事,不過如果講到醫院藉滴注之名變相賣淫,咁就大鑊好多,醫院變妓院,搞到呢間「Drip Doctors」即時出嚟澄清,話拿斯尼嘅留言完全唔係真實,而且拿斯尼之後亦話,因為自己嘅twitter被黑,所以有人試圖散播謠言,呢啲留言都係假嘅,仲要向所有被牽涉嘅人致歉.網站101greatgoals最新仲大爆,黑客本身就係佢嘅前女友Anara Atanes,呢位模特兒係唔係唔忿氣被飛,所以藉呢單嘢報復呢?


text:
本地波曾經因為港隊喺世界盃外圍賽嘅好成績,包括兩度賽和中國,掀起過一陣子小陽春,不過熱潮過後有啲打回原形嘅感覺,聖誕節期間兩場銀牌準決賽,戲碼都唔係差,有傑志同東方兩支班霸分途出擊,不過入座人數都係兩,三千人.其實小弟之前都狂想過,香港雖然只係彈丸之地,不過不乏跨國企業,佢哋每年用於宣傳,廣告費用真係億億聲,拎十幾二十個巴仙出嚟,各自搞一支本地波,已經夠晒競爭力啦.
不過正所謂牛唔飲水點撳得牛頭低,商業機構都係利字行先,逼唔嚟;放眼世界,紅牛係最積極搞波嘅大企業,本身佢呢隻能量飲品都同體育掛鈎,所以咁多年都染指唔同運動,由極限運動到最燒錢嘅F1(圖)都有搞,不過可能佢哋覺得搞足球效用較大,隨時隊波有好成績有錢賺,仲可以回饋公司,𠵱家奧地利,美國,巴西,德國,都有紅牛所屬球隊,最近仲想進軍英超,送佢哋一對翼.
講真以英超頂級班霸,好似曼聯,曼城,車路士等等,班主都身家豐厚,要收購佢哋真係唔易,不過好在英超行呢個「大鑊飯」政策,巨額直播收益都分得幾平均,就算中下游球隊,計埋門票,贊助等收益,以億鎊計,管理得好,真係唔難賺錢.而且擁有多支球隊嘅紅牛,更加可以發揮協同效應,各隊多餘球員又可以借嚟借去,慳番唔少轉會費.紅牛𠵱家就講緊收購韋斯咸或者水晶宮,而且睇佢哋部署,玩埋西甲,意甲都唔奇,紅牛集團如果真係成功,可能開創未來球會擁有權嘅新制度.文:牽牛


text:
八方素來知道白姐姐敢作敢為,佢同謝超人唱反調確係唔出奇,白姐姐話支持興建高鐵,因為可以促進經濟發展,反對錦上路方案,因為總站設在新界冇人搭,「唔起好過,盞嘥錢.」既然唔反對建高鐵,何解又會站在反高鐵陣營呢?
白姐姐話一筆還一筆,佢支持香港言論自由,覺得身為香港人,唔可以揞住良心,「呢班反高鐵嘅後生仔都好乖,好勇敢,所以我好支持佢哋.」高官,土共指摘80後激進,估唔到白姐姐咁同情80後,佢又話今次咁多人反高鐵,顯然係因為政府諮詢工作做得差,唔識同市民溝通,講嘢冇人聽,亦解釋唔到市民疑惑,令大家都唔相信高鐵工程對香港有好處,總之就係自己攞嚟衰.
講到溝通,白姐姐當然勁過高官好多,連世間最複雜,講唔明,搞不清,剪不斷理還亂嘅兒女私情佢都搞得掂,何況高鐵?鄭汝樺局長真係要請教白姐姐如何同市民盡訴心中情,或者請佢做副局長,日後凡有收地,拆屋抗爭,就派白姐姐去談判,點計都好過搵啲隱形人尸位素餐.
站在反高鐵示威者一邊嘅仲有好多人,沙田有間餐廳噚日下晝送咗100碗魚蛋粉去中環,畀反高鐵人士醫肚;駐重兵喺中環嘅警方,則在滙豐總行附近設立茶水站,提供熱飲同餅乾,由於只得乾糧,好多警員寧願幫襯茶餐廳.
mailto:[email protected]


text:
禮拜六列斯對西布朗,想估首名入球者嘅波友又多番個選擇.科拿喺禮拜四臨動筆簽字加盟曼城前突然轉軚,話就話想留番喺列斯證明自己,計我求大俠話擺明係兩間球會傾唔掂數.科拿轉會唔成未必慘,最慘係本來一心加盟列斯嘅基巴臣,𠵱家列斯少咗賣走科拿筆錢,恐怕唔夠米買巴西佬囉.
對於轉會告吹,英國傳媒有幾個唔同版本,我就打死都唔信科拿對列斯咁忠誠;實情應該好似英國《太陽報》咁講,係曼城擔心成日受傷嘅科拿會觸傷patpat(臀部)舊患,決定唔一筆過畀晒錢列斯,而係先畀一筆,等科拿踢夠某個場數再畀埋尾數.一直等錢使嘅列斯當然唔順氣,最終一拍兩散,交易告吹.講番基巴臣,佢為咗帶埋十五歲女友赴英倫,提早求婚,𠵱家轉會唔成,總算提早娶得妙齡嬌妻.
哈索賓基搞到巴塞內訌
我求大俠噚日先提過哈索賓基,估唔到又有關於佢嘅新消息.聽講前日巴塞教練雲高爾同高層開會,鬧到七彩,理由係雲高爾埋怨會方遲遲唔出手買車仔前鋒哈索賓基.睇嚟哈索賓基人都未到,就已經搞到隊波有內訌,影響士氣.真係「我雖不殺伯仁,伯仁因我而死」囉.
紅魔大戰前忙解畫
早排有報道指曼聯前鋒雲尼斯達羅嘅爆炸性言論,講「曼聯人工好似天文數字咁高!」同埋「只要球隊贏波,費格遜就准許球員定期搞賭局!」曼聯大戰車路士前夕,會方當然唔想球隊俾啲流言而影響,所以急急反駁話全部都係傳媒曲解咗雲尼斯達羅嘅說話喎.
西布朗淨係掛住班兵
列斯就人多走唔成,佢哋今日英超對手西布朗就啱啱相反,仍然四圍班救兵護級.佢哋啱啱借到PAOK沙朗歷基嘅後衞烏甸斯,𠵱家就想向熱刺中場舒活,華倫西亞前鋒沙華,同埋紐倫堡後衞辛拿等等.不過至怕領隊美臣掛住諗班兵,荒廢晒調兵遣將嘅事喎.
奧雲拍舒寧咸開莊
最近英格蘭傳媒最關心嘅,一定係國腳喺世盃時聚賭.最新嘅主角竟然係奧雲,更指明佢當時重同老將舒寧咸拍檔開莊㖭.𠵱家英足總高層就撐唔關奧雲仔事.老實講,奧雲仔好仔印象深入民心,希望最後證實佢無辜啦,如果唔係就喊死佢嘅fans囉.
郭家明官生再合作
噚日賀歲波記者會足總突然公布委任郭家明接手港聯教鞭(可能教埋港隊),聽聞今次換教練同省港盃成績差勁冇關,主要係有董事局高層想家明做.講真家明教對球員嚟講係好事,不過,記得佢九七年做港隊教練,因同當時港隊領隊官永義意見唔啱而劈炮,𠵱家手握愉園重兵嘅官生對家明做有乜反應,真係難估咯!


text:
公關靚女阿美到年尾諗起啲老友,搵電腦J,作家C食番餐飯,左丁山掹電腦J衫尾,一齊坐的士去到銅鑼灣富豪酒店三十一樓食其意大利餐.好耐冇去過銅鑼灣富豪,原來頂樓(31樓)已經全部裝修過,當日雖然空氣惡劣,銅鑼灣污染指數高達一百三十七,但坐喺大玻璃前,望過去維園及遊艇會,陽光普照,景觀好靚啫.
阿美介紹我哋食南瓜意大利飯及歌王巴伐洛堤最鍾意嘅綠色pasta,確係好正斗,值得一試再試.阿美話巴伐洛堤嚟香港住君悅酒店,特別落定單要求呢度個意大利廚師為佢做pasta送過去君悅,如非佳品,歌王唔會亂點.喺呢度食飯,有輕鬆感覺,嘆番兩個零鐘頭就冇得頂咯,可惜左丁山俗務纏身,成日睇鐘做人,過咗兩點就要起身急急腳返中環,真係辛苦命一條.
此日餐廳內食中飯嘅,最多就係日本婦人,或可稱為日本師奶,佢哋老公返工搏殺,日本師奶(好斯文,好靜,唔似得我哋啲街頭巷尾師奶,一開聲就鬼殺咁嘈)就成群結隊去參觀圖書館,博物館,逛公司,行街,中午就鍾意嚟富豪頂樓食衞生健康意大利餐,其實價錢唔算貴,起碼比三越頂樓嘅日本會重平少少.
阿美話咁多日本師奶在此,坐在窗旁望東,見到Rosedale酒店,就要小心啲.因為Rosedale(珀麗酒店)高層向西,喺E字之下,就係男廁,冇遮冇掩,學足半島酒店高層男廁向海,等啲男士有大地在我腳下,一洩如注嘅快感,可惜珀麗男廁向正銅鑼灣住宅及富豪,女士望過去可能有奇觀喎.


text:
青年才俊向來鍾意追圈中女藝人,最近佢又同一個女藝人拍緊拖,其實好多人都知青年才俊花心,不過佢都叫做生得一表人才,再加埋屋企有啲錢,所以追女仔一向好掂.但係有一樣嘢唔係咁多人知嘅,就係青年才俊連表妹都搞,重爭啲搞到報警.
未夠十六歲
呢件事發生喺多年前,當時青年才俊重喺外國讀緊書,同阿媽,阿姨,表妹一齊住,有一日屋企啲大人出咗街,佢就同個表妹搞埋一齊,咁啱佢阿姨返屋企,撞破咗件事.佢表妹都未夠十六歲,阿姨好鬼嬲,即時就話要報警,如果真係報警,睇怕青年才俊都好大鑊.
青年才俊個阿媽即時趕返屋企,求個妹唔好報警,重跪咗喺個妹面前不停叩頭,叫阿妹畀自己個仔一條生路.阿姨見家姐咁傷心,青年才俊話晒又係自己嘅姨甥,所以一時心軟,放咗青年才俊一馬.
韓國辣妹見豬嗌救命
有「韓國辣妹」之稱嘅五人組合BabyV.O.X.,不嬲喺內地都好受歡迎,佢哋噚日第一次嚟香港,今日重會喺西九龍中心搞個迷你演唱會㖭.
而BabyV.O.X.噚日就去咗新城電台接受《韓到入心》節目嘅訪問,新城重送咗隻燒豬畀佢哋,預祝佢哋喺香港大展鴻圖,五個女仔因為未見過燒豬,所以佢哋一見到隻燒豬就咿嘩鬼叫.
Suede愛港美食
英國組合Suede噚日去咗商台接受訪問,話好想試吓香港嘅美食,重問記者有啲乜嘢好介紹,佢哋話覺得香港好似倫敦同紐約咁多姿多采.對於嚟緊嘅音樂會,Suede嘅成員話會以音樂為主,亦都好想啲歌迷投入啲去欣賞佢哋嘅演出.
李克勤頒獎禮齋睇無癮
李克勤噚日接受商台訪問時,話當日唔去商台叱咤頒獎禮,主要係因為接受唔到齋睇嗰種感覺,而且佢嗰日有工作在身.克勤又話既然播放率咁低就無謂去,所以佢都好佩服葉蒨文明知自己冇獎攞都出席.至於佢同女友盧淑儀𠵱家嘅生活就同結咗婚咁冇乜分別,佢重話佢哋兩個打風都打唔甩.
《Ibelieve》原唱唔聽廣東版
韓國歌手申勝勳因主唱《我的野蠻女友》主題曲《Ibelieve》,而為東南亞樂迷熟識,佢首歌喺各地都有改編版本,申勝勳前晚去港台接受訪問,話孫楠唱嘅內地版同范逸臣嘅台灣版《Ibelieve》,佢都聽過,但新城DJ啤梨唱嘅廣東話版就未聽過.申勝勳重話香港藝人佢只識劉德華,黎明同成龍,如果喺香港見到佢哋,一定會打招呼喎.


text:
馮仁昭四圍超
莫可欣6月開刀分娩 BB嘆免費奶粉 - 馮仁昭
腹大便便嘅莫可欣噚日代表MTV台,到觀塘出席一個宣揚預防愛滋病嘅活動,一同出席嘅仲有古巨基.可欣話自己個肚已經六個月,體重增加咗十磅.佢話:「雖然唔係重咗好多,但醫生話呢個磅數都算正常,最重要係BB喺個肚度發育健全.」
手上戴住鑽戒,一臉幸福嘅莫可欣透露預產期係6月底,佢好坦白咁話:「我年紀大,驚唔夠氣力Push,加上我真係好怕痛,所以唔會揀自然分娩.」佢仲笑住話:「雖然我係鬼婆,但係都好迷信,所以已經搵咗個師傅幫BB擇好時辰,準備剖腹生產,求心安之餘,最重要係BB一世好運啦!我仲計劃好BB出世頭三個月會餵人奶,之後先至轉餵奶粉.」面對近排奶粉缺貨問題,佢話一啲都唔擔心,因為佢已經搵咗奶粉贊助商.
至於BB嘅爸爸方中信,本來想搵人裝修BB房,後嚟經裝修師傅點醒,有大肚婆喺屋企唔適宜動土,所以打消咗呢個念頭.
莫可欣話:「我哋商量好,BB個名會搵師傅改,而方中信有啲fans都有幫BB諗咗啲名,有啲都幾得意,我哋都幾鍾意,但係一切都要等師傅算過先至決定.」雖然近日方中信喺北京忙緊拍戲,但佢會度定期返嚟香港陪可欣坐月,另外,佢哋亦會搵人幫手陪坐月湊BB,到時可欣會休息三個月左右,𠵱家佢最擔心係工作會受到影響.
採訪:馬建華
攝影:林德雄


text:
由福崗揸車去長崎,約需兩個多小時,未到長崎之前,見到路旁有好多廣告牌宣傳嬉野溫泉,於是黃昏回程之時,靠GPS導航系統,揸車去到「嬉野」,此地乃一個溫泉小鎮,鎮上有好多溫泉旅館,俾我哋搵到一間外貌有古風之清幽旅館,入內一問,每人收一千日圓浸溫泉,任浸唔嬲,抵到極啦,立即泊低架車入內.呢類地方,唔識日文就冇得傾,不過肥仔K留日三年,講日文似講廣東話,與日本人一啲溝通問題都冇,肥仔K話平時上堂講日文,宿舍內與國際學生講英文,見到台灣,大陸學生就講普通話,打電話回港就用廣東話,腦筋轉台唔使一秒鐘,久而久之,已成為習慣.
入到溫泉,沖涼洗頭擦身先至浸水,池內有唔少日本人,一見到我哋兩人入池,立即起身走出去露天溫泉,肥仔K話:「唔使客氣㗎,日本男人唔知點解,好怕──或者好憎與外國人一齊浸溫泉,總之佢哋一聽到外國語言就周身唔聚財.我哋成班國際同學一去溫泉,就大聲講英文,所有日本人就立即離池而去,等我哋有空位浸浴,都唔知幾爽!」
果然係噃,浸咗十分鐘,左丁山一世仔學人浸吓露天溫泉,一出到去,池內日本男人又全部起身走入桑拿房,讓我哋兩人享用露天池.晚上氣溫十二,三度左右,赤條條在室外,居然一啲都唔凍,又係幾過癮噃.一千日圓(約七十五港元)有如此享受,喺萬物昂貴之日本,直情超值.
自嬉野揸車返福崗,GPS系統竟然在偏遠地區死火,唔識教司機點樣走出小鎮小路返回快速公路,肥仔K只好揸車周圍行,好彩見到一間藥房超市,立即駛過去,搵到一位師奶司機問路,師奶好好人,叫我哋跟住佢架車去到快速公路入口,佢先至掉頭而去.上到公路,一切易辦,個半鐘頭後返到福崗,吃完拉麵就上床瞓覺,即刻熟睡如泥,唔怪得有老友鍾意到日本住溫泉旅店,晚上浸溫泉,再享受按摩,不知人間何世矣.


text:
求驗客手記:舒娃,細威辣㷫ESPY - 求驗客
造物者最美好嘅安排,就係畀人有選擇自由;同時亦創造咗人類有唔同膚色和特徵.好似有人覺得瑪莉蓮夢露索,亦有人認為唐貴妃無得頂,總之燕瘦環肥各有喜好!星期三舉行嘅年度ESPY頒發典禮,儘管有一班型男索女撐場,但係「爆乳」造型嘅美國網球手莎蓮娜,一亮相就搶晒頒獎禮大贏家達拉斯小馬嘅風頭!
ESPY獎項由ESPN所創立,為表揚過去一年喺體壇有卓越成績嘅運動員.頒獎典禮因為喺洛杉磯舉行,所以雲集唔少荷李活巨星,現場星光熠熠,好似美國網球員盧迪克嘅索模老婆迪嘉都有嚟捧場.
咁大嘅體壇盛事,一班猛人好似紐約人前鋒A史杜達米亞,花樣滑冰靚女莉比絲姬,滑浪天后比漢妮咸姆頓都親臨會場.講到最吸引人嘅,當然係網壇美女舒拉寶娃,佢高䠷嘅身材配合束起嘅長長金髮,加埋件露肩百褶短裙,回眸一笑擺甫士影相,睇相真係飲得杯落.
同樣以一頭長長金髮示人嘅美國滑雪女王禾恩,呢條金色珠片短裙美艷動人,落咁重本當然有獎攞,獲選年度最佳女運動員,唔怪得笑得咁甜啦.
面對靚爆鏡嘅舒娃同禾恩,網壇前「1姐」莎蓮娜都唔輸蝕,佢一頭黑色曲髮,再配窄身紅色低胸短裙,狂拋36D巨咪,一亮相即搶咗唔少風頭;最頂癮係細威回眸一笑,連我求大俠閱女無數都頂唔住,噴咗兩啖血出嚟.
細威自從上年贏溫網後,因傷一直冇參賽,之不過喺2010年兩奪大滿貫,仍然無阻佢與西班牙嘅拿度,瓜分最佳男女網球員獎項.講到最威水嘅大贏家,當然係NBA總冠軍達拉斯小馬,隊波攞咗最佳團隊外,總決賽MVP奴域斯基亦擸埋最佳NBA球員及最佳男運動員,真係威過威士忌!


text:
LeslieChan:「家駒未必會結婚」
《Beyond前經理人》
「Beyond喺83年成立,下年30周年,我同Beyond由85年合作到92年,家駒人生最大轉變係跟港台去完新幾內亞探訪返港,親身經歷過第三世界,眼界睇遠咗,處事亦成熟咗,我哋去到當地教堂,教徒會喺教堂內彈結他,氣氛好輕鬆,完結後大家互相擁抱,家駒好詫異,同我講,可以同陌生人擁抱嘅咩?睇到佢感覺到人同人之間嘅關懷.」
「家駒對音樂比較自我,不過佢知道Beyond要生存落去,就要同市場妥協,但又唔可以太流行,又要保留Beyond風格,佢嘅堅持實在唔容易,佢每行一步都孭住咗全隊樂隊責任,但家駒做到咗.Beyond經歷過兩次低潮,出完第二張碟《阿拉伯跳舞女郎》,同第三張碟《現代舞台》之間,嗰年係88年,家駒冇乜心機,好失意,佢亦冇乜出現;第二個低潮,好遺憾去咗日本,差不多20年後嘅今天,如果問我與Beyond之間遺憾事,最遺憾唔係同佢哋打官司,更加唔係後期同三子交惡,而係冇機會完成我同Beyond一同征服日本市場夢想.
「如果問我有冇後悔安排Beyond去日本?最近整理番Beyond嘅合約,睇番我同Beyond最後一張合約,嗰張係92年1月1日嘅錄音合約,合約結束日期係93年6月30日.人逃唔過命運!去到日本,Beyond好奇問日本公司佢哋嘅日文名,家駒叫Koma,家強第一時間好大反應話,阿哥你個名唔老嚟,昏迷咩,家駒只係哈哈笑吓,反應冇乜嘢,最後,好遺憾家駒真係昏迷,Koma與英文Coma同音,Coma即昏迷,改變唔到嘅事實!
「去到日本發展,我俾日本公司Amuse隱形咗,唔畀我參與,喺家駒出事後,我同家駒已經結咗婚嘅前度女友,同埋家駒嘅好朋友飛咗去日本,去到醫院,日本仔攔住我,話家駒昏迷緊唔見得,第二日睇新聞報道話家駒噚日已經過身,我好難過,與我同行嘅家駒朋友,原本可以見家駒最後一面,但係因為我,而冇得見佢最後一面,呢個係我最難過,最內疚嘅事.」
「我相信家駒已經輪迴,開始咗另一階段,如果家駒仍在生,佢一樣都係對音樂好堅持,不過可能會輕鬆好多,唔需要再考慮市場,做自己喜歡音樂,我相信佢雖然已經50歲,但佢未必會結婚,《海闊天空》好多人都覺得係勵志歌,但以我了解嘅家駒,其實係佢對愛情嘅睇法.」


text:
睇《足球小將》長大嘅你同我,總會試過幻想自己成為其中一分子吧,你最想做邊個?戴志偉,小志強,林源三定樑仔?我最愛嘅反而係泰萊喎,佢唔算係主角,唔係最搶鏡嘅球員,但往往響重要時刻,佢就出現,仲做埋救星㖭.
細細個睇泰萊時,成日替佢唔抵,覺得佢應該可以坐正做1哥,但大個啲之後就明,有時做阿二其實仲舒服,壓力唔使咁大,大佬有難時先挺身而出,掌聲一樣咁多.
周中嘅加里夫巴利,就以7.04秒跑咗59.1米去完美演譯咗一個超級阿二嘅角色,好多人話佢呢招ball out由球場外跑返入球場內,自己畀自己嘅招式非常葵新伍,但考慮到基斯坦奴朗拿度缺陣,而對住美斯壓陣嘅巴塞隆拿,呢場決賽巴利確實係泰萊上身,響最需要你嘅時候,你就出現嘞.在冇耐之後當大佬回歸,佢又會淡淡然淡出,非常之瀟灑.
今屆嘅各地聯賽爭搏,邊隊有一個超級阿二泰萊在陣,就會有機會攞到冠軍,唔係話大佬唔重要,而係各位大哥總有頭暈身㷫嘅時候,球隊有冇穩定嘅表現,就決定於二佬嘞.當皇馬有巴利,巴塞原本呢個第2攻擊點火力更強,點不知尼馬唔覺意俾人封咗個「插水王子」稱號,火力大減,同美斯攬住淪落;至於一鳴驚人嘅馬德里體育會,不能不服施蒙尼,晨早趁低吸納韋拿做球隊泰萊,同迪亞高哥斯達拍住上.
英超場面不遑多讓,有泰萊就有機攞冠軍,曼城原本有好多個阿二,但選擇太多冇個上到位;阿仙奴原本都有,但約埋一齊養傷;車仔無謂講阿二嘞,根本上連一個戴志偉都冇;咁所以當利物浦橫空騎上榜首位置,大家一啲都唔意外,當然蘇亞雷斯今屆做硬甚麼甚麼球員先生,但若果唔係有史杜列治呢位黑泰萊,響蘇七缺陣時密密做嘢,謝老四又邊有得哭着笑呀!
KEYMAN
now TV主持


text:
何國鉦,梁慧恩同老公林忠澤今晚現身灣仔君悅出席仁濟籌款活動,何國鉦提到佢喺Facebook大呻被電視真人騷節目擺上台,不知情下變了導師身份,佢就話:「我有睇佢哋第一集,見到有我個名,都嚇咗一跳,條片係半年前拍,嗰時都唔知係拍咩節目.」問佢係咪覺得自己俾人擺上枱?佢就話:「唔係,不過好愕然,唔係睇唔起佢哋,呢個係同專業掛鈎,應該知會一聲,唔係以為我收錢.」
林忠豪堂弟林忠澤今晚同老婆大人兼前RoadShow節目主持人梁慧恩(Viann)恩愛現身,腹大便便嘅Viann話下個月27號開刀生B.至於BB性別,Viann笑言:「全世界人都知,得我唔知,因為想等生嗰刻有驚喜.男女都冇所謂.」
Viann個子嬌小,但陀呢胎真係一啲都唔易,足足重咗70磅:「好辛苦,食乜嘔乜.生完後想極速修身.」食嘢唔吸收都重70磅,可想而知Viann真係陀得好辛苦.
生B唔易,所以點都要俾番啲獎勵自己,呢份獎品叫做「黃子華」,原來佢諗住去睇子華個棟篤笑尾場.Viann話:「我冒住生命危險去睇,因為嗰陣時未坐完月,但我好想睇,不過都驚自己睇到爆肚.」Viann笑言自己係子華忠實fans,由佢第一個騷已經追緊,故希望子華可以可憐我,俾佢坐近啲醫護人員身邊,方便照應呀嘛!


text:
黃凱芹(Chris)月中會開兩場演唱會,佢呢排就忙於綵排同試衫,原來Chris請咗好多老友做嘉賓,同佢做個成粒鐘長嘅音樂劇.前晚佢就同倫永亮,李國祥一齊傾音樂劇嘅內容,聽講話佢兩個會飾演對愛情冇期望同心靈極度空虛嘅人.不過,就點都唔夠做嘉賓嘅蔡一傑咁夠噱頭,阿Chris前晚同馮仁昭講,話傑仔會扮美人魚㖭!
傑仔用情專一
阿Chris又話:「其實佢個造型係源自一種北海道嘅神仙魚,我前排去完嗰度拍旅遊特輯時知道呢種魚係好特別嘅,佢好細條同埋會發光,後來度傑仔個角色時就靈機一觸,叫人以呢條魚為藍本去設計.因為傑仔個角色係一個用情專一嘅人,呢種人喺世間上都絕無僅有,就好似神仙魚咁樣.」
講到造型特別,阿Chris呢個主角梗係唔輸蝕啦,佢重試咗件重達一百磅嘅大褸畀馮仁昭睇.
阿Chris着住件嘢之後,重講笑話自己好似主持彌撒嘅神父喎,Chris話:「到時我着咗呢件衫就郁都唔郁得,分分鐘連隻手都拎唔起,我都未試過着一件有成百磅嘅衫上身.」嘩!到時唔知使唔使要人抬佢出場呢,如果係就真係辛苦晒班工作人員喇!
Rosemary炒樓賺百萬
名模Rosemary噚日去咗深圳,為新世界集團旗下嘅豪宅宣傳.早前佢同媽咪好豪氣咁一筆過以八位數字買入兩個擎天半島單位,賺咗百幾萬之後,又計劃再買君臨天下,不過就因為入唔到相連單位而放棄.Rosemary𠵱家喺港島都搵緊超過一千呎嘅單位換樓,一個人住成千呎,唔通諗住同男友一齊住?點知佢話:「一個人住太大嘅屋梗係驚啦,我一定會養幾隻狗保護我.」
張敬軒憂孔慶翔被噓
孔慶翔前日喺黃蜂主場迎戰熱火嘅NBA季後賽中場時間表演,孔慶翔重一如以往以古怪嘅舞步取悅觀眾.不過張敬軒噚日出席活動時就話:「佢(孔慶翔)自覺有實力,難聽啲講句佢係俾鬼佬嘲笑,我驚佢六月嚟香港宣傳嗰時會俾人噓,到時俾自己人嘲笑咪重慘.」
林子祥無暇睇阿Sam復出
林子祥(阿Lam)噚日到港台接受訪問,對於許冠傑(阿Sam)復出個唱首日賣飛出現人龍,阿Lam就好戥阿Sam開心,但係佢就已經表明六月嗰時未必有時間欣賞阿Sam嘅個唱,或者要等到八月再加場時先可以睇喎.佢兩個惺惺相惜,阿Sam應該唔介意嘅.
胡杏兒新劇收視慘淡
無綫最近有好多唔同題材嘅劇集,又講玉石,又講時裝,不過,睇收視就反映到觀眾唔係好受落,好似由胡杏兒,李彩樺,陳敏之,謝君豪主演嘅《下一站彩虹》,首周播出就已經跌咗四點,平均有二十五點收視,喺上周五重跌到去十九點,喺無綫嚟講算係好差啦,真係陰功!


text:
求驗客手記:
開波18分鐘內「收工」拉莫斯紅得起 - 求驗客
皇馬紅牌王又有利是收!星期日西甲聯賽皇馬喺主場2:0小勝華歷簡奴,守將沙治奧拉莫斯喺開賽18分鐘裏面做齊所有嘢:入波,黃牌,再黃牌,就咁拎咗佢喺皇馬生涯第16張紅牌提早收工.拉莫斯被逐離場,又喺賽後暗寸教練摩連奴,但話晒做咗贏波功臣,摩帥都冇佢收.
呢場波亦係摩連奴第100次帶領皇馬出戰西甲聯賽,球隊今仗陣容不整,第一次獲西甲正選上陣機會嘅前鋒小將艾華路莫拉達,喺開賽3分鐘就幫主隊先開紀錄.到第12分鐘,沙治奧拉莫斯後上接應奧斯爾傳中一頂入網,無驚無險領先到2:0.不過佢喺45秒內連領兩面黃牌,先係侵犯對手中場查舒拉斯;然後再無無謂謂犯手球被逐離場.
本身已經係皇馬球會歷來喺西甲拎紅牌最多嘅紀錄保持者,今次再領紅之後,已經係佢累積第12面西甲紅牌,距離18紅嘅西甲紀錄又邁進一步.拉莫斯𠵱家先係26歲,要成為西甲紅牌王絕對係指日可待.計埋其他賽事所拎嘅紅牌,拉莫斯喺皇馬總共拎咗16紅,認真犀利.
不過拉莫斯本人,喺賽後就對自己又被逐離場大呼冤枉:「今次我真係好hurt囉,就算係我都唔會1分鐘內就連攞兩面黃牌出場.我本身份人一向唔會做出惡意犯規嘅行為,但似乎球證開始有啲針對我,咁真係唔多妥.話晒西甲聯賽擁有世界最出色嘅球員,其實好應該都有最高水準嘅球證嚟執法.」
對教練摩連奴嚟講,拉莫斯要喺下場對拉科魯尼亞嘅聯賽停賽,唯一安慰係後者肯定可以喺下月初對巴塞嘅大戰復出.皇馬喺歐聯16強首回合賽和曼聯,聽講摩帥就好不滿拉莫斯喺比賽中防守不力,搞到畀曼聯入到一球,拉莫斯喺今場球賽後亦有意無意向摩連奴作出反擊:「每個人都有言論自由,以我本人嘅修養就唔鍾意因為輸波而去指摘任何人,尤其係同隊隊友.𠵱家我哋最緊要團結一心.」不過今季拉莫斯兩場攞紅牌嘅比賽,皇馬都係冇失球下贏波,摩帥又真係吹佢唔脹.


text:
咖喱牛腩:
西甲隱現第3班霸 - 咖喱
咖喱牛腩,有辣有唔辣.牽牛同咖喱將總結每周球賽,見到抵讚嘅事,牽牛定必重重有賞,用幾百字大讚吓佢;但見到抵鬧嘅人,咖喱就會毫不留情,省佢一餐.
(咖喱篇)諗住寫熱刺過分依賴加里夫巴利,但咁啱睇到加利尼維利最近嘅專欄,話家陣足球經理人嘅制度透明度唔夠,除咗應該公開所有球員嘅薪酬,仲要球會列出各項畀經理人嘅費用.
加利仔冇點名話某某經理人,但小弟就諗起C朗同摩連奴嘅經理人文迪斯.之前睇篇報道話,文迪斯嘅子弟已經滲透晒西甲,有10支球隊有佢嘅球員,其中拉科魯尼亞有近10個,皇馬都有5個,其餘8支球隊加埋都有成十幾個.
講起文迪斯,相信大家都聽過佢同皇馬千絲萬縷嘅關係,但其實佢對護級球隊嘅影響仲大.上季薩拉戈薩護級成功,就係靠文迪斯幫手;喺舊年1月,薩拉戈薩借到3個文迪斯旗下嘅猛將幫手,其中艾邦奴表現好好,入咗好多波.今季,文迪斯再出手,目標係佢嘅大客仔拉科.佢哋喺季中炒咗奧迪亞,即刻搵咗杜明高斯做教練,後者其實係文迪斯旗下嘅教練;到冬季轉會窗班救兵,拉科亦透過文迪斯借到馬體會嘅施維奧文奴.
講笑咁講,如果文迪斯想操控賽果,真係易如反掌;西班牙嗰邊有單傳聞,大家可以當花邊聽吓.話說舊年12月初,美斯即將打破武勒嘅單年入球紀錄,文迪斯覺得俾美斯搶晒風頭好冇面,當佢見到馬體會對拉科係同巴塞場波同日舉行,就生出一個念頭;喺佢「安排」下,旗下嘅法卡奧一場入5球,結果喺翌日嘅報道同美斯平分秋色.孰真孰假,無從稽考,但空穴來風,足見傳媒同球迷都覺得佢勢力非常大,隱然成為一個在西甲嘅第3班霸.


text:
(八方相當年)幫爺爺計賠率 劉業強計出跑馬仔興趣
劉業強八方相當年
咪睇劉皇發公子,鄉議局主席劉業強斯斯文文,鏡頭前唔算多嘢講,估唔到發仔原來係長氣袋--長跑愛好者,中學喺男拔萃讀書時最鍾意運動,排球,踢波,長跑乜都啱,同學仔三點半放學後就返屋企溫書,佢就喺放學後至6點半以運動為樂,試過一跑跑足幾個鐘,仲話試過由學校跑去清水灣井欄樹,乜咁鬼厲害㗎!
今年50歲嘅發仔有三個家姐同一個細佬,小學就讀中華基督教會何福堂小學,佢話經常同朋友仔周街玩,最鍾意攞住一毫子去士多「潛」嘢,貼紙;遊戲咭同波仔乜都有得潛.小學仲學過螳螂拳,大過啲就學過功夫同劍擊.
中學入咗男拔,雖然愛運動,但唔係風頭躉,讀書中規中距啦,當時以數學科成績最好,「因為唔使讀,最唔鍾意死記硬背」.中五後到英國讀寄宿學校,因為家姐提議佢放眼看世界,自己都好認同,所以赴英浸鹹水.之後喺英國倫敦政治經濟學院(LSE)主修統計學,「爸爸都畀好大自由度,無話要揀邊啲科讀」.90年代初公司家族生意較忙,爸爸亦開聲叫到,所以返嚟香港幫手.
由於爸爸早年已經政商兩忙,發仔話細細個由女麻女麻湊大,「女麻女麻會講好多中國故事,薜仁貴東征,哪吒割肉還母,嗰時都唔知真定假.」雖然平日同爸爸見面時間唔算多,但佢哋一家人每逢周日,幾乎風雨不改坐埋飲茶聚天倫,「飲茶時不停會有街坊嚟搵老竇講區內問題...啲街坊好醒,知道星期日可以喺邊度搵到發叔.」
馬會會員兼馬主,馬場不時見到發仔影蹤;咁鍾意跑馬活動,係咪又同爸爸有關?原來唔係,發仔話反而係受爺爺影響.佢話爺爺係傳統新界人,愛跑馬仔兼扒龍舟,佢知道孫仔數學方面有少少天份,細細過就畀佢發揮,「畀啲數據我計下啲馬嘅賠率」,所以佢自小亦愛睇賽馬,「諗返對跑馬嘅興趣,應該係發芽於此.」


text:
求驗客手記:繼續隱形又涉瞞稅
朗尼一身蟻
喺曼聯被貶為後備嘅朗尼,上周六以隊長身份帶領英格蘭踢主場贏馬耳他2:0場世盃外,但因為繼續做隱形人,而俾自己粉絲噓到暈;咁都未算,佢仲涉嫌瞞稅而有可能受到調查,最終可能要嘔番500萬鎊出嚟,名副其實係衰開有條路.
朗尼場上冇料到,場外又涉嫌瞞稅,真係一身蟻.設計圖片
由修夫基暫時領軍嘅英格蘭,喺溫布萊對住弱隊馬耳他,靠史杜列治同埋迪利阿里入波而贏2:0,雖則唔係大炒,但總算順利全取三分.修夫基賽後表示:「我哋當然仲有改善空間,但踢咗兩場分組賽都贏晒,形勢都算幾好.去到下半場我哋知道贏梗,所以班球員都冇去盡,留力打周二對斯洛文尼亞場波.」
講到喺中場領軍嘅朗尼俾英格蘭球迷狂噓,修夫基就幫呢個30歲嘅紅魔球員護航:「我唔明球迷點解要噓朗尼.我認為佢嘅經驗同埋領導能力對隊波好有幫助,唔單止係呢場比賽囉.」另外,曾經喺曼城教過四季嘅意大利籍教頭文仙尼(小圖),今場亦有現身溫布萊球場,唔通英足總打算搵佢做「三獅兵團」下任主帥?
朗尼喺曼聯同英格蘭都失寵,仲喺上周六場世盃外俾馬耳他球員通坑渠,認真樣衰!但低處未算低,佢仲涉嫌瞞稅而搞到一身蟻.英國《太陽報》報道,佢投資咗1,250萬鎊落一間電影公司度,等自己三年都唔使交稅,但其實咁做係犯法;消息話,呢間電影公司其中一個話事人,係利物球名宿杜格利殊.除咗朗尼,有個外國球星都落咗搭,投資咗幾十萬鎊.呢位球星咁話:「我真係好嬲,之前冇人同我講過咁係犯法.」
消息指,英國稅務海關總署將會展開調查,朗尼最終有可能要嘔番500萬鎊出嚟.姑勿論佢係俾杜格利殊跣定係佢明知故犯,可以肯定嘅係佢衰貪心,搵咁多都唔願交稅盡公民責任囉,朗尼呢次場外場內都出事,有排佢煩喇.
英格蘭順利贏波攞三分,暫代領隊修夫基好high.路透社


text:
唱片騎師(DJ)出身嘅鄭子誠最為人熟悉嘅除咗佢把靚聲之外,就梗係佢個奸樣,就算飾演忠角甚至只係配旁白,都會被網民懷疑一定有陰謀.而一切,都要從1995年開始播映嘅長篇電視劇《真情》開始.
《真情》 - 李子浩
鄭子誠第一套演出嘅電視劇就係《真情》,而劇中飾演李子浩嘅佢就因為夠奸夠賤而聲名大噪,不過原來李子浩本身唔係奸人,鄭子誠係一次訪問就話過:「做咗一輪監製話我做好人點都唔夠阿海黃智賢好,仲話發覺我眉宇間帶點奸意,係第一次有人咁講,o依家諗番轉頭要多謝監製獨具慧眼,角色由力爭上游變成不擇手段.」
《烈火雄心》 - 劉海逸
喺劇中係古天樂大哥嘅佢(養子),因為迷戀古天樂未婚妻梁琤而強姦對方,更間接害死梁琤,作為第三部參與嘅電視劇,鄭子誠奸得夠晒出位,更加確立咗佢奸角嘅定位.
《封神榜》 - 紂王
一臉嘅絡腮鬍令鄭子誠化身為史上最出名嘅暴君之一,烽火戲諸侯,酒池肉林等畫面,再配上放蕩嘅大笑令歷史再次重視係觀眾眼前,一句「美人啊~」到今時今日仍言猶在耳.
《畢打自己人》 - 周政名
處境喜劇中夠晒貼地嘅情況令唔少觀眾投入感更強,而《畢打自己人》可以話係近年較多人睇嘅處境劇之一,鄭子誠飾演嘅周政名就有如各大打工仔喺辦公室見到嘅冇八成都有七成相似,令人恨之入骨.
《非常平等任務 - 按摩有罪》
鄭子誠出色嘅演技及奸險形象唔只香港人認同,佢喺香港電台有份參與拍攝嘅《非常平等任務 - 按摩有罪》就奪得美國曙光獎金獎,戲中佢飾演一名企圖性侵印尼籍女傭嘅無良僱主,入型入格,奸角定位更獲得國際認同.


text:
中環在線:TVB老總「唔好唱衰香港」 - 李華華
自金融海嘯爆發,股市樓市近排至叫做升番啲,但我哋特首連同各級官員,繼續不厭其煩同大家講,最差時候仍然未到.平民聽到會積穀防饑,但打開門口做生意嘅,似乎有個問號喺頭殼頂!好似TVB電視廣播(511)總經理SK鄭善強,就似乎對政府呢個講法有啲存疑.
SK噚日同華華等一眾傳媒朋友嚟次「善強飯局」,佢話照佢所見,TVB嘅廣告今年頭一季係跌,但踏入4月份好明顯見到好轉,而廣告某個程度係反映經濟環境嘅指標.佢又覺得,政府係咁唱淡,會唔會嚇親喺香港做緊生意同埋想嚟香港做生意嘅人呢?照咁講,政府似乎係時候反思一下,邊個先係唱衰香港嘅罪人!
講開SK,雖然唔會見到佢喺幕前,但查實忙到好似幕後大老爺咁.好似呢排,佢就忙於同官府反映搞數碼廣播後,網絡容量唔夠嘅問題,當中牽涉到空中網絡提升呢啲咁技術問題,希望今年底獲批.
另外,佢又忙於搞擴大收視調查範圍,事關以往收視調查,只係覆蓋700呎或以下嘅住宅,但數碼廣播後,觀眾大部份係來自700呎或以上住宅,所以,舊調查其實已經反映唔到真實情況.
「善強飯局」結束嗰陣都有禮物送,據講係TVB精神領袖六嬸嘅至愛──TVBUDDY鎖匙扣.
佢話希望6月份搞得掂,但家業界仲未有共識,事關擴大範圍一定加重電視台成本,而家有人唔肯畀錢.唔知係邊個唔肯科水呢?


text:
求驗客手記:皇馬做騷邊度有得睇? - 求驗客
今夏做足大龍鳳嘅西甲球會皇家馬德里,周一喺主場大炒「頂包」嘅對手洛辛堡4:0,捧走巴拿比奴盃,係威係勢咁.其實成個夏天講咗皇馬咁耐,又知佢哋簽入卡卡,基斯坦奴朗拿度(C朗)後隊波有幾好睇,但到目前為止,我哋香港球迷仲未知邊度有得播西甲,齋聽新聞點滿足呀?
我求大俠就好鬼主動,事關西甲本周就開鑼,直播嘅嘢梗係關注啲;於是走去同now,有線聯絡,點知兩台嘅發言人齊齊同我講:「暫時未有消息公佈喎,連西甲發行商到家都未通知我哋,答唔到你有冇電視直播住.」吓?西甲仲有幾日就殺埋身喇,唔好逼我哋上網睇啲畫面唔清,有時仲會講阿拉伯文嘅直播好冇?唔該兩間電視台快啲幫幫手搞掂佢啦!
講番周一場波,話洛辛堡係「頂包」對手,皆因原本皇馬係對AC米蘭,而唔係呢支挪超球隊,點知最後AC冇期臨時甩底.其實咁咪仲好,皇馬搵次幾級嘅洛辛堡祭旗,開季前最後大勝番一場,振奮吓士氣都好嘛.結果憑新兵賓施馬梅開二度,加埋狄亞拉同魯爾嘅入波,大炒對手4:0賀一賀佢,連贏5場友賽.
老實講,呢場巴拿比奴盃都意義重大o架,係效力咗球會10年嘅沙加度告別戰;呢位33歲右閘嚟緊就會加盟布力般,今場佢着住老西冇份踢,但賽前就得到每位隊友嘅祝福與擁抱,同在場8萬名球迷嘅歡送聲,場面感人到連沙加度都忍唔住流下男兒淚.
老將走,新星來,巴拿比奴球迷見到有卡卡,C朗,沙比阿朗素同賓施馬等人入場,球迷又即時嗌破喉嚨.巴拿比奴盃第2個高潮位出現喺75分鐘,養傷292日後復出嘅雲尼斯達萊,終於後備入替卡卡,呢位荷蘭射手身形依然好fito架!


text:
一位波友老友唔滿意左丁山唔明顯擁護香港足球隊,懷疑左丁山係唔係梁特,林鄭之流,夠晒閃縮.
支持香港足球隊,左丁山幾時都唔會動搖,但支持還支持,香港隊水平不足以當大任,誰可否認?你鬧我都係咁講嘅啦,睇香港主場對卡塔爾與中國,均是全場捱打,靠泊架大巴士喺禁區,全力死守,幸好門將葉鴻輝狀態大勇,屢救險球.對中國隊更有足球上帝眷顧,對方屢屢射波中柱,中楣,如果唔係,輸咗好耐啦.泊巴士戰術,英超常見,車仔摩連奴就大罵對手泊巴士唔係踢足球;但佢係有口話人啫,車仔對拜仁,對巴塞之時,摩連奴咪又係用泊巴士戰術,守和當贏啦.
死守突擊,希望偷雞取勝,先決條件係要有快鋒快翼好似禾確特,史達寧,蘇亞雷斯呢類型球員.香港隊冇邊一個係快鋒快翼,速度明顯不如人,故此只能死守有餘,突擊為艱.香港隊之防守有進步,皆因有咗一啲體力比較好,身高腳長嘅外來入籍球員,幾位外籍人士雖然技術粗糙,勝在鬥志一流,體力好,頂得住對中國攻門,香港隊如果係全華班恐怕老早輸咗波咯.
外籍球員歸化當地,係全球趨勢,無可批評,西班牙前鋒迪哥斯達(車路士主將)係巴西人,情願入籍西班牙,拜仁年青中場主力阿簡達拿亦係巴西人,但選擇代表西班牙,香港係國際城市,不同種族人士齊集,外籍球員在港住滿七年為咗踢波,加入香港隊,有何不可,法國隊荷蘭隊老早唔係純白人隊伍啦.
可惜嘅係香港限於特殊環境,足球場用地太多,變成係一個奢侈活動,難有光明前途,自精工寶路華等商業球會唔玩之後,本地足球缺錢缺地缺人,職業足球能夠維持到依家已算難能可貴,球迷實在難以希望香港足球隊可以贏亞洲盃或亞運金牌,重現六十年前嘅「亞洲足球王國」之威風.香港隊水波,難以怪責,但13億人嘅代表隊水波,就一定要鬧,新華社稱之為國恥,有幾分道理,不過最無恥的,唔係球員而係擁有龐大經費,中央寄以厚望嘅中國足協,習近平應該將全部中國足協管理層剷起,要嗰班足協領導負責,徹底改造,換另一個外籍教練係冇用嘅,現時呢班中國國腳,搵摩連奴去教都唔掂.


text:
美斯上周六順利幫巴塞隆拿贏第四次歐聯,計埋之前七次西甲,仲有三次西盃同六次西超盃等濕濕碎碎冠軍,喺巴塞已經贏咗24次冠軍.但喺阿根廷國家隊呢?以大賽計仲係零,京奧金牌勉強算係美斯唯一嘅國際大賽冠軍.
國家隊比賽同球會有啲唔同,球會財力夠,可以買唔同國籍嘅球星,好似美斯身邊有巴西嘅尼馬,烏拉圭嘅蘇亞雷斯,仲有一大班西班牙國腳.國家隊可以選擇嘅球員始終有限,仲要睇埋青訓做得好唔好,有冇新人上位.
喂,阿根廷國腳都星光熠熠啦,馬斯真蘭奴喺球會同國家隊都係美斯好幫手,仲有英超神射手阿古路,希古恩同迪馬利亞等勁人,美斯冇得賴喎.不過,一踢國際賽,所謂為國家光榮而戰,就出現唔同效果.阿根廷本身存在河床同小保加兩大派系鬥爭,已經唔係新鮮事,泰維斯長期被打壓,同小保加幫失勢都有啲關係.美斯細細個已經去巴塞隆拿,搞到兩大幫都冇撐佢;佢喺國家隊最老友,就係嚟自獨立隊嘅阿古路.而且要帶領阿根廷,最麻煩係要走出馬勒當拿陰影,搞到美斯一日未拎到世界盃,始終都好難取代老馬地位.
其實上年世界盃,美斯已經做足本份,但同冠軍始終差一線;今次美洲盃,巴西有主力缺陣,東道主智利又唔夠平均,美斯應該係最接近國際大賽冠軍嘅一次嘞.
文:牽牛


text:
美洲國家盃嚟到,又係時候討論個好多人講嘅話題──美斯踢國家隊點解冇踢巴塞隆拿咁好?小弟覺得係美斯喺巴塞踢得太好,先出現呢個討論.
點解美斯喺巴塞踢得咁好?足球唔係一個人嘅運動,美斯喺巴塞踢得稱心如意,唔單止建基於本身嘅技術,仲有佢對戰術嘅理解,同埋隊友之間嘅默契.巴塞體系自告魯夫執教以來一脈相承,嚟到千禧年,由列卡特到安歷基,嗰套以控球為主嘅戰術一直冇變,美斯瞌埋對眼都知大概點踢.恩尼斯達,沙維,布斯基斯,碧基以至丹尼爾呢啲球員同美斯已經夾到熟晒,佢哋唔單止熟大家嘅風格,仲擁有同一套理念,成個體系自然運行得好,大家都發揮得好.
相反,喺阿根廷國家隊,由比爾沙到馬勒當拿,個個教得嗰一兩年貨仔,到沙比拿先叫定落嚟,𠵱家又轉咗馬天奴,真係冇連貫性!比爾沙係打快同逼搶,馬勒當拿就唔知踢咩,都唔識用美斯;沙比拿就打穩守同反擊,同埋識確立美斯做核心.睇番自沙比拿接任令阿根廷踢法穩定落嚟後,美斯喺2012年至14年間29次上陣入26球,場均入0.9球,同佢今季喺巴塞場均入一球,其實差唔遠.
球王又好,打工仔又好,公司有套穩定嘅規矩,做慣做熟,當然順手又快手.如果上頭朝令夕改,一陣要鬆啲,一陣又鍾意緊啲,變嚟變去,工作出嚟嘅效果就自然差啲.
文:咖喱


text:
喺英超開鑼前夕,曼市雙雄搶晒風頭,你一個保羅普巴,我就一個史東斯.至於阿仙奴就一貫低調,繼續一年一星嘅政策,嗰粒星就係晨早就買咗嘅瑞士中場格列沙加(圖)嘞.
呢幾年阿仙奴開始有錢,但雲格亦冇大使,每季只重槌買一粒,再例牌買啲小將栽培吓.雲格之前三年買嘅奧斯爾,阿歷斯山齊士同施治都表現對辦,沙加可能冇乜星味,但小弟相信沙加可以令阿仙奴中場升呢.
近幾年,阿仙奴喺holding midfield呢個位都冇乜人可用.之前有阿迪達,而阿迪達傷多過踢嗰陣,就搵辛迪卡索拉墮後,但卡索拉上季大傷過,又開始老,加埋艾利尼級數又唔夠高,係時候搵個長遠踢holding midfield嘅人選.沙加一直係德甲長傳王,上季場均7.4次成功長傳,亦係門將以外最多嘅球員.小弟信佢嘅長傳可以改善阿仙奴弱點,以往兵工廠慢慢短傳上前場,結果傳到上去,人哋都返晒嚟,焗住踢攻堅戰,好難咬得入對手.有沙加嘅長傳後,進攻可以更直接.
相比曼聯嘅普巴啱啱度完假,可能過多一個月先搵番狀態,沙加一早歸隊,踢咗幾場友賽,相信季初已經發揮威力;同埋大家都淡忘咗沙加,壓力亦都細啲,有助佢適應英超.唔計唔知幾時先冇傷嘅韋舒亞,阿仙奴今季儲到四個踢得嘅防中,沙加,艾利尼,高基連同卡索拉,雲格可以按唔同對手出牌,值得期待.文:咖喱


text:
森巴Beats:史力加入侵變「綠水」
夢之隊驚住摘金
里約奧運喺周二舉行女子雙人10米台決賽,不過所有觀眾嘅焦點應該都唔係邊一對組合拎到冠軍,而係「典解」池水會一夜之間由藍色變成綠色?
作為里約奧運嘅場館之一,瑪莉亞蓮克水上運動中心會舉辦跳水,韻律泳同水球比賽.呢個場館喺周一舉行男子10米雙人台嗰陣都好地地,點知周二就突然出事,舉行跳水賽事個水池啲水突然變咗色,啲「綠水」望落勁似有毒,真係好得人驚.
英國選手歌治(右)話自己從未試見到比賽場地嘅池水係綠色.
美聯社
陳若琳(右圖右三)贏得個人第五面金牌,喺加拿大定居嘅陳媽媽(左圖右),專程飛到里約支持愛女.美聯社
英國跳水神童戴利周二都有到場支持英國同胞,當佢見到啲池水變晒綠色,都忍唔住上載張相去twitter,仲問:「到底發生乜事?」有網民就估計,可能係池水入面唔夠氯氣,令浮藻得以滋生,亦有網民講笑話,可能係史力加喺個池度浸咗一晚,搞到個身啲綠色甩晒落啲水度喎;更加有網民賴戴利,話佢喺周一夥拍葛菲路贏得銅牌後開心到跌咗落水,搞到池水變色.里奧官方事後就喺twitter解畫,話水質經過測試,唔會危害運動員嘅健康,而佢哋亦都調查緊池水變綠嘅原因.
女子雙人10米台跳水嘅英國選手歌治,賽後就話自己比賽咗咁耐,都未見過啲池水會係咁嘅顏色,仲話喺熱身嗰陣已經注意到池水唔同咗色,點知喺比賽期間就越變越綠.不過,歌治就話池水係乜顏色都唔會影響佢表現,佢最終同拍檔陶遜以319.44分得第五.
至於中國就延續強勢,陳若琳/劉蕙瑕呢對組合交出精采嘅表現,最終以354.00分稱后,為夢之隊贏得今屆奧運第三金.23歲嘅「三朝元老」陳若琳亦贏得個人第五面奧運金牌,同師姐吳敏霞並列為贏得最多奧運金牌嘅跳水女將.陳若琳賽後仲眼濕濕咁話打算退役:「今次好可能係我最後一場比賽,所以我好想以完美嘅表現完成呢場比賽.」


text:
近期本報體育版同馬版合併,希望大家留意體育之餘,都留意多啲賽馬消息.講起小弟賭馬經驗,初中時間已經偷偷入投注站落注,當年嘅馬王好似及時而出,翠河,奔騰等等,仲係記憶猶新,不過小弟最欣賞金蘋果,本身係配售馬,不過由低班贏起,慢慢爬上頂班,馬兒生涯贏夠10W,呢啲先係輸在起跑線,贏在終點前.
講開賽馬,馬會繙譯外國騎師都好有心思,通常用啲中國人常見姓氏行頭,再配以老利嘅字樣,個人覺得馬會繙譯已故騎師魏德禮最好,魏字喺香港都係常見姓,德禮亦夠晒斯文大方,真係唔似繙譯,另外馬佳善,杜利萊都係譯得唔錯嘅騎師.
相反馬會繙譯足球員名就有啲騎呢,幾年前巴西出過位死球專家,一般都叫P祖連奴,不過馬會譯做祖連奴比南布肯奴,又長又難記,好彩P祖喺13年已經退休,慳番好多油墨.阿仙奴今季簽保頓(中)中堅,英文叫Rob Holding,馬會起初譯做洛奧特,引起唔少人批評,好彩佢哋從善如流,之後改番洛賀丁,當堂啱晒發音之餘,仲幾有意思添,賀丁賀丁,恭賀添丁.
20歲嘅洛賀丁仲未添丁,不過新一季要肩負重責,因為兵工廠有梅迪薩卡同基比爾包列斯達受傷,哥斯尼亦剛傷癒.下周日場揭幕戰鬥利物浦,以至嚟緊英超季初比賽,都要靠賀丁.以佢季初表現,都見得吓人,對瓜達拉哈拉一戰仲有波入,希望人生首場英超唔好怯場啦!文:牽牛


text:
求驗客手記:鋒線人滿 坐多過踢
費托二度落馬
如果每間球會都有一位標誌性人物,咁近十幾年嘅「床單兵團」馬德里體育會,你第一個數到嘅一定係費蘭度托利斯.呢位年少時已有馬體會金童之稱嘅前鋒,07年去英超闖蕩加盟利物浦後,喺2015年倦鳥知還,再投母會懷抱,但佢周一就宣佈,今季季尾約滿後唔會再續約,將會第二度離開母會.
雖然費托三年前回歸馬體會嗰陣,超過四萬名球迷喺球會總部外聚集,夾道歡迎佢回巢.返歸後嘅佢有時表現都唔錯,包括剛回巢2014/15嗰季,就喺西班牙盃16強次回合對皇家馬德里射入兩球,協助球隊最終淘汰死敵晉級,亦係佢踢馬德里打吡以來第一次喺巴拿比奴入波,但如果要總括外界對佢呢三年嘅評價,就只係見佢坐後備席多過踢波,今季迄今上陣過20場西甲,但有17場都係後備入替,只係入得兩球.
隊內已經有基沙文呢位新揸弗人,而今年一月仲要連迪亞高哥斯達都返埋嚟,費托計吓數,連埋安祖哥利亞同加美路在內,自己上陣機會只會更少,咁不如去第二度搵食,好過留喺度坐冷板,而教練施蒙尼亦公開表示唔會挽留佢.
費托發出嘅聲明中,亦講明冇得上陣係佢選擇二度離隊嘅原因,希望去其他地方踢多三,五年先收山,但就冇透露未來去向.有媒體就認為佢加盟其他西甲球會或回流英超機會都唔大,反而可能效法前國家隊隊友韋拿咁過檔美職聯,至於中超,因為家陣對引入外援有諸多限制,都未必吸引到費托.不過,金童地位始終有番咁上下,馬體會已確認會喺今季最後一場聯賽主場對伊巴嗰陣,加插歡送費托嘅環節,而會長施里蘇亦話會隨時為費托打開大門,歡迎佢日後再返嚟.
尼馬(右)養傷期間都要重溫同美斯嘅合照,睇嚟都真係幾掛住巴塞. 互聯網
一代球星再次離開西甲,但下季就可能有位球星閃電回流,講緊係效力巴黎聖日耳門嘅尼馬,最近喺ig上載前巴塞隆拿隊友美斯舊年大婚時同佢嘅合照.一直都傳尼馬喺巴黎唔多開心,想返西班牙,又成日上載同舊隊友啲相,唔通真係暗示自己會返魯營?


text:
隔牆有耳:
落區相打燈差 陳帆變萬能key
瞬間去泳池 衝出太空建死星 - 李八方
最近高鐵試車出軌,之後又爆出港珠澳人工島疑似「崩堤」,搞到運輸及房屋局局長陳帆周身唔得閒.其實局長真係好忙㗎,除咗呢啲大型基建,本地公營房屋規劃都關佢事,有網民就發現,一幅由政府新聞處發佈嘅陳帆參觀新屋邨相片,睇落竟然同key上去冇乜分別,唔通香港嘅高官真係已經同內地靠PS大神改圖「假視察」成功接軌?
呢張相其實係上個月7號陳帆同副局長蘇偉文去屯門欣田邨視察嗰陣影嘅,佢哋當時聽房屋署人員講解居民入伙安排.有網民話張相無論係顏色,立體感都畀人一種好假嘅感覺,仲激起大家P圖嘅衝動!有人將相中人瞬間轉移咗去外太空建死星,甚至去日本著名泳池監工,P到毫無違和感……
(室內監工)
有心靈手巧網民將成隊人瞬間轉移咗去日本泳池.互聯網
到底張相點解「真到咁假」嘅呢?八方請教過日日玩相機仲多過食飯嘅《蘋果》攝影部一眾大佬,唔少人都認為係閃光燈設定出咗問題,估計呢位攝影高手當時可能係正面對住4個人直打閃光燈,搞到佢哋冇晒立體感,好似key上去嘅咁囉.多謝陳帆局長,又令大家多個萬能key喇!運房局回覆傳媒查詢時強調,相關相片係喺現場實地拍攝,冇任何改動或加工.
李八方


text:
車神寶,新星榮隔空勉勵
蘋果日報 2012/08/28 00
3499
:00
若你真係退役,我就冇機會喺你身上學更多嘢,我轉全職得3個月,仲未學夠,希望你唔好引退.
今次係我考完新中六試後,轉做全職車手3個月後去參加新西蘭世界場地青年賽,上星期六喺25公里記分賽,歷史性幫香港攞到呢面金牌,金牌附送嘅呢件世青賽彩虹戰衣,今次由我帶返香港;記得07年你都贏過彩虹戰衣,你嗰次成就都有激勵到我,所以好想透過呢封信同你表達心情,希望你可以擱置退休計劃.
真係好佩服你,踩咗咁多年單車,仲好堅持,依然日復一日咁去練,你已經係我哋隊中嘅大師級車手,但你仍然冇要求特別待遇,我哋踩幾多,你比我哋踩更多,又唔會有份優越感覺,我仲想喺你身上多多學習.
噚日返港,見到爸爸媽媽,哥哥妹妹都有到機場接機,好感動,希望下個月嘅荷蘭世青公路賽,可以喺超齡前,再攞多件彩虹戰衣.小師弟梁峻榮敬上
「肥仔」(左二)從2月亞錦賽奪4金後開始上位,體重亦由74公斤減至70公斤,旁為父母兄妹.徐嘉華攝
今個月14號由倫敦返到香港後,噚日第一次出席公開活動,原本自己倫敦講過,好大機會要引退,但見到肥仔你咁好成績,自己都有啲動搖.
其實以我家嘅身體狀況,要我踩多兩年都得,大約10月會決定自己去留,但以協助教練沈金康嘅工作機會大啲.肥仔你只得18歲,有咁嘅成績,我當然替你開心,但你要知道,青年組同成人組嘅比賽其實有一段好大嘅距離,希望你可以腳踏實地,一步步跳上去.
我噚日去浸大同學生分享,回想沈教練喺倫奧為師妹李慧詩盤算凱林賽嘅戰術時,搞到徹夜不眠.原來做教練要咁辛苦,諗起真係有啲驚.
分享會之餘,夜晚就出發去深圳,備戰下月西安環中國單車多日賽,未來兩個月,我仲有3個公路單車賽,我希望以輔助角色,同師弟們一齊參賽,如果自己狀態好,話唔定會贏到分站冠軍㖭.
至於沈金康嘅退休問題,我覺得佢仲係將單車擺喺第一位,香港單車嘅根基喺好,但要衝擊世界,仲要沈教練喺度帶住我哋.
黃金寶覆
阿寶(右)昨在一課程畢業禮中,與學員分享心路歷程.徐嘉華攝


text:
短線遊:
橫七古道俯瞰南涌鹿頸訪連體六角亭
起步點遊客中心
事先聲明,由大尾篤行到鹿頸,全程差唔多7小時,出發前唔該喺碼頭附近BBQ場補充定糧水,之後行入荒山野嶺,想搵補給站都幾難.買完糧水,正式出發,由碼頭出番汀角路,向新娘潭路方向行,有路口接山路上山,5分鐘路程應該去到船灣郊野公園遊客中心.
遊客中心規模唔算大,但資料豐富,除有展覽板及實物模型介紹郊野公園外,遠至香港極東東平洲嘅動植物生態,都有詳盡介紹.歎夠冷氣,出番遊客中心,八仙嶺自然教育徑已近在咫尺.
春風化雨春風亭
八仙嶺自然教育徑初段係整齊石路,雖暗斜但唔算難行,上山10分鐘會見到個涼亭,大家千祈唔好掂行掂過,因為「春風亭」係非一般涼亭.
為紀念1996年2月10日香港中國婦女會馮堯敬紀念中學師生遇難事件,同年3月由當時總督彭定康主持「春風亭」落成儀式,當日師生50餘人到八仙嶺遠足,遇山火有4人遇難,11人受傷,其中2位老師為搶救學生更不惜犧牲寶貴性命.
古道廢村雜草叢生
繼續上山至400米高,可以遠眺船灣淡水湖,最搶眼當然係主壩,全長2,000米,成把間尺咁將淡水湖同船灣海分開,每逢假日,例牌有市民喺主壩直路上踩單車狂奔,眼力好啲,重見到船灣海帆船飄揚.
睇夠靚景,轉入橫山腳,向橫七古道進發.橫山腳有兩條廢村,分別係橫山腳上,下村,古村荒廢多年,四圍石牆已經破爛,某啲村屋雖然重隱約見到門口,但入屋只見雜草叢生,舉步維艱.橫山腳上,下村均屬於新界認可原有鄉村,即1898年或前已經喺新界存在嘅鄉村,只要父系源自呢啲鄉村,男村民就可以喺村內範圍免地價興建新界豁免小型屋宇,即丁屋.
睇石碑認上下七木橋
橫山乜都一對對,橫山腳上,下村係一對,橫山上,下七木橋又係一對,先經過上七木橋,如果無石碑指示,重以為係普通橋一條.企喺橋面,低頭見淙淙流水,昂首見雀仔飛過,彷彿世外桃源,再過有竹林隧道送行,穿過隧道,陽光微微射進眼簾,清風擦過皮膚,感覺超爽.
接走下七木橋,今次一樣,多得第二塊石碑指路,否則實以為自己撞鬼,兜嚟兜去又行番同一條橋,因為上下兩橋基本上一模一樣.綜觀八仙嶺自然教育徑同橫七古道,途中最少見七八條大小石澗,主要原因係橫涌石澗源自八仙嶺橫山頭,下注涌尾,貫連橫山兩古村同兩木橋,所以行極都唔覺好熱,因為有竹林遮蔭,兼有冰凍山水洗面醒神.
俯瞰南涌鹿頸
行程去到尾聲,落鹿頸前,不妨先參觀尤德亭.亭一個,有乜咁巴閉?此亭為紀念前港督尤德爵士而建,最特別地方係由兩個連體六角亭組成,一共十柱八角,喺香港芸芸涼亭中,的確少見.小休嗰陣,記得欣賞亭下美景,南涌同鹿頸兩地嘅魚塘村屋,剛巧俾中間一個小山隔住,畫面極美,如果撞啱黃昏日落,魚塘泛起金光水影,個畫面重靚.
醫肚站
行足7小時,唔肚餓就假嘅,落到鹿頸,小巴站隔籬有茶座,唔想腳仔軟出市區,不妨整番個馳名牛腩飯醫醫肚($28),加多杯凍檸樂($13),食飽飽先打道回府.
開心茶座(26559889)
地址:大埔新娘潭路鹿頸村2號


text:
亞視為迎接台慶月,噚日搵咗一班女藝人喺佐敦一酒店泳池賣肉宣傳,最識做當然係亞視台花陳煒,佢以比堅尼示人,十分搶鏡,相反屬勁料之人嘅麥家琪就只係着條吊帶裙上陣,見陳煒咁搶鏡,家琪竟有意無意間稱讚自己嘅身材,佢話:「你哋都知我有幾澎湃㗎啦.」似乎佢想證明有料之人唔一定要靠性感宣傳.
韌帶撕裂
陳煒着條短褲仔,露出咗小腿嘅瘀傷,原來佢連日嚟為咗台慶練習吊環,搞到周身瘀,陳煒話:「醫生話我右邊大腿韌帶撕裂,𠵱家我嘅演出環節會改形式,重要日日敷冰療傷.」
而珈潁噚日喺席上介紹足球節目時話:「鍾意睇波嘅一定開心.」現場嘅人聽後立刻大笑,梗係啦,現場咁波濤洶湧,梗係睇得開心啦.
陳小春唔信空櫈事實
陳小春日前喺上海開演唱會,入座率不足四成,噚日小春去咗台灣宣傳新碟,就死撐話傳媒特登影冇人坐嘅舞台邊位,後來台灣記者話畀佢聽係影到舞台前排嘅空櫈,佢即刻改口話係因為觀眾未入席啫,馮仁昭請陳小春睇吓啲相先啦,未開騷啲觀眾又點會揮動螢光棒呀?更何況內地其他傳媒一早報道佢個唱唔賣啦,點解佢唔信吓事實!
賭王三姨太成攻擊目標
早前各報館收到多封有關賭王何鴻燊班姨太爭產嘅信,噚日又有新進展,話賭王向四姨太施壓,唔准佢再爭風頭,重話三姨太(箭嘴示)扮好人博賭王歡心.四姨太梁安琪昨晚回應說:「冇辦法啦,叫咗你哋掉佢(指匿名信),今次唔係攻擊我,但
Theresa講緋聞唔夾口供
Cookies成員Theresa最近與Boy'Z嘅Kenny傳緋聞,兩人分別接受電台訪問,Theresa答話睇報紙後冇同對方通電話,但Kenny就話有.事後Theresa好無奈話:「我哋冇夾口供囉!佢係send咗message話唔好意思,喺訪問後我哋先通過電話.我同佢只係朋友,我最唔鍾意做主動追人,以後都要避忌啲!」
周永恆冇緣做學警
周永恆涉嫌藏毒保釋候查後,佢嘅工作全部停頓,其中為無綫拍嘅新劇《學警雄心》亦已辭演.該劇監製黃偉聲話原本打算搵人頂替,但開會後就決定取消佢嘅角色.黃偉聲前日話:「要改動周永恆角色,對成部劇影響唔大,所以決定取消佢原來所演角色,但就加入郭力行同Sky成員潘卓楠.」
梅媽提舊事氣難平
梅媽日前接受新城訪問,重提梅艷芳彌留當日,阿梅徒弟在醫院仍然嘻哈大笑,證明陳小春當日曾經鬧過人,佢話:「哼!嗰個陳小春,我多謝佢,係佢有啲良心,鬧嗰班人,成班又講笑,又煲煙,嘻哈大笑,做徒弟都笑得落.」


text:
求驗客手記:笠死阿仙奴o靚龍 朗尼信心返晒 - 求驗客
效力曼聯嘅英格蘭前鋒朗尼喺英超開齋之後,信心返番晒嚟,日前仲喺國家隊練習時蝦阿仙奴嘅o靚仔龍門舒亞.英格蘭家陣傷兵滿營,中後場冇咗幾件主力,嚟緊聽日對保加利亞場歐國外,睇嚟領隊卡比路都要靠佢食糊.
24歲嘅朗尼喺上季季尾傷癒復出後,遲遲都操唔起個狀態,搞到喺南非世盃決賽周冇表現,而個頹勢仲延續至今季,跨季連續13場比賽冇波入.於是乎早前有傳,領隊卡比路打算喺今輪嘅歐國外,將朗尼貶做後備.但長路有盡時,朗尼喺上個禮拜六對韋斯咸場英超射入12碼,而喺開齋之後乜嘢信心都返晒嚟,日前仲喺國家隊嘅分隊練習賽,喺18碼笠死以後補身份入隊嘅阿仙奴第5號龍門舒亞.
相信好多球迷同我求大俠一樣,都會問點解會有個阿仙奴o靚仔同英格蘭班大國腳一齊備戰歐國外.查實係英軍2,3號龍門賓科士打同埋卡臣都有傷,卡比路以防萬一,就叫只有19歲嘅舒亞入隊候命.舒亞嘅師兄禾確特就話:「雖則佢俾朗尼笠死,不過應該好享受可以參加大國腳嘅練習.」
英格蘭原本冇咗要養傷嘅里奧費迪南,泰利同林柏特亦因喺上個禮拜六嘅英超整傷而冇入選.而現有球員中,除咗賓科士打同埋卡臣之外,菲臘積基爾卡同埋高治亦受傷患問題困擾,後者仲肯定因背傷打唔到,所以有老婆高蓮拍網上購物網站廣告執咗450萬鎊嘅朗尼,及時回復狀態,對卡比路相當重要.
話時話,英格蘭真係幾黑仔,唔淨止大國腳多傷兵,連小國腳都遇到呢個問題.聽日佢哋會喺U21歐國外作客葡萄牙,但賽前就有隊長魯迪維爾,當「弗」射手安祖卡路爾同埋中場蘭斯貝利,同步前鋒域陀摩西斯嘅後麈因傷退隊,至於門將史密夫斯亦有傷在身,所以我求大俠都替佢哋領隊皮亞斯擔心.


text:
黃日華女兒黃芷晴,秦沛女兒姜麗文,王晶女兒王子涵,陳明恩及梁善喬等,今日喺銅鑼灣出席日本時裝少女品牌活動,透視谷胸嘅芷晴同露腰嘅子涵鬥性感,芷晴表示服裝已比父母過目.
芷晴噚日同爸爸黃日華一齊去政總撐港視,佢話今日有工作唔會去,問佢覺唔覺得港視發唔到牌,反而帶挈佢多人關注咗,工作又多咗?芷晴話:「關注係多咗,開心係客戶揀我哋,等我哋多啲曝光,雖然作品未能夠比大家見到,但我都見上網排行榜有自己個名,都係出道以嚟第一次,希望自己作品快啲出街.」芷晴又話最近工作係多咗,非常開心.
問佢係咪寧願港視有牌多過自己多工作,芷晴笑話:「最好有牌又多嘢做啦.」講到佢第一份工咁樣,芷晴話都有少少挫折,但又唔會因為咁而退出,因為好多嘢未試過.
同係港視藝人嘅姜麗文,話之前都有去過政總支持,但今日有工作唔得閒,不過自己當然非常支持.
佢話呢排工作係多咗,但最緊要係帶到訊息出嚟,希望政府睇到佢哋嘅夢想,姜麗文話:「佢哋決定唔發牌,唔係港視輸,係香港人輸咗,我哋冇咗freedomofchoice,係好慘一件事.」佢又話收入冇影響,王生都好錫佢哋,每月仲有出糧.
講到有報道話鄭俊弘唔認同佢拍拖,激嬲佢阿爸秦沛,佢話同阿爸都得啖笑,阿爸嘅反應係痴線,姜麗文話阿爸同Fred識得仲耐過佢同Fred,佢哋兩個仲close啲添.


text:
求驗客手記:米洛列特助攻笠死羅美路
曼聯失威賴地硬
禮拜四三支英超球隊征戰歐霸,狼隊同兵工廠都贏波,不過曼聯作客布魯日就失威,因為擔正嘅門將羅美路一次大意出迎先失波,助攻嘅仲要係利物浦舊門將米洛列特,激死曼聯球迷,最終只係打和1:1.領隊蘇斯克查賽後就唔認球隊後防不穩,反而賴地硬話紅魔贏唔到,係因為球證執法不公,仲有布魯日主場嘅草地同比賽嗰波有問題喎.
周一大戰完車路士之後,紅魔今場有部份輪換,正選陣容同上場贏車仔換咗六個人.但開波初段完全捱打,防線仲不時出現失誤,門前險象環生.踢到15分鐘,布魯日門將米洛列特開龍門球,紅魔中堅哈利馬古尼漏頂,門將羅美路又失驚無神衝出禁區,教埋艾曼紐丹尼斯點射,一個唔該笠入空門領先.好在11分鐘後安東尼馬迪爾把握對手失誤入波,曼聯先可以首回合摸和布魯日.
蘇B對戰果當然唔滿意,賽後亦大發牢騷.首先曼聯所失一球,米洛列特疑似未擺定嗰波就開龍門球,但嚟自白俄羅斯嘅球證古巴哥夫判入波有效,亦冇要求VAR翻睇:「VAR意義係咩?唔係睇吓個波有冇出界?抱怨雖然冇意義,但嗰球應該係角球唔係龍門球,而且米洛列特開龍門球時個波都未擺定.」
除咗執法,蘇B亦大發偉論彈布魯日主場草地麻麻,同埋個波唔係幾好踢:「今場波真係難踢,草皮同個歐霸盃專用波都好難控制.而且風又大雨又大,想踢控球在腳都唔易.」不過對方主帥菲臘基文特就話個波冇咩問題,同埋分組賽都係用呢個波,唔知點解蘇B家下先話有問題.
同樣作客,阿仙奴就靠拿卡錫迪一箭定江山,1:0小勝奧林比亞高斯.賽後領隊阿迪達就大讚交出助攻嘅小將布卡約沙卡,原來沙卡雖然得18歲,但今季各項賽已有九次助攻,係兵工廠助攻王.另外,向來被人詬病嘅兵工廠後防線已連續三場冇搓失波,新一年更加各項賽事九場不敗,阿迪達賽後都讚好!
至於狼隊就係英超兵中最威,主場4:0大勝有武磊擔正嘅愛斯賓奴.前鋒迪亞高祖達連中三元,令佢成為2012年荷蘭射手亨特拉爾之後,首位連續兩場歐霸戴帽嘅球員.


text:
噚日立法會又做大騷,泛民主派二十幾個議員一心送個大聖誕禮物畀聖誕權(煲呔之前嘅一個花名,因為金融風暴嗰年佢口輕輕話香港經濟聖誕節就會復甦,情況同今次佢拍心口話𠱁得掂班民主派一樣),咁好睇嘅戲,八方當然要由將軍澳撲過海,不過諗住班大哥大姐口水多多,每人講十五分鐘,講到天黑都未講完,於是趁機去文華咖啡室飲杯茶,緬懷吓呢個充滿殖民地味道嘅好地方.
一坐低就見到霍公子.咦,乜佢唔使開會唔使發言咩?霍公子笑笑口話自己唔係主角,冇乜嘢好講,跟住霍公子個電話就響,係佢個助手急call,話冇乜人發言,就快投票,請佢火速趕返議事堂.喂,當時不過五點幾,咁快?原來泛民主派班人玩嘢,派最多人傳會轉軚嘅譚香文打頭陣表態企硬之後,故意唔發言,用速戰速決方法等政府冇機會盡最後努力去游說.政府咁就全軍潰敗.
霍公子急急腳咁走,八方亦跟住埋單,諗住跑去立法會,點知一出門口就遇到熟人──就係前任財政司司長梁錦松.阿松無官一身輕,全力湊兩個細路同埋搞「小母牛」(係一個慈善組織,幫助落後地區嘅農民)做義工;佢話「𠵱家冇晒壓力」,但見到八方,都問吓立法會係咪重傾緊,又認為詹培忠應該會投贊成票;不過最後嗰句,佢都係話自己「𠵱家唔理」,亦唔使理呢啲嘢囉.


text:
貪靚呢樣嘢,無分性別,不限年齡.話說成班大孖沙日前訪京,當中有唔少父子檔,除咗長實李嘉誠同李澤楷,亦有恒地李兆基同李家傑.呢個富豪朝聖團陣容鼎盛,一線,二線以至三線富豪到齊,但有傳四叔原本plan咗呢段時間去瑞士打羊胎素,但最終為咗習總推遲扮靚之行.據聞四叔仲同人講,佢成日戴住副超係因為眼袋做咗小手術,自揭謝老四chok爆黑超look之謎!
四叔此行訪京嘅造型令人刮目相看,因為佢除咗見習總嘅時候外,一直戴住副超出入,就連影大合照亦超不離身.唔少訪京團員笑指四叔忽然扮謝四哥,要走型格路線;但佢查實有苦衷,因為有人話見到佢除咗眼鏡後,眼部範圍有啲灰,原來做咗小手術!
與此同時,有傳四叔同唔少訪京團成員講,自己為咗習總而推遲去瑞士打羊胎素.86歲嘅四叔,皮光肉滑,駐顏有術,唔通真係唔打唔知身體好?其實佢以前話過,每日做運動,打坐同按摩各兩小時,真係養生有道.
有整形外科專科醫生話,羊胎素唔係喺面部打,而係由臀部肌肉打入去,佢都試過打,完全冇副作用,但去到瑞士扮靚,人哋通常會sell埋你打其他嘢,例如肉毒桿菌或透明質酸!醫生仲話,瑞士係打羊胎素嘅始祖國家,尤其係日內瓦,當年佢打一針要5至6萬,估計𠵱家閒閒哋要10萬.八方向恒地中人打探過,佢哋話四叔呢排冇trip要出,覺得係流料喎!至於四叔有冇打過羊胎素,私人事,冇人知!
有知情人士笑言,西環起行前力邀大孖沙面聖時發言,四叔係篤定人選,所以一抵埗就預告會向習總講明反佔中;對阿爺嚟講,認真畀面兼交足功課,加上阿仔李家傑賣力愛國,相信中央更加睇重佢個李氏王國.
至於李超人,據知都獲西環鼓勵發言.有指佢去到北京先知坐喺董建華旁邊第一個位,影大合照時更坐喺習近平左邊,確實係習總真正「老朋友」,識於福建,獲此待遇,其他富豪唔恨得咁多啦.至於李澤鉅缺席,原來佢兩父子分頭行事,因為長實每年9月底都有啲會要喺歐洲開,以往兩父子一齊出動,今次為咗習總,一個去中國,一個去歐洲.而恒隆陳啟宗,據聞因為捐咗好多錢畀董伯伯嘅中美交流基金,令佢此行水鬼升城隍,獲安排企喺習總後面搶晒鏡!


text:
元旦嗰日,花生友成晚𥄫實商台叱咤樂壇嘅賽果,好想知《撐起雨傘》呢首獲市民共鳴嘅歌,會唔會眾望所歸,全場公投下跑出成為我最喜愛的歌曲?結果冇令花生友失望,「一起儘管不安卻不孤單對嗎?」但勢估唔到,2014年嘅叱咤賽果,竟然被網民熱論,之不過唔係話唔公平喎,反而係話個賽果預示緊香港政局,係真唔係呀?
到底網民點解會有此睇法?原來有心人發現,今年嘅叱咤賽果,激似十年前,2004嗰年嘅賽果.有乜嘢理據?原來至少都有五大相似,包括許志安同時獲得至尊歌曲同男歌手銀獎,當年跑出嘅係《美中不足》,今年則係《流淚行勝利道》.與此同時,女歌手金銀獎分別係楊千嬅同容祖兒;而男歌手金獎同我最喜愛男歌手得獎人,都係第一次攞到呢個獎㗎.
花生友睇睇,又係喎,當年以上兩個獎都由古巨基首次並連下兩城包攬;今次男歌手金獎爆冷由周柏豪攞,最喜愛男歌手則係張敬軒,同樣都係第一次.再加上,我最喜愛組合都係四連霸,以及殿堂級人馬葉德嫻都有得獎兼上台演唱囉,係咪好多相似呢.
嗱,有人就將賽果延伸至政壇,話呢年叱咤後一年,特首董建華腳痛落台;唔知𠵱家政局嘅發展,係咪有機會類似當年嘅翻版?嘩!喺京官都撐特首梁振英「疾風知勁草」之時,呢啲網民嘅臆測,諗吓開心吓當然無妨,但花生友都覺得唔好太大期望,有啲嘢,認真你就輸.
花生友


text:
季初波,下盤多,果然又喺西甲聯應驗!周日嘅八場波有五場開下盤,其實一啲都唔奇,奇就奇在雷聲大嘅巴塞臨尾香,俾體育會迫和,搞到想攞番本都唔得.如果唔係巴塞嘅古華特同沙維奧拿輪流做敗家仔,射極都入唔到第二粒,就唔使拋離唔到等報應嘞.
我求驗客認為教練雲高爾要為和波負責,因為佢無厘頭派一啲後生嘅落去,好似睇唔起對手咁.話晒體育會都係傳統強隊之一.講真,雲高爾好講原則,唔係佢買嘅佢唔會點照住,於是就唔用列基美同啲巴西兵.不過𠵱家最嚴重問題係鋒線唔夠銳,古華特同沙維奧拿都太柔,蛇無頭不行,千奇唔好俾我求驗客批死,買唔到哈索賓基係巴塞今屆失敗嘅伏線.
伊雲尼斯域咪亂揮霍
克羅地亞網球手伊雲尼斯域近排真係運滯,早前佢借咗自己架成百萬港幣係嘅保時捷俾嗰friend揸,結果撞爛咗;早幾日佢老竇揸佢艘成二千萬港元嘅遊艇去威又撞爛埋,真係肉都赤.呢位前溫布頓冠軍對人慷慨眾所周知,但我求驗客認為,雖然錢財身外物啫,但都要錫住㗎!
拉素賣尼斯達益埋曼聯
拉素賣咗尼斯達畀AC米蘭,最開心嘅可能係曼聯!事關上年曼聯將荷蘭後衞史譚賣畀拉素嗰陣,只係收咗部份轉會費,重有成千二萬英鎊尾數一直未收到,咪因為拉素財困囉!𠵱家尼斯達轉會就有一千六百幾萬鎊落袋,點計都找到呢條數嘞啩?至少都畀番啲利息先啦!
薛琦鉉大打爭氣波
效力比利時班霸安德烈治嘅南韓國腳薛琦鉉,唔知係咪畀稻本潤一,孫繼海,小野伸二等人嘅出色表現刺激到,連埋上周末進行嘅比利時甲組聯賽第四周秩序,薛琦鉉已經連續四場有入球,目前重以六個入球高踞射手榜首位,我求大俠都與有榮焉,亞洲球員好波!
美蓮妮嫁雞隨雞?
意大利有個靚女最近相信幾煩,咪就係朗拿度個靚老婆美蓮妮囉!𠵱家老公就過咗去西班牙搵食,照計美蓮妮都應該嫁雞隨雞咁跟埋過去嘅,但佢響意國嘅女子足球事業又如日中天;如果佢決定為事業留響意大利,又唔能夠昅實個「花弗」老公喎!今次真係左右為難,唔知點辦喇.


text:
貪就手拍劇招觀音兵
馮仁昭四圍超:逢人電玩傻老實小生
電視台有位姐仔,人稱「逢人電」,佢𠱁男人真係極度本事,早排佢拍咗一套電視劇,即刻電到個老實小生暈陀陀.姐仔並唔係貪個老實小生嘅名利,而係貪就手,等佢拍劇嘅時候有多個觀音兵效勞.
差啲同女友分手
不過個老實小生就儍咗,竟然為咗個「逢人電」,差啲同佢嘅女友分手,好彩拍完劇之後,姐仔即刻飛起老實小生,個小生至識回頭是岸,搵番嗰個被迫退出樂壇嘅女友.
其實「逢人電」除咗老實小生外,之前都有唔少前科,搞到個男人同老婆陷離婚邊緣.其實「逢人電」幾有潛質,但如果佢咁搞落去,遲早搞到自己形象差晒,自毀前程.
紀香同城城好Happy
藤原紀香呢幾日喺台灣做宣傳,難免會俾人問起佢同郭富城以及加藤雅也嘅緋聞,紀香開頭都話感情係私人事唔肯講,點知到記者窮追猛打下,佢就話:「Iamhappy.」再問紀香同城城究竟有冇可能,佢一樣係話:「Iamhappy.」之後陸續所有有關感情問題,紀香都用呢句做標準答案,唔知紀香係口密,定係真係同兩個男人都相處得咁開心?
不過,問到紀香鍾意乜嘢類型嘅男人,佢話要眼睛有神同有活力,外表冷酷內裏熱情,城城同加藤雅也都好符合標準.再問佢想唔想結婚,三十歲嘅紀香話結婚重有排,不過佢就好想去蜜月旅行,因為佢發現咗以前戴安娜王妃度蜜月嘅地方,好浪漫好想去喎.
姐仔男友食拖鞋飯
姐仔同細過自己嘅圈中男友拍拖,係人都知男嗰個使緊女友嘅錢,難得女嗰個唔介意.其實一直有傳聞男方係鍾意男人嘅,重話以前出價五千蚊,男方就肯除褲,傳言有幾成真馮仁昭唔敢講,但女方陷入呢段感情表現得有啲不能自拔,馮仁昭都有啲替佢擔心,希望佢清醒啲啦!
大劉愛將或上大銀幕
本報之前有個娛樂版記者甘比俾大劉賞識後,忽然富貴起嚟,另外佢之前同周星馳又傳過緋聞,聽聞南燕覺得甘比嘅經歷好傳奇,所以想開拍部《甘比傳》.馮仁昭前晚打過電話畀南燕,佢話:「我係覺得甘比嘅古仔幾有趣,有諗過拍,但除非搵到甘比做啦!如果唔係根本冇開嘅價值,𠵱家以甘比咁嘅環境佢又點會做,所以開拍《甘比傳》,都係講吓笑啫!」
大S驚咗錫言承旭
言承旭早前同大S徐熙媛喺西班牙拍攝《流星花園II》一場接吻戲,大S竟然覺得「好害怕」.
大S話拍《流星花園》第一集,佢拍到同言承旭嘅感情戲時,都有好甜蜜嘅感覺,但後來佢同台灣藝人藍正龍拍拖後,雙方約法三章,盡量避免拍親熱戲,所以今次大S錫言承旭時,總係有所避忌頻頻NG,佢重話:「當時氣氛很尷尬,我想言承旭應很想砍我吧.」而言承旭不怒反笑說:「這個杉菜不太專情,跟我在一起,心中卻想着別人.」
孫佳君有錢賺心情靚
孫佳君噚日同陳嘉玲同一名女友人去金鐘太古廣場間Cova食午飯,不過孫佳君要趕住傾劇本,所以先行離開.講到有乜嘢新工作,孫佳君就話:「我𠵱家去傾劇本,但係詳情未透露得住.我之前就接拍咗一個纖體用品嘅廣告,大約九月中會出街,酬勞方面都唔錯㗎.」可能有新工作關係,噚日孫佳君嘅心情非常靚,臨走前重同身邊人講拜拜㖭.
張達明不滿戲名遭抄襲
電影《買兇拍人》嘅演員方子璇同張達明,噚日喺尖沙嘴出現,達明好勞氣咁講起:「近排行街,見到隻VCD叫《買兇拍淫》,封面啲設計抄足我哋套戲,但就講fing頭,唔知重以為我自己畫粗咗條眉拍嘅!」其實有人抄即係好嘢嚟嘅,佢哋應該開心至係,而導演彭浩翔重話會拍續集㖭!
女藝人嫁錯郎扮風光
一個嫁咗富商嘅女藝人,表面上都幾風光,得閒就攞啲珠寶畀傳媒影吓,晒吓幸福,但其實佢個老公係空心老倌一名,女藝人都係結咗婚先至發現,但生米已經煮成熟飯,惟有喺人面前扮恩愛.而女藝人話係老公送嘅珠寶,其實係之前佢嘅男友送嘅,佢咁做似乎冇理吓佢以前嗰啲男友嘅感受.
靚仔歌手為欠債父搏命
有位年輕靚仔歌手嘅老竇呢輪好唔掂,銀行勁追佢卡數,佢老竇表面上好似做大生意,但實際錢銀就唔多鬆動,年輕歌手初時見老竇送嘢畀佢嗰陣咁大方,真係冇諗過阿爸咁唔掂,後來佢阿爸開到口叫佢幫手,佢先至如夢初醒,佢兩父子感情唔錯,所以下半年個年輕歌手會好努力接嘢做,希望喺錢銀上可以幫番老竇.


text:
任達華監製新片假戲真打
馮仁昭四圍超:女角呻被毆傷入院 - 馮仁昭
由任達華擔任監製兼主演嘅電影《一半海水一半火焰》,成為「夏日國際電影節」嘅開幕電影,前晚喺圓方戲院舉行首映禮,任達華率領內地女星莫小奇同戲中演員,包括來自內地嘅海一天同香港嘅羅仲謙齊齊出席,不過導演劉奮鬥同另一男主角廖凡就冇出現.
來自北京,現年26歲嘅女主角莫小奇,原來喺澳洲讀書,仲係金融投資碩士畢業,來頭唔小,今次係佢第一次擔正做女主角,不過就吃盡苦頭,原來莫小奇有場戲俾男主角廖凡狂打,佢話:「他用手腳真的打我,又拖又拉,眼,鼻和面又腫又傷,我都分不清流的是眼淚還是血,結果我要入醫院,但中途導演又叫我回去再拍,好慘.」
問到事前導演有冇要求佢同意,莫小奇直言話冇,問到會唔會覺得俾人呃,佢都話:「對呀.」不過佢話唔會告導演,佢覺得導演都係要求逼真,嗰一刻又冇擔心自己會唔會毀容,但塊面就腫咗成個星期,一直係咁用冰敷,要隔好多日先好轉.
身為監製嘅任達華前晚帶同莫小奇,海一天同埋羅仲謙一齊出席首映.
講到莫小奇被人真打,任達華話:「林嶺東20年前都係咁,拍呢場戲時我唔在場,如果我喺度會阻止,我唔太主張,莫小奇真係好好.」另外,任達華俾人影到佢喺泰國曬太陽兼晒肚腩,佢話當時喺當地拍戲,角色要增肥,不過返咗香港兩個星期減番8磅,回復弗弗身形.任達華同太太琦琦日前去咗睇京奧開幕禮,佢哋仲順道四圍玩,琦琦形容北京氣氛好濃厚:「北京今次搞奧運好成功,身為中國人都好驕傲.」
琦琦同華仔拍拖睇京奧開幕,最遺憾係冇帶囡囡Ella同行見證歷史一刻.


text:
但巴西貴為5屆世界盃冠軍,到場撐佢哋場嘅球迷,又點只來自南美洲呢?星期日有線直擊隊專程重返慕尼黑,就係見證呢支森巴兵團嘅魅力.可能係巴西同澳洲嘅主場戰衣都係黃色關係,將安聯球場搞到好似成個檸檬咁,場面不知幾壯觀.
訪問過好多巴西球迷,原來佢哋唔係清一色來自巴西,東道主德國,瑞士,波蘭同埋歐洲其他地方都有森巴球迷,當然亞洲地區嘅日本,南韓都有好多巴西迷到來朝聖;相反,澳洲球迷唔似巴西球迷咁國際化,佢哋絕大多數係當地人,但佢哋嘅聲勢都唔輸蝕㗎!
都係講番安聯球場先,個球場俾兩批巴西及澳洲球迷「染黃」,要分辨佢哋都有一定難度.經過我哋直擊隊嘅專業觀察,發現兩批球迷各有特色.就拎澳洲班球迷來講,佢哋最叻帶埋道具入場打氣,好似有吹氣袋鼠,吹氣恐龍等等,似足入場睇澳洲式欖球咁有嘉年華feel.
至於森巴球迷方面,佢哋嘅強項係跳舞,仲要係扭晒腰嗰隻,世界盃如果無咗佢哋,就好似有種缺憾咁囉.當然,搽到塊面又黃又綠嘅裝扮,亦都係巴西球迷強項.無法啦,4年先得1次,就算顏料危害皮膚都冇乜所謂啦!
直擊隊完成第2次到訪慕尼黑後,跟住我哋會飛去科隆,準備感受英格蘭對瑞典嘅大戰氣氛,大家記得留意!
有線06世界盃嘉年華,將於今晚8:00pm——10:00pm,播出世盃外景隊採訪滙報


text:
如果皇家馬德里攞唔到今屆西甲聯冠軍,兼且連頭兩名都入唔到,咁就大件事啦!點解?因為佢哋喺呢個夏天唔嚟亞洲𢱑銀兼威威囉.
西班牙《馬卡報》日前話皇馬今夏會重臨亞洲,重會喺香港同東京打兩場表演賽,對手待定;雖然佢哋體育總監華丹奴冇證實,但就話考慮緊去亞洲定美國,定係留番喺歐洲進行季前集訓.
但我求大俠收到風,話皇馬多數唔嚟.事關若皇馬喺聯賽只係攞到第三或第四,就要喺七月尾八月頭打歐冠盃外圍賽,同亞洲之旅撞到正.另外,就算佢哋唔使打歐冠外圍賽,班球員亦要喺六,七月打歐洲國家盃,時間實在太緊促.
重有,華丹奴話留喺歐洲,賺嘅錢同去亞洲或美國差唔遠,既然係咁,又使乜去到老遠備戰呀?
馬甸尼態度軟化重返國家隊有偈傾
意大利國家隊教練查柏東尼游說老將馬甸尼復出國際賽一事,據報後者態度軟化,承認同老查「有得傾」.馬甸尼今季狀態重保持得唔錯,假如肯出山踢今屆歐洲國家盃,當然係意大利之福啦;之但係如果成事,我哋球迷就唔可以喺AC米蘭訪港之行親睹佢風采嘞.
讓基昂攞牌玩嘢下次落場唔好咁趕
阿仙奴為咗令老將基昂可以湊夠上陣場數,從而去攞今屆英超聯冠軍獎牌,喺對上兩場聯賽都喺臨場完前換佢入嚟玩.但係睇番基昂入場時間,差唔多快吹雞,所以我求大俠提醒阿仙奴領隊雲格,喺餘下兩場聯賽佢一定要睇緊啲啲時間,若然搞到基昂衰收尾,咁就唔係幾好啦!
用足總盃做賭注米禾爾煞科戲實搏命
米禾爾領隊韋斯話,佢對球隊最近嘅表現(三和四輸)非常之唔滿意,所以佢決定咗,嚟緊喺禮拜日英甲煞科戰打得好嘅球員,先至有份喺本月尾對曼聯嘅英足總盃決賽上陣.照咁睇,米禾爾班球員為可以喺千禧球場踢決賽,禮拜日主場對巴拉福特一定搏命,不妨信多佢哋一次.
木狼斷上盤纜加尼特攞完獎失威
今年嘅NBA季後賽簡直係上盤嘅天下,尤其有主場之利嘅球隊,幾乎場場都可以大數對手.但喺噚日木狼主場對帝王終於爆冷開下盤,如果波友專捉主場開上盤條路,今次難免損手.不過都唔夠加尼特冇癮,佢啱啱喺賽前攞咗個MVP獎,點知轉頭就俾人剃眼眉喺主場輸波.


text:
「我單身都會」
馮仁昭四圍超:大宇支持啟華帶女過夜
陳豪同陶大宇呢兩個唔同時期嘅師奶殺手,噚日齊齊喺佐敦為無綫新劇《心花放》開工,劇情講佢哋係失散咗嘅兄弟,不過都唔及大宇同吳啟華咁好兄弟,因為大宇真係撐佢老友撐到出晒面㗎!
自從被報道懷疑召妓新聞後,吳啟華對記者態度都幾惡劣,佢早排返咗香港又俾人影到去夜店消遣,身邊又有女伴,但大宇就話:「視乎你用乜嘢角度去睇呢件事,可能佢同個女仔有機會發展呢?佢單身又未結婚,單身有權選擇.」
與陳豪互送高帽
對於吳啟華早前喺內地被指召妓過夜,大宇重話:「就算過夜都好正常,如果我單身都會.」馮仁昭就覺得大宇咁盲目力撐好友,都幾有問題.
講番陳豪,佢同大宇不斷互送高帽.陳豪話:「大宇教我做戲,我同佢做對手戲好容易入戲,佢份人好nice,我唔介意人哋教我做戲,絕對會接受意見,咁先會進步.」問陳豪覺得邊方面唔及大宇,佢話:「淨係氣度我都模仿唔到.」大宇都讚番陳豪話:「我哋各有各型.」真係聽完都覺得骨痹!
林熙蕾不滿緋聞男友約女仔
同林熙蕾共遊巴峇島而聲名大噪嘅台灣演員阿丹,日前俾傳媒發現佢同第二個女仔行街街同飲咖啡,之後阿丹話呢個女仔係佢之前喺西門町行街時識嘅,對方係一間時裝店嘅老闆娘,佢重話自己有好多女性朋友.而林熙蕾就話唔介意阿丹約第二個女仔,不過如果阿丹重想繼續追佢,佢嘅答案就係祝佢「GoodLuck」喎,似乎林熙蕾真係唔多高興喎.
無綫高層稱跳樓戲合乎條例
無綫𠵱家播緊套劇《翡翠戀曲》,日前播咗一場劉松仁同韓馬利自殺跳樓戲,搞到啲觀眾感到不安,廣管局接咗二十三宗投訴.馮仁昭噚日打畀無綫外事部助理總監曾醒明,佢話無綫呢兩日共接咗四宗投訴,佢話:「我哋都有睇番啲片段,嗰場自殺跳樓係過咗合家歡時段先播,我哋喺播映前都有預告畀觀眾知可能有不安鏡頭,呢啲都係合乎廣播條例要求.」
梁詠琪冇搵官恩娜爭食
梁詠琪(GiGi)噚日喺新城做訪問,佢講開有報道話佢推薦官恩娜拍Fancl廣告,就覺得莫名其妙,事關佢唔識官恩娜,只係睇新聞時見過對方個名,而且自己啱啱先同Fancl簽完新合約,亦都拍咗輯新廣告.另外,GiGi又澄清話之前上台灣電視節目時,根本冇講過同男友鄭伊健用紅色床單,佢話好驚fans誤會買嚟送畀佢.
方力申划艇跌落城門河
方力申(Alex)稍後要為無綫拍新劇,重要划艇,早排佢成日喺城門河練習,Alex話:「我整到手掌損晒,而且跌過落河三次,好彩冇飲到啲河水.」另外,對於有科大學生喺籃球比賽時打交,Alex話:「讀過書,打交係不智嘅,以前我打波都見過有朋友互相推撞,都要我哋拉番開先冇事.」


text:
(免找6毫子都出事)的士司機貼圖放上網 麥明詩介意住址被公開
的士司機毫子住址麥明詩
麥明詩今日去鑽石山為閱讀頒獎禮任頒獎嘉賓,負責頒獎俾潘迪華,東方昇,伍家謙同李家鼎等,台上麥明詩話自己曾經有諗過出書,不過暫時冇靈感,都冇咩料 ,寫書係好大工程需要好大毅力,以前中文作文要寫千幾二千次都覺得好辛苦,所以o依家都係得閒喺facebook寫下先,或者考慮到時將呢啲文章集結成書.
問到如果寫書想寫咩題材?佢話:「會寫娛樂圈題材,好多人對娛樂圈都有好多錯誤嘅觀感,或者覺得娛樂圈好黑暗,但真實嘅行業入面有好多好用心工作嘅人,佢哋好辛苦.」麥明詩又話希望有朝一日可以寫劇本,佢話:「題材都會係講愛情為主,應該會加入自己真實生活嘅經歷.
麥明詩日前搭的士時,畀的士司機喺facebook出post,話麥明詩喺找錢時冇收毫子,佢話:「有啲無奈,我覺得香港人特別鍾意對立,其實成個搭車過程我哋都冇爭拗.」麥明詩話平時都習慣咗找錢淨係要整數:「當時係找55.6,我話毫子唔使啦, 可能對方想保障自己於是就出post先.」佢仲話唔介意對方咁樣做,只係介意對方公開住址:「希望下次唔使咁詳細講我個地址出嚟,如果可以早日推行電子收費,就唔使有呢啲爭拗.
李家鼎第一次出個人食譜獲頒《最佳飲食旅遊書》,話近來都係忙緊打理私房菜館,佢話:「一早要返鋪頭驗來貨,收舖後又要開會,每日得3,4個鐘瞓.」另外,現年87歲嘅潘迪華獲頒《最佳文史哲書》,台上講到發現時下現香港人生活得唔開心,寄語年輕人多睇書,做好本份多啲笑容.
麥明詩日前搭的士時,冇收毫子,畀的士司機喺FB出post.(攝影:陳俊強)


text:
(向_ _學習)霆鋒成立基金助人實現夢想 董建華:年青人榜樣
董建華謝霆鋒鋒味人生鋒助人生
謝霆鋒今日到會展出席創科博覽2017嘅講座「鋒味人生」,霆鋒打扮成Steve Jobs咁,牛仔褲,T恤加西裝外套,戴上Ear mic出場.前特首董建華,楊受成同容祖兒都有到場,整個講座約個多小時完成.
霆鋒將自己嘅工作分成三部份,分別係音樂,影視同美食.對於影視,佢話以前拍電影用菲林機,之後轉咗做數碼機,但霆鋒覺得香港做得未夠好,22歲時因為唔忿氣,將儲咗嘅西環一層樓嘅首期,再加一層樓按俾銀行嘅錢,開咗自己第一間公司,負責影像上嘅後期製作.終於一做就十幾年,得到外國一間好大嘅後期公司「數字王國」合作,為咗引入一啲最好嘅後期技術,於是乎佢都接受咗.
講起呢啲創新科技,霆鋒話香港同大陸都係炒股炒樓,冇乜創新科技,日常生活物品都要靠日本,韓國或者歐洲進口,佢喺台上反問:「點解我哋創立唔到一個屬於自己嘅品牌?點解我哋冇?點解呢?」
為咗解決呢個問題,霆鋒喺台上話會同各大唔同基金合作,成立「鋒助人生」基金幫人實現夢想,雖然冇透露基金用咗幾多錢,但霆鋒話:「收到你哋嘅idea,我會幫你哋宣傳,等全國嘅人認識.」
講講下霆鋒仲走落台搵董建華,話好想請教對方,而董建華話:「霆鋒講得太好,聽到有啲激動.」佢仲讚霆鋒係香港年青人榜樣,應該好好向霆鋒學習,無啦啦佢仲講埋特首林鄭月娥,叫人支持下林鄭.


text:
疑似執法不公!孭到飛從輕發落 孭唔到飛大刑侍候
莫雷拉執法不公自動波競賽小組停賽兩日孭到飛孭唔到飛
莫雷拉上次賽事(24日)未力策「自動波」只跑第五令競賽小組唔滿意,因而被判停賽兩日.
賽後好多馬迷都認為小組罰得太輕手,質疑小組偏幫雷神,於相同情況下,假如犯規嘅係其他騎師,而唔係孭到飛嘅大騎師,後果可能唔止停兩日咁少.
小組過去嘅往績太差,有時好難怪馬迷唔服小組嘅判決.競賽小組上季被質疑放過潘頓,今次又令人覺得輕判莫雷拉,馬迷自然直覺小組優待孭到飛嘅大騎師.
平心而論,「自動波」跑唔到個第四,牽涉四重彩等彩池嘅派彩,特別隻馬係兩倍幾嘅大熱門,話對投注者冇影響就假,淨係罰停賽兩日,罰則真係太輕,對投注者可以話完全冇交代.
競賽小組按賽事條例,未盡力策第四變第五,騎師罰則係停賽兩日,嚴格上係冇做錯.不過,「自動波」係大熱門,加埋雷神嘅名牌叫座力等因素,其實競賽小組都應該全面考慮,只係一成不變按本子辦事,但結果係損害馬會同小組自己嘅公信力,仲令人質疑執法不公.
若果競賽小組處事較有彈性,按情況對未有力策罰重手啲,例如今次罰多莫雷拉兩日,肯定唔會有咁多人不滿,亦可以警醒啲騎師以後更加小心.
莫雷拉喺呢兩期賽事表現出奇地差劣,講到尾馬圈生態就係咁,開季以嚟莫雷拉狂風掃落葉贏得咁盡,總唔會次次都係佢威晒,到咁上下時間就會獲利回吐.
上次賽事莫雷拉連場熱門倒灶,埋單只係贏一場,相反澳系騎師贏咗八場,擺明呢日係開飯日子,呢種騎師輪流發威嘅實況,俾人嘅印象非常唔好,競賽小組都應該多多關注正視.


text:
(爆相爆片)低調現身香港機場 暖爸吳尊湊住仔女晒父愛
吳尊爸爸去哪兒maxneinei爆相爆片
大陸真人騷節目《爸爸去哪兒5》正在熱播,除咗躁爸陳小春對囝囝Jasper發脾四成為熱話,吳尊嘅暖爸表現都好受觀眾關注,尤其喺最新一集中,吳尊因為要同其他爸爸出海捕魚,暫時離開一對子女幾粒鐘,其間收到6歲囡囡NeiNei電話喊住講:「爸爸你能現在回來嗎?」事後吳尊喺微博表示:「真的很愧疚!」
日前暖爸吳尊帶囡囡NeiNei同囝囝Max現身香港機場禁區,被讀者李先生透過「爆相爆片」分享,李先生喺電話表示:「嗰日下晝2點幾,吳尊同兩名子女係喺機場內嘅迪士尼店購物,同行有一名粉紅色衫女子,唔知係咪佢老婆,仲有位白色衫姐姐就疑似工人,佢哋買完迪士尼再去睇太陽眼鏡,吳尊抱起囝囝晒父愛.」
從相片所見,吳尊戴咗cap帽同巨口罩,完全將個樣密封晒,讀者話:「吳尊好低調,全程頭耷耷咁行,我認得佢因為有睇《爸爸去哪兒》,係認到佢對仔女先,再見到個老竇戴晒口罩,加埋條腿嘅紋身知佢係吳尊.其間有人同佢囡囡say hello,估計都係有睇《爸爸去哪兒》,本來佢囡囡冇反應,吳尊就用國語叫佢要同人打招呼,好有禮貌.」
而吳尊嘅初戀老婆林麗瑩一直好低調,之前喺《爸》節目都係得個背脊出鏡,但仍然打入微博熱搜榜冠軍,呢日難得見到佢真身,全程好有耐性陪住子女揀公仔,表現出母愛.李先生仲話:「佢哋喺迪士尼店買咗好多嘢,一對子女都冇扭計,表現好乖,之後佢哋行去Ray-Ban時,吳尊仲抱起兒子,充滿父愛.」
吳尊同兩名子女係喺機場內嘅迪士尼店購物(圖片由讀者李先生提供)


text:
亞視眾星憶舊老闆堅毅勤奮
羅霖:港人應有林伯精神
林百欣當年雖然身為亞視大老闆,但在員工面前毫無架子,曾為林伯效力的藝人,昨日接獲林伯病逝消息時均深感哀痛,感慨萬分,亞姐冠軍出身的羅霖讚揚林伯為人勤奮,更認為香港人應向他學習,遇困難不要放棄.
羅霖:
林伯係一個好親切同勤力嘅長者,返工返足七日,佢成日都提點我要勤力工作,香港人都應該有林伯嘅精神,要勤力工作,遇到困難唔好放棄.我最敬重佢做好多善事,捐錢係億億聲,啲人成日話佢慳,其實佢慳自己唔慳人,我以前喺亞視台慶同新春團拜時陪喺林伯身邊,好多藝人成日返轉頭攞幾次利是,林伯係知嘅,不過佢都派完又派.
陳煒:
我以為林伯割膽石同跌親吓,唔知道咁嚴重!林伯平時都有做運動,嗰年一齊去馬場,佢行得重快過我.林伯為人冇階級觀念,鍾意同人分享心得同意見,記得有次我同林伯講話想喺台灣做美容生意,林伯即刻話好,重話台灣三溫暖搞得好好㖭.
杜汶澤:
我一出道就同林伯打工,𠵱家就同佢個仔林建岳打工,真係好巧合.我覺得林伯好勤力,無論佢幾忙都好,佢都會抽時間出席function.
張文慈:
林伯係一位好好嘅老闆,佢好體貼同照顧員工,試過跟佢返潮州公幹,佢好關照我哋.我好欣賞呢位長者工作嘅魄力同毅力,凡事親力親為,我祝福佢離去時可以舒舒服服,去一個好開心嘅地方.
尹天照:
好愕然,好唔開心,林伯好有魄力,我好佩服佢,而佢對員工好好,我咁講相信好多員工都會認同.
陳啟泰:
佢係一個事事親力親為嘅老闆,我覺得好可惜.
劉錫賢:
我初初入亞視做婦女節目時,一路以為冇乜人識自己,有次林伯出席亞視活動,佢竟然猛問肥仔賢喺邊,原來佢有睇我做節目,估唔到佢咁好記性,連婦女節目都有睇,令我好感動.
李香琴:
我同林伯生日只差一日,所以每年林伯生日,都會叫埋我一齊慶祝,林伯啱啱過咗嘅生日我都有出席.幾個星期前我都有同林伯見面,佢好精靈好精神,重以為佢大步檻過,點知冇幾耐就入醫院.
黎燕珊:
林伯一直都好支持當年亞姐所辦嘅仁美清聚,當年亞姐月薪只得幾千蚊,曾經有亞姐向林伯提出苦況,林伯即時眼有淚光話:「咁慘?我哋有啲商場舖位未租出,不如用來做休息間啦!」雖然亞姐其實想要求有服裝津貼或者加人工,但林伯一番心意都令大家感動.而林伯同佢啲朋友不時都有商場剪綵活動安排亞姐同藝人出席,好多時都係林伯自掏腰包封利是畀藝人.


text:
求驗客手記︰普巴,朗尼唔插得
紅魔輸輸輸誰是罪人?
求驗客手記舒韋恩史迪加小豬雲高爾朗尼費格遜莫耶斯勞基梳爾梳爾屈福特普巴摩連奴賽
曼聯喺周日英超作客輸畀屈福特1:3,錄得三連敗,明眼人都知朗尼同保羅普巴廢到爆,但曼聯主帥摩連奴賽後插邊個?真係估你唔到,竟然係左閘勞基梳爾!無他嘅,朗尼同普巴係兩個唔插得嘅人,但又要搵人祭旗咯,咪犧牲吓梳爾囉.
前曼聯領隊費格遜最大嘅成就係乜?咪樹立咗好多紀錄畀後人去破.莫耶斯同雲高爾已經破咗唔少,呢次輪到摩連奴打破封塵30年嘅紀錄,輸畀屈福特.費格遜任內未輸過畀屈福特,上次曼聯輸係1986年嘅事!三連敗之餘仲破埋恥辱紀錄,摩連奴可能覺得插球證同賴冇運已經唔能夠平怒,佢仲點名批評梳爾,摩佬話:「我哋所失嘅第二球波,岩拉伯特(屈福特翼鋒)喺右邊拎到波,我哋嘅左閘(梳爾)同佢相差25米.如果差25米,應該要去迫對手,但我哋嘅人冇咁做,而係企喺度等.」摩佬想搵梳爾祭旗之意明顯,但喺踢得差過梳爾嘅人大有人在,例如朗尼同普巴,點解摩佬又唔提呢?
英超曼聯又輸一場,小球迷見到摩連奴(右)賽後黑晒面,握手同佢打氣.互聯網
朗「肥」呢場冇腳好波,成日甩腳,毫無貢獻,普巴就剩係識帶,完全做唔到一個稱職嘅中場指揮官,絕對稱得上為兩大罪人.我求大俠呢啲鍵盤俠何德何能,一定唔夠摩佬識波,我都睇到嘅野,佢點會睇唔到?但當我考慮到基本嘅辦公室政治理論嗰陣,就即刻明晒:老闆領嘢,搵人祭旗,包庇親信,處死卒仔.普巴係摩佬話要買嘅,算得上係親信,如果插普巴咪等於插自己,所以普巴唔鬧得!朗尼係更衣室領袖同埋英格蘭隊長,得到全英名宿同傳媒嘅盲目支持,得罪朗尼基本上等於等罪英國球壇,摩連奴又點敢插?咁冇乜背景,加盟唔太耐,又係前任收購嘅梳爾唯有硬食啦.
賽後唔少人都評論曼聯失利嘅原因,有人話曼聯進攻問題冇改善,個個前場球員企喺度踢波,冇人走位,場面同前領隊雲高爾嗰陣一模一樣咁悶;當落後要追嗰陣摩連奴都剩係識叫人傳中斬高波,方法同另一位舊帥莫耶斯又係一樣.亦有啲球迷好有建設性,幫摩連奴諗計,認為普巴唔適合派牌,要求摩佬摒棄前嫌,用番舒韋恩史迪加喎!不過摩連奴咁要面,我求大俠覺得佢重用「小豬」嘅機會唔大.


text:
英超聯賽程頻密,好多球員都露疲態,領隊迫住要球員輪流上陣,好似車路士就因為咁樣成績差晒.不過,凡事總有例外,如果大家同我求大俠一樣睇完修咸頓喺足總盃表現就知.
幾支英超球隊好似阿仙奴同布力般都喺足總盃畀部份主將休息,由後備上陣;但係若果有留意修咸頓對熱刺個陣容,基本上同佢哋喺聯賽嘅無分別,更難得成班球員全場重可以不停走動,迫到對手想企定諗吓點傳波都唔得,去到尾重可以照攻可也,完全唔受體力限制.
有咁出色表現,又難怪佢哋個領隊史特根賽後牙擦擦,話好彩比賽係電視直播,觀眾知道修咸頓唔再只係護級球隊,我求大俠都唔抵得要再讚吓呢隊波.
唔鼓勵傑斯人工催生
傑斯終於向外公布佢同女友嘅愛情結晶品將會喺五月出世,佢講到就快做老竇不知幾開心,重話一直都好小心照顧女友.不過,五月份正係球季尾,如果曼聯又要爭聯賽,足總盃同歐盃,咁傑斯真係好唔得閒,但係我求大俠就唔鼓勵佢好似李察胡禮咁,用人工催生,若果到時又捧盃又捧Baby,辛苦啲都冇所謂啦!
球證幫港聯風水輪流轉
上個禮拜嘅省港盃首回合,球證幫廣東幫到出晒面,噚日次回合,港聯主場輪番本地球證執法,有啲判罰就多多少少秤先港聯,好似上半場廣東輸罰球,助理球證就走入場要廣東球員人牆要離球足十碼;但港聯輸罰球,人牆離球唔夠七碼都照開,真係咁都得,好在球證其餘判決唔算好差,否則肯定捱批!


text:
羅家英雖然一把年紀,但同啲十幾歲嘅年輕人一齊玩都完全冇隔膜,就好似大前晚九點幾,馮仁昭喺九龍塘牛津道球場,見到家英哥同班十幾歲嘅年輕人一齊踢波,家英重好威風咁做前鋒.開波之前,家英哥猛同啲後生仔喺度吹水,傾到不知幾咁開心.不過,到佢落場踢波嗰陣,先至知家英哥原來有姿勢冇實際.
巧遇尹佬
事關家英哥雖然做前鋒,但個波喺正佢面前,佢都竟然唔多願意走動,結果成晚家英哥一球都入唔到,你都咪話唔失威.
馮仁昭以為家英哥踢完波之後,會走去沖涼揼骨,但結果佢同啲波友,走咗落去九龍城福佬村道一間叫做蛇王東嘅食肆食蛇羹,一大碗都只不過係二十八蚊,家英哥真係識得補身.而喺家英哥食蛇羹期間,重巧遇老友尹志強,唔使馮仁昭多講,家英哥梗係又再發揮佢嘅吹水神功,同尹佬雞啄唔斷啦!
李玟鍾意姚明面紅紅
李玟喺上星期五以代言人身份去咗北京出席喺華彬酒店舉行嘅蘭詩頓服裝記者會,早排佢去過NBA,不過唔係打波,而係以佢嘅專長獻唱助興.李玟話身為華人,可以為中國籍球員姚明打氣好開心,但李玟最開心嘅係姚明都話鍾意佢,李玟重話睇住姚明面紅紅,怕怕醜醜個樣,佢都好喜歡對方喎!
肥姐想欣宜急轉彎
前晚《麗花皇宮2003》吸引陳寶珠同梁思浩等捧場,肥姐接受訪問時提到欣宜話想入娛樂圈,佢話:「希望佢興趣會轉彎,呢行好辛苦,壓力又大,希望佢諗清楚啦!」睇嚟肥姐唔係好想個女入娛圈,而欣宜都好乖,佢話𠵱家讀書為重,讀完書先再諗喎.高志森亦提到同焦媛嘅感情,佢話大家重係男女朋友,不過感情已轉淡.
何韻詩扮Edison𠱁BoBo
陳文媛(BoBo)同何韻詩噚日去咗港台做一個宣傳禁毒既活動,阿詩同BoBo合照嘅時候不停扮陳冠希(Edison),學Edison影相嘅甫士同埋歪嘴.問到阿詩係咪知道BoBo同Edison復合,所以先扮佢,阿詩即刻詐儍扮懵話:「吓?我唔知㗎,我都係睇報紙.」而BoBo就係咁話要打阿詩.
余文樂頻接追魂Call
余文樂噚日去天水圍出席商場活動,佢講起呢排有啲歌迷過份熱情,經常半夜三更打電話畀佢,所以考慮改電話號碼,樂仔話:「佢哋通常都喺三更半夜,我瞓緊嘅時候打嚟,有啲就話想同我傾偈,有啲就唔出聲,搞到我平時忙完一日都冇時間休息,真係覺得好大壓力㗎!我估佢哋覺得我冇照顧晒佢哋咁多個,但我想話我對佢哋係一視同仁.」
曾志偉囝囝打交好平常
噚日曾志偉去啟德舊機場義賣慈善福袋,早排志偉個仔曾國祥俾人打到入院,志偉話原來佢個仔係見到朋友俾人打,所以幫手,至俾人打.不過曾國祥重傷過個friend,志偉就覺得細路係要有經歷,打交都無可厚非,要出街就小心啲,如果唔係就唔好出!


text:
人氣歌手兼係少男偶像嘅電眼女王,身邊一直有唔少追求者,有傳佢同某巨星都有一手.𠵱家電眼女王嘅事業漸有起色,加上佢間唱片公司嚴禁旗下歌手拍拖,所以電眼女王唔敢同其他男仔出街,何況拍拖?不過同電眼女王一間唱片公司嘅新紮男歌手就食咗豹子膽,唔知係咪諗住肥水不流別人田,竟然夠膽狂追電眼女王,莫非佢想同巨星拗手瓜?
手機傳情
新紮男歌手個樣成個乖仔咁,查實扮豬食老虎㗎咋,講到𠝹女重不知幾叻.佢對女仔好細心同體貼,知道電眼女王係冇車階級,雖則佢本身都冇車,但竟然諗到出動有車嘅姨媽姑姐同埋朋友,借車接載電眼女王,加埋用手機短訊傳情,兩招追女秘方打孖上,所以電眼女王對佢都有啲冧㗎!
新紮歌手用到搵人出車呢招嚟追女就真係幾無敵,但佢咁犯公司嘅「死罪」,又當巨星冇到,若然穿煲嘅話,唔知使唔使入雪櫃呢?
余文樂野戰手槍護陰
余文樂,鄧健泓同二人男子組合Boy'Z噚日一齊喺元朗出席商台活動,重大玩wargame.
問到樂仔玩wargame時點樣保護自己,樂仔話:「我以前試過俾子彈打中耳仔,結果腫咗幾日,好鬼慘.我今日冇戴護陰,我諗唔會咁唔好彩啩,如果係咪攞支槍放喺下體前面,或者趴低賴死唔走囉.」其實陳冠希都唔喺現場,余文樂都唔需要咁驚俾人射親吖!
林熙蕾對吳彥祖心大心細
台灣藝人林熙蕾最近俾拍到同吳彥祖喺台灣撐枱腳外,又傳佢同元大集團少東馬維辰傳婚訊,佢噚日喺台灣話:「我要不要努力和吳彥祖試着交往,滿足大家的願望?我和馬維辰也不是那麼熟的朋友.」林熙蕾話舒淇曾想撮合佢同吳彥祖,但擦唔出愛火花.如果俾吳彥祖緋聞女友LisaS.知道,唔知會唔會向舒淇問罪呢?
Mandy做碌齡破壞王
英皇3T嘅劉思惠(Maggie)同蔣雅文(Mandy)噚日喺尖沙嘴為「JCShop」開幕做嘉賓,每人重收到一部手提電話,Maggie話:「今次酬勞好好.」Mandy就話喺度買咗套保齡球玩具,佢話:「喺屋企玩時,唔小心彈高咗個波,重打爛咗盞燈.」Mandy今次幫人宣傳,定幫人倒米呢?
黃又南傷腰唔知驚
Shine噚日喺鯉魚門出席活動,黃又南自爆日前同朋友玩緊時,唔小心跌咗喺地,佢話:「最慘係我整親條腰,搞到我成晚瞓唔着.」聽講腰對男人好重要,問又南怕唔怕,佢竟反問記者:「點解男人條腰咁重要?」又南咁都唔明,不如返屋企問吓阿爸啦!


text:
新盤大多設有業主推薦親友買樓優惠計劃,東涌藍天海岸上月底開始到今個月底,搞咗個東涌居民同藍天業主推介親友買樓,獲現金獎賞優惠,暫時已有超過四十宗轉介,有業主喺一周內介紹三名好友入市,賺番一筆!
據香港興業市務經理林紅講,呢名業主年初以約二百二十萬,買咗藍天海岸三座中層三房單位,及後推介友人兄妹,各以逾二百萬買入三房戶,另一友人,就以百多萬買兩房單位,一共獲得二萬五千蚊獎金,睇嚟佢好有條件做地產經紀.
發展商公布,有關計劃推行至今,成功轉介個案逾四十宗,約佔期內整體銷售量一成;發展商喺今年4月都推過呢個計劃,但只得十幾宗轉介.個案中有一半係由區內其他屋苑業主轉介,另外又有同區租客,購入藍天後,推薦友人買樓,收取獎金.
樓市轉勢經絡有證據確定
樓市轉旺,但市場上好多人驚可能只係小陽春,經絡集團行政總裁黃錦康就好肯定咁講係轉勢,因為今次係政府政策上出現轉變所致.
佢話樓市喺沙士之後已經好轉,到7月1號後,政府政策明顯轉變,新盤加價後,市場仍然維持承接力,係轉勢嘅證據.同時近一個月二手成交量都大增.
黃錦康指出,政府講明未來嘅樓宇供應量,等發展商有數得計,自然唔肯平賣啦.
不過,佢就話樓價唔會出現好似一年升五成嘅大漲局面,因為政府隨時會出手打壓過急升勢,所以係旺市唔旺價嘅格局,估計二手成交表現好過一手.
中小租客進駐核心商廈
高力國際研究部董事盧永輝話,中區寫字樓因供應多,租金殘足幾年,吸引邊緣地區嘅中小型租客遷入,趨勢重未完.
呢類租客選擇搬去中區嘅另一個原因,係覺得會對公司嘅名聲同業務發展有幫助.但部份租客手頭資金較為緊絀,若搬入新寫字樓前要畀一大筆裝修費,都幾頭痛,中區商廈業主為招攬佢哋,有埋裝修津貼,甚至為個別租客提供度身裝修㖭.當然,免租期就會縮短番啲,咁就皆大歡喜啦.
盧永輝講,中區商廈嘅空置率回落咗啲,佢估計租金明年中見底,並穩步回升.
九倉摩天輪扭一扭景觀更美麗
將會係尖沙嘴海旁標誌之一嘅海運大廈摩天輪,九倉為令在摩天輪上可望到更靚嘅維港景,將坐向稍稍擰一擰,令原先與海運大廈平行嘅設計,變成與維港平行.
九倉為咗令市民可率先睇到效果,用咗一萬蚊,喺擎天半島售樓處個位置圖上,裝咗個識轉嘅模型仔.而真正嗰個就要明年初先動工,最快都要明年底或06年初先有得玩.摩天輪總高一百零五米,個輪直徑七十五米,有五十二個包廂.聽講到時轉一圈要成十分鐘,有充足時間欣賞維港兩岸景色.


text:
求驗客手記:拖正印街頭鬧爆小三
傑斯賤到呢 - 求驗客
大婆當街找小三晦氣,做老公嘅多數唔會出聲,或者充當和事老,點會鬧埋一份!點解?費事樣衰吖嘛.但曼聯中場傑斯就唔知醜字點寫,幫老婆鬧爆畀自己搞過嘅弟婦娜塔莎,上演「潑佬罵街」,完之後再要鬧,簡直賤格到冇朋友!
現年37歲嘅傑斯喺上季季尾俾人踢爆有過兩段婚外情,其中一個仲要係自己弟婦娜塔莎.佢嘅醜聞被公諸於世後,足足有成4個月冇見過其弟婦.不過,呢個世界真係好細,據英國《太陽報》報道,佢日前同老婆斯泰茜出去食個飯,竟然喺街上見到娜塔莎.斯泰茜即刻失控衝上去,仲爆粗鬧娜塔莎:「你只不過係一件垃圾,正渣滓!」途人行車都紛紛停低睇嘢,傑斯見狀上前叫老婆收聲同上車,斯泰茜乖乖聽話照做之後,仲以為佢想做和事老,點知原來係自己親自落場,大庭廣眾爆粗鬧娜塔莎!
傑斯唔知飲咗酒定食咗啲咩,鬧得勁狼死:「你家好叻,好自豪啦!睇你個款一定收唔少啦!」今季佢長坐冷板,儲咗火好耐,越鬧越過癮,之後仲一鼓作氣,直接殺入禁區,話完娜塔莎搞散兩個家庭,用最hurt人嘅一招:「你以為我真係鍾意你呀?我同你一齊純粹為咗搞嘢咋!」
傑斯仲話娜塔莎唔應該咁爆料,今次賣故仔完全只係為咗錢:「我知你啲錢點使,梗係去咗隆胸啦!」娜塔莎喺傑斯凶狠嘅潑罵底下,只可以回擊一嘢咁大把:「賴恩,知道你仲喺度扮晒美好家庭真係好.」喂喂,咁還拖碎料咗喎.之後娜塔莎喺自己twitter話斯泰茜係狗,又話傑斯係姑爺仔,一早喺條街咁講咪可以擊退傑斯囉.
不過今次事件真係睇到曼聯「助攻王」係咩人,完又唔畀人唱,明明係自己「感情嚴重缺失」唔啱在先,又要當街鬧人.咁都唔緊要,最衰就係佢仲要用咩最cheap嘅一句「我同你一齊純粹為咗搞嘢咋」,玩弄咗人哋8年感情,頂綠帽仲要係送畀自己細佬!哇,簡直係賤男中嘅極品,呢啲唔知醜嘅鹹濕佬,大家真係要小心.我求大俠真係希望英女皇考慮吓收番傑斯個大英帝國勳章.


text:
無綫台慶劇《溏心風暴3》差唔多已經去到中段,不過收視依然冇起色,喺周二啱啱公佈跨平台收視,上周平均收視有21.4(約139萬觀眾收看),比前一周跌咗0.1點,估唔到首周收視低開後,持續性下跌,唔知下一周嘅收視會唔會跌穿2字頭?
陳敏之同唐文龍呢段婚外情,喺呢個禮拜成為焦點,人妻陳敏之同唐文龍喺戲內有唔少床上戲,幾乎集集都會見到敏之著住白色浴袍晒黑色喱士內衣,呢對偷食男女認真猴擒!可唔可以喺挽回收視,要下個禮拜先知道,但係下周嘅劇情,喺網上已經可以睇晒.
因為敏之唔甘心唔可以喺大時大節見到唐文龍,本來諗住走去唐文龍屋企,最後約咗喺男方嘅屋企樓下見面,結果最終係分手收場,點知敏之愛到不自拔,隔咗幾日又走去死纏唐文龍,最後又走番埋一齊!之後李成昌為咗報復被揭發私下買股票,走去搵私家偵探去跟夏雨一家,結果發現敏之同唐文龍嘅姦情!
夏雨知道之後,認定係唐文龍搞自己個女,於是乎一怒之下炒咗對方,胡琳知道老公唐文龍同敏之有路,帶埋個女坐車去機場,唐文龍知道之後,即刻揸車追老婆,點知途中遇上車禍,不過最後可以令老婆留低,唐文龍決定敏之斬纜!知道冇彎轉嘅敏之,去完廟為屋企人祈福之後,去咗自殺,好彩俾黃宗澤同王浩信救返,夏雨仲為咗救女而整損咗,敏之醒番之後,俾屋企人感動而決定好好生活,劇情之後會去返許,黃兩家,許家決定同黃家分家.


text:
求驗客手記:放假唔戴罩失落MVP嬲爆爆
C朗想去法甲開P?
基斯坦奴朗拿度巴黎聖日耳門祖雲達斯佐真娜
意甲上周煞科,因疫情而延遲完結嘅四大聯賽曲終人散,周二仲流出意甲MVP人選,祖雲達斯球星基斯坦奴朗拿度(C朗)竟然輸畀隊友保羅戴巴拿,難怪C朗呢排雖然趁有一個禮拜休息放鬆吓,早前已有好多佢同家人出海嘅相流出,坐住自己架豪華遊艇喺海上超級梳乎,呢兩日又俾記者拍到佢架遊艇去到熱拿亞一個叫菲諾港嘅小漁村後,同女友佐真娜撇低一班仔女上岸,約咗一班朋友喺嗰度晚餐,但全程由海港行到去餐廳都冇戴口罩嘅C朗,嬲爆爆咁樣啦!
外國人幾勇大家都知,好多人疫情未爆完都堅持唔戴罩,C朗睇嚟都係一樣.雖然呢度係小漁村,但C朗行緊嗰一帶都算係幾熱鬧,相入面見到條街好多人,但佢同佐真娜及成班朋友都冇戴口罩.C朗當日裝束唔算好特別,但C朗嫂就唔同喇,着上一條閃藍低胸開衩連身裙,好似去ball 咁款,睇嚟諗住去見C朗啲朋友,梗係唔可以失禮.
祖雲達斯周五就會喺歐聯同法甲球隊里昂踢埋場次回合,首回合落後緊0:1,所以呢場波一定要贏兩球或以上先有機會出線,但家陣C朗唔戴罩去玩,一個唔小心染病就冇得踢.講開里昂,唔可以唔提近日原來又有法國傳媒爆番C朗喺歐洲未爆武肺前,曾經計劃好今個夏天就轉戰法甲踢巴黎聖日耳門(PSG),話說佢早喺上年10月,就已經因為唔太滿意祖記冇稱霸歐聯嘅實力同雄心,想轉去同尼馬,基利安麥巴同卡雲尼比合作,咁樣先可以增加自己第六次稱霸歐聯嘅本錢.點知就係因為武肺殺到,搞到佢想過檔PSG嘅夢想唔大機會成真.
如果失落意甲MVP嘅C朗真係去PSG,有冇歐聯就唔知,但呢隊波喺法甲超班,到時歐洲5大聯賽拎到其中4個聯賽嘅冠軍,都咪話唔威水.至於今次武肺搞到金球獎都要停辦,主辦方《法國足球雜誌》就諗到另外一樣嘢嚟取代,就係改選史上最佳夢幻隊11人陣,每個位置最高票數嘅就會當選,但C朗想拎到呢個至高無上嘅榮譽,就要同比利,告魯夫,朗拿度以及天敵美斯等從古至今嘅最強球星一齊較量.


text:
有日趕住返工行過街口見到有間舖頭執咗笠,眼尾睄咗一眼,之後諗咗好耐,究竟呢間以前係咩舖頭呢?行多兩步,腦袋一叮,噢,係機舖,係十幾年冇入過嘅機舖,Sorry之餘,亦浮起好多以前擺低一個個一蚊雞嘅美好時光.
當年打機,仇恨可能多過興奮,尤其響某日出現雙打挑機呢回事,你好地地打緊街霸之際,突然一位金毛叼住口煙坐落隔籬,然後施施然逐個一蚊一蚊咁入錢,再掃一掃耳邊兩條毛跟住左手一拍,挑機!唔知點解每次被人挑戰,我都係輸家,而我亦習慣咗一被人K.O.,就頭也不回向另一邊走,因為嗰班金毛贏咗之後扯煙個樣,實在係太得戚,令人作嘔.
要成為令人佩服嘅一代宗師,就一定要識咩叫做贏得有風度,呢個星期睇世錦賽就學到嘢,當嗰位德國籍鉛球選手見到死對頭最後一擲失準時,即刻滿場飛周圍叫慶祝自己攞到冠軍嘅表情,乞人憎指數拍得住旺角金毛強.嗱!女神伊仙芭耶娃就唔同,當佢嘅主要對手最後一撐時,佢選擇擰歪面唔睇,然後當聽到反應知人哋失敗咗而佢贏梗時,佢只係望咗教練一眼,然後嘴角翹一翹,係咁多,呢啲咪就係風範囉,當伊仙芭耶娃再挑戰埋自己個紀錄之後,先至全場大合照,威盡.
所以我最近迷上FIFA,因為online打點輸都好起碼冇人見到,又可以幻想對手並非麻甩佬,點知玩咗一排,發現呢個世界上原來好多虐待狂,喂都已經俾你數咗十球八球啦,你都仲要單對單又扭橫又插花咁侮辱對手,所以唔好怪我使出撒手鐧,放心我唔係飛鏟狂踢,只係龍門攞住個波「揼波鐘」啫,輸咗場波但起碼贏咗控球時間,同巴塞一樣級數.
KEYMAN
now TV主持


text:
求驗客手記:歐國盃被困豪華酒店慘過坐監?
科頓意志大考驗
菲爾科頓美臣蒙特哈利卡尼歐國盃
今屆歐國盃史無前例由咁多個國家一齊舉辦,有啲國家超着數,可以三場分組賽都喺地頭踢,當中包括恨捧大賽獎盃好耐嘅英格蘭.三獅如果喺D組首名出線,之後淘汰賽階段大部份比賽都可以繼續留喺倫敦.英足總早就定咗以聖佐治公園作為訓練基地,球員練完波就入住基地附近嘅希爾頓酒店;雖然酒店夠豪華又舒適,但因為疫情關係,一班球星就要好似入隔離營咁,成個月冇得同家人見面.呢種同外界隔絕嘅生活,上年去咗佛羅里達州奧蘭多班NBA球星都試過,𠵱家就輪到踢歐國盃班球員受喇.
英媒最近就揭露咗希爾頓酒店全貌,其實就係一間應有盡有嘅豪華酒店,泳池,健身室同會議室呢啲全部都有,而且以前每次國家隊召集都會住呢度,所以球員唔會陌生.不過防疫緣故,之前歐洲足協(UEFA)已經規定賽事要喺「bubble制」下進行,球員唔可以接觸外界,連屋企人都唔例外,一律冇得見,對佢哋嚟講肯定好折磨,所以今次歐國盃唔係踢波咁簡單,直情係意志力嘅極限挑戰咁,有啲球員如果心靈脆弱,分分鐘夜晚冚住張被偷偷地喊都唔定.
領隊修夫基都知難捱,所以今次同酒店傾完話要有少少改動,一班英軍球星住嘅房入面,會掛上英軍以往比賽嘅經典相,同時一啲當眼位都會有幫英軍打氣嘅橫額等,希望有啲新鮮感,等班球員唔會太悶.不過,我求大俠就覺得不如將球員啲全家福掛牆,又或者貼啲索女相,等班球員望到happy吓可能仲好;講真,由早到晚都係對住啲波,酒店牆又係呢啲嘢,你唔悶我都悶,唔通修夫基咁快唔記得,上年菲爾科頓同格連活特喺冰島踢歐國聯違反隔離令,電召少女上房開淫P件事?
唔係鼓勵班球員曳曳,不過英國《太陽報》呢排訪問咗英格蘭1996年歐國盃成員之一嘅舒寧咸,佢回憶嗰年喺歐國盃前嚟香港踢熱身賽,被拍到佢哋有晚落吧玩到癲晒,坐張牙醫凳等班侍應嚟灌酒,又玩到除晒衫,之後國內上下大肆抨擊嘅事;佢解釋都係因為當時成班英軍根本冇一日可以玩到咁狂野,日日都要備戰,所以就好似被困住嘅雀仔,一放出籠就變成咁,其實只係想講家陣呢班球員,應該會比25年前難受N倍.
至於英格蘭前日已經公佈咗會由白禮頓後衞賓韋特,代替退隊嘅阿歷山大阿諾特,再次無緣入選嘅連格就好大方,照樣喺twitter祝班隊友good luck,但球迷都戥「連王」慘;反而賓韋特有傳因為獲召,球會馬上將佢標價5,000萬鎊,係咪太過大想頭呢?


text:
萌爆嘅「美心妹妹」楊鎧凝(Celine)早前因為推出寫真集《童萌時光》,畀巿民投訴當中有意識不良畀照片被迫下架,呢單寫真風波仲未劃上句號.
平日曝光唔停嘅Celine突然低調,本周二佢啱啱過咗7歲牛一,嗰晚佢個facebook忽然活躍番,仲貼咗佢抿起嘴切生日蛋糕相,見到fans狂like,Celine個fb跟住幾日又有update,有貼玩狗,又有貼朋友送佢美少女戰士立體蛋糕,壽星女食得好滋味.
畢竟Celine只係7歲小妹妹,仲係單純,對錢概念唔高,佢未必知自己係小金蛋,雜誌踢爆出道3年嘅佢狂接job吸金300萬,所有騷錢梗係由媽咪保管.
Celine個fb噚日貼咗佢玩魔術短片,佢將手中硬幣變走,呢個時間玩變錢魔術,好敏感啫.呢條片一出,花生友有讚有彈,有人讚佢「好打耳」,「叻叻豬」,網民仲話叫Celine教佢點樣變,不過,亦有網民繼續鬧爆,仲揶揄Celine媽:「新梅媽(梅艷芳媽媽)果然將人意見當係吹風.」
Celine自爆出寫真風波,即使係暑假,有時間出席公開宣傳活動,但幾乎全部叫停,見財化水,本來聽日有個活動係Celine孖男神王宗堯一齊跳企鵝舞,但主辦單位發通告話Celine有私人理由嚟唔到,要由第二代美心妹妹Keicy(胡梓盈)頂上.


text:
中午飯局,好不熱鬧,成張大圓枱坐滿人,近期少見也.追數K一坐低就交張支票俾W先生,似乎有私人交易,八卦啲問吓,原來後面有故事.成十年前咯,W先生嘅老友M上門求助,話要借錢匯去美國俾乖女交學費,W先生與老友M素來冇乜兩句,於是叫老友M寫下借據,話要兩年內清還本金十萬港元,利息免計.老友M千萬多謝拿住張十萬港元支票含淚而去,令W先生好感動.點知以後就冇見過面,好似失咗蹤咁,自然亦未償還個斗零.W先生大嘆倒霉,但仍然將張借據鎖在夾萬.
哈,呢個世界有一樣嘢叫做Facebook,某日突有一位平時好少見嘅同學打電話俾W先生:「喂喂,唔見近十年嘅老友M在fb出現,係我個friend嘅friend嘅friend見到嘅,原來阿M好似好風騷,坐郵輪呢度去嗰度去,post咗好多靚相,你要唔要睇吓?」W先生自己都冇fb戶口,就算有亦唔俾人add佢做friend,但一聽見阿M個名,就想起佢借錢不還,依家仲周圍去遊樂㖭,條氣認真唔順,於是叫平時專門替大銀行大財務公司追數嘅追數K諗吓辦法.
眨吓眼過咗幾個月,卒之有回報,此日交收張支票就係結果.追數K自己係電腦專才,以前大海茫茫,唔知邊度去搵人,依家有Facebook,不少人興奮得滯,周圍add friend,做friend,曝晒光,呢位M先生大概唔記得自己借咗人錢就去如黃鶴,仲周圍post自己個人資訊上網,追數K話多謝都嚟唔切,依家去搜尋欠債不還嘅人物,容易好多咯.
世界上有種人好奇,專門欺善怕惡,建築B以前有個車位租俾一位自稱會計師,欠租十個月共二萬蚊,返咗大陸打工,臨走仲掉低架老爺錢七在車位之上,激到建築B頭暈,又唔敢郁架錢七噃,唯有請教律師,代為辦理一切正規手續,先至將架車移走,唔見咗一筆費用,欠租又收唔番,氣上加氣.左丁山聽佢嘈得多,索性介紹追數K俾佢,唔駛一個月,追數K就同佢追晒番嚟,如果唔係有呢種人,追數行業點解會咁蓬勃吖.追數K話過,佢地啲大客最唔鍾意因收數而收到金管局電話,銀行收數,嚴禁一切粗口及恐嚇行為,某些人還用甚麼潑紅油貼街招唱衰諸如此類招式,已經out晒咯,永遠接唔到國際公司生意.


text:
求驗客手記 :
飛走一剔迎三間
紅魔今晒新波衫
8月1日對曼聯同德國體育品牌「三間」,係一個別具意義嘅日子,事關曼聯將會約滿「一剔」,闊別23年後重投三間懷抱.紅魔鬼一直對新波衫保密工作做到好足,不過周四大軍踢完國冠盃由美國飛返曼市之後,就竟然遇上球迷着住新波衫拎簽名,搞到新衫曝晒光.
由於曼聯同一剔嘅合約到7月31號先到期,所以紅魔到美國出戰國冠盃都係着住一剔波衫,連官方媒體亦唔可以宣傳住,所以今日曼聯新衫發佈會嘅內容都仲未公開,不過都係預期由朗尼,迪比,迪基亞等幾位孭飛球星,喺奧脫福主場搞吓大型活動.
保密工作幾好都有漏洞,美國有部份店舖偷步賣曼聯新衫,仲有唔少魔迷入手,好似周四就有兩位魔迷到曼市機場接機,着住新衫向朗尼索取簽名,搞到朗尼有啲避忌.新兵荷蘭前鋒迪比就係曼聯近期風頭躉,佢步出機場嘅行頭,仲俾英國傳媒大起底,話值大約一萬鎊(約12萬港元),但手揸嗰兩個法國名牌包包,就似乎強國味濃咗啲.當然曼聯收購行動仲未停,巴塞隆拿翼鋒柏度洛迪古斯加盟勢在必行,完成練習後揸車離開巴塞訓練基地嗰陣,有女球迷唔捨得咁攬住佢喊.而曼聯亦都準備同車路士爭奪愛華頓中堅史東斯,仲以27歲中堅莊尼伊雲斯作為籌碼.
迪比(圖)全身行頭達12萬港元,包括手拎住兩個法國名牌包包.互聯網
美國部份體育用品店已提早偷賣曼聯新球衣(箭嘴示).互聯網
至於香港都唔輸蝕,曾協助曼聯三奪英超冠軍嘅44歲中場名宿沙柏,今日起將一連兩日,現身三間位於中環海濱嘅運動基地;除咗為佢哋主辦嘅四人足球挑戰賽頒獎外,順道為舊東家嘅新一季波衫造勢.聽聞現場都會有唔少90年代嘅經典三間紅魔波衫,掛喺度做展覽,作為忠實魔迷嘅你,唔係唔嚟捧場呀?而足球評述員何輝都報料,話廣州就會跟貼英國時間,喺今朝早七點,三間會喺位於VT101嘅旗艦店搞大型發佈會.


text:
本年度最矚目嘅日本電影《進擊的巨人》將會分成上下集喺今個夏天上映,香港映期分別定在8月13日同埋9月尾,雖然日本明日先至開畫,但係本報記者日前飛到東京參與全日本唯一一場首映禮,比日本影迷更早先睹為快.
真人版《進擊的巨人》萬眾期待,男主角三浦春馬有望憑艾倫呢個角色進一步打開亞洲市場,片中佢同水原希子扮演嘅女主角米卡莎青梅竹馬,電影一開場已交代艾倫,米卡莎以及本鄉奏多飾演嘅阿爾敏係由細玩到大嘅好朋友,其實單係一眾要角之間嘅人物關係已跟原著有頗大出入.
原著交代艾倫父子救咗米卡莎一命,仲大開殺界,令米卡莎決定與艾倫出生入死,並發展出如同親人嘅深厚感情,互相視對方為最重要嘅人.真人版方面,三位主角親眼目睹傳說中嘅巨人入侵城牆見人就食,米卡莎為救一個細路女,結果同艾倫失散多時.之後,艾倫一直自責未有拯救米卡莎,令佢決心要纖滅巨人,繼而聯同阿爾敏等一班年輕人加入調查兵團.
因一次進行任務遇到巨人襲擊,米卡莎竟然再出現艾倫眼前,而且仲被封為實力最強嘅巨人獵人敷島培養成為巨人獵人.由長谷川博己飾演嘅敷島係電影原創角色,佢留意到艾倫擁有特別潛在力量,米卡莎則憎恨艾倫當時冇救自己,繼而同敷島發展出非一般關係,預告片中出現米卡莎咀敷島一幕今次未有出現,應該留到下集先至會解決呢段漫畫中冇嘅三角關係.
另外睇過原著漫畫嘅fans,當然會記得原著中其中一幕經典場面,就係艾倫巨人化反對付番啲巨人,電影戲肉亦係三浦春馬飾演嘅艾倫被大肚腩巨人吞落肚後,嬲到無法自我控制下變成巨人化,而巨人化後嘅艾倫發揮出格鬥潛能,喺米卡莎以及一班夥伴面前殺盡兇殘巨人,大銀幕上觀看十分震撼!


text:
體壇拾趣︰
10米台打垮夢之隊
北韓少女喊爆奪金
原本諗住喺今屆游泳世錦賽攬晒13面跳水金牌嘅中國「夢之隊」,揩完一鑊又一鑊.繼喺女子一米板同埋男女子混雙失金之後,禮拜四又喺女子10米台揩嘢(見附表),仲要輸畀隨時連泳池都唔多個嘅北韓,俾對方嘅16歲高中生金雲香擸走面金牌.金雲香喺頒獎台聽到國歌時仲爆喊,梗係啦,佢咁叻幫北韓創造歷史,返國之後唔單止唔使俾人捉去揼石仔,仲隨時大富大貴㖭.
所謂衰開有條路,夢之隊禮拜四雖然派出司雅杰同埋任茜出戰女子10米台,但始終贏唔到呢面金牌返嚟;司雅杰三甲不入,任茜就只係得銀牌,以9.05分之差輸咗畀總分係397.05分嘅北韓16歲選手,首次玩世錦賽嘅金雲香.喺頒獎台上喊到收唔到聲嘅金雲香政治好正確,即刻多謝國家領導人金正恩:「係我嘅國家同埋人民俾力量我,呢次係北韓第一次揚威世錦賽,亦係渴望已久嘅偉大勝利.國歌奏響嗰陣,我喊咗出嚟,因為我為祖國人民帶嚟喜訊.」
又瘦又細粒嘅金雲香繼續話:「我12歲開始練習跳水,每日練五個鐘,朝早兩個鐘同晏晝三個鐘.每日嘅訓練都要盡量唔同,要跳五個動作,大約要跳40次.我偶像係陳若琳,可惜佢今次冇玩,希望將來有機會同佢較量.」
被問到返國後知唔知有乜獎勵時,佢好風趣咁話:「我諗當我返到去之後,全國人民會喺街上幫我慶祝勝利啩.」北韓之前踢南非世盃分組賽三場輸晒包尾出局,據聞班球員返國後被批鬥,兼俾人罰去礦場揼石仔;家陣金雲香咁醒幫北韓爭光,梗係唔使揼石仔,仲分分鐘重重有賞㖭.
至於幫唔到「夢之隊」攞金牌嘅任茜就面如死灰:「我唔係好滿意自己嘅表現,喺第二跳同第三跳都有失誤,但都唔係冇得着,起碼累積到大賽經驗.」今屆游泳世錦賽嘅跳水比賽打到啲項目散晒,就係唔想畀中國一個國家攞晒啲金牌,估唔到「夢之隊」真係喺女子一米板,男女子混雙同埋女子10米台出事.跳水項目玩埋禮拜六同禮拜日就完,游水項目會喺禮拜日開波,外間估計孫楊可以幫中國擸走男子200米,400米,800米同埋1,500米自由泳四面金牌㖭.


text:
換走自訂車牌掩人耳目
Ricky揸波子 接夢夢返家
(西環)
今年49歲嘅太極樂隊鼓手朱翰博(Ricky),背妻偷嗒30歲戴夢夢,戀情被踢爆後,Ricky火速解畫,聲稱已同結婚27年嘅老婆Anne分居,忘年戀一撻即着,相隔20年嘅愛比一般情侶燒得更加熱熾,就算係夢夢媽出馬,都無辦法阻隔佢哋正在燃燒嘅愛火,真係你有你講.Ricky同夢夢繼續糖黐豆咁高調拍拖,懶理親人好言相勸,同埋外人嘅流言蜚語.
戴夢夢前晚同蘇永康,張立基等食飯,而Ricky就喺架波子入面等女友.DV圖片
本報收到讀者報料,話發現夢夢和Ricky前晚現身西環嘅華星客棧,原來前晚係風水師傅吳佩孚請客,夢夢亦係賓客之一.主人家吳佩孚一家四口,老婆同一仔一女,席上客仲有蘇永康,張立基等,而張立基食完飯仲喺微博貼相話:「多謝吳佩孚師傅請食飯……好食.」不過,席上唔見有Ricky嘅影蹤.
直到夜晚10時左右,先行步出餐廳嘅夢夢,喺門外四圍望,之後好快搵到男友Ricky架波子,夢夢第一時間跳上車,同男友傾咗幾句,然後再行返去餐廳方向,專登同企喺門口食煙嘅莊思敏寒暄咗幾句,之後就返上Ricky架車走人.不過見Ricky換走咗架波子之前嘅自訂車牌,套咗一個普通車牌.
其他賓客蘇永康同張立基大約11點離開,臨走前仲俾班餐廳職員捉住影合照.至於同一晚,莊思敏,陳庭欣同黃百鳴亦喺華星客棧開餐,其間莊思敏同男友人行咗出門口食煙,阿妹莊思明就食二手煙陪家姐,佢哋一班人都係食到11點幾離開.
採訪,攝影:吳耀輝,潘冠恩


text:
叫得做全蟹宴就真係由頭盤,到翅,到包都有蟹,蟹腳,蟹拑同蟹粉都食晒,夏主席知道各位傳媒高層都食到心掛掛,所以特別開着個有線電視畀大家睇立法會現場直播,認真服務一流.而佢自己就攞住本剛收到嘅報告,先睹為快.八方一邊食,一邊聽夏主席品評啲議員問得公平與否,尖銳與否,非常過癮,真係難為肥龍同班議員,為民主要捱肚餓.
肥龍噚日話自己係務實民主派,夏馬王亦叫自己做民主派,八方問佢要唔要澄清,佢話梗係唔使,佢重同啲傳媒開盤口,問有幾多人買政府嘅方案可以唔使改就原裝通過,結果新聞界對肥龍好有信心,二十幾友中只有兩個買要改先至過到,於是夏馬王就開過一賠十嘅賠率,問有冇人肯落注.
八方當然係買個方案要改先通過,因為呢個世界邊有咁順攤嘅事情,況且目前嚟講,政府要攞四十票真係談何容易!
肥龍一答完問題坐低,大家就問夏馬王點睇?主席一本正經話,「煲呔同肥龍兩兄弟都算有啲功夫」,又話𠵱家個政府同董生好唔同,比較集中,有重點,當然肥龍好似唔緊唔緊,其實就好似鋤大Dee咁,唔好畀人睇到Dee仔底嘅底牌.
咁究竟夏馬王點睇民主派要求嘅時間表同取消委任議席呢?佢話取消委任,十五年前講就有意思,時至今日講時間表都冇用,最緊要係配套,取消咗功能組別後點搞,係咪搞兩院制?
咦,乜咁似肥龍講嘢?夏佳理反問,如果個方案唔過會有幾大影響?大家都話冇嘅,咪原地踏步,肥龍下台囉.佢一聽到肥龍要落台就好緊張,問佢係咪真係咁講過?知道肥龍冇公開表態,就放心得多.其實肥龍之後喺記者會都話唔會因為政改唔過而下台.
食完蟹,夏馬王只係講咗一句叫大家繼續支持.咁支持馬會抑或行會?佢就故意賣個關子,話唔講啦,大家心照啦.
傳真︰2623-9278
電郵︰[email protected]


text:
AlphaGo大勝李世乭(圖),大家最擔心係電腦勁過人腦,話怕有日人類會被電腦統治,呢啲咁荷李活電影嘅橋段,我唔擔心,因為我連圍棋都未正式玩過,一個包尾嘅人係唔會對邊個跑第一有興趣嘅.我淨係知部電腦就算贏咗,都唔會有咩興奮嘅感覺啩.
話說日本有本漫畫《棋魂》,係圍棋版嘅《足球小將》,都追睇咗十幾廿集,最後之所以放棄,皆因唔明當中竅妙,人識笑你唔識笑,就如另一半一日唔知offside搞邊科,佢都唔會真心想睇波.其實有些少好奇會唔會有媒體食住個勢教吓大家捉圍棋呢,真係逐步教大家玩嗰款.
其實我係有用手機捉棋嘅,不過係中國象棋,網上對戰嗰隻!由於世界上勁人太多,加上我細個只係鍾意玩盲棋,所以基本功超弱,上網捉棋原本就係自己攞嚟衰,但我鍾意喎.
我之前曾經玩咗一輪鋤大dee,話晒都係好幾屆冇認受性嘅dee王,所以都會online玩吓諗住keep住個狀態,不過玩咗一年半載後,我發現咗騙徒嘅策略,就係開頭鋪鋪畀靚牌你,等你以為自己好勁嘅時候,就一鋪焗你俾人炒鑊甘,唔順氣,畀錢啦!係,網上所有同賭博有關嘅遊戲,目標都係你啲錢,正如女人話齋,所有男人都係冇良心一樣,偏偏以上兩種講法,男士們都唔認同,個個都覺得自己必勝同專一.
曾經滄海之後,我發現捉棋有益身心,首先因為我10鋪先贏到一鋪,所以鋪鋪都好似跟對手學嘢咁,嘩乜可以咁樣抽車嘅?又可以咁樣飛公㗎?大開眼界之餘有時輸咗都笑得出,真嘅,因為學到嘢兼冇人笑你,唔怕瘀.
玩象棋仲有個好處,就係練埋品德,因為捉棋係有個悔棋嘅功能,只要對手同意你就可以再行過,放人一馬嘅行為幾兄友弟恭呢,啱晒我呢啲新牌仔啦.只可惜每次我要求悔棋,10個有九個對手都唔肯!做咩箒,輸贏有咁緊要咩?所以輸家有樣嘢係叻過贏家,就係唔怕輸!
文:KEYMAN